text
stringlengths 33
26.1k
| label
stringclasses 5
values |
|---|---|
Виталий Пронин Та нуналэ 107 ар талэсь азьло кутскиз «Удмурт дунне» газетлэн историез, нош али та нуналэ, 4-тӥ тулыспалэ, шаерамы Йӧскалык печатьлэн нуналыз пусйиське! Праздникенымы ӟечкылаз Удмуртилэн Тӧроез Александр Бречалов: «Гажано эшъёс, анай кылын потӥсь газет-журналъёсын, радиоын, телевидениын, ивор вӧлмытӥсь агентствоосын, «Удмуртия» издательствоын ужасьёс! 2 ар талэсь азьло, 2020-тӥ арлэн пумаз, шаерамы Йӧскалык печатьлэн нуналыз юнматэмын вал. Та вера, макем бадӟым инты элькунамы басьто анай кылын потӥсь изданиос.Туннэ йӧскалык изданиосын 100 пала адями ужа. Берло 5 ар ӵоже анай кылъёсын телесюжетъёслэн лыдзы 5 поллы будӥз. Соосты Удмуртиын сяна, бускель улосъёсын но кунгож сьӧрын – Венгриын, Финляндиын, Франциын, Италиын – учко.Асьтэ уженыды тӥ утиськоды Удмурт Элькунын улӥсь калыкъёслэсь сямъёссэс, кылъёссэс. Тӥляд материалъёсты ивор гинэ уг вӧлмыто, соос городъёслэсь, гуртъёслэсь, дано адямиослэсь улонзэс историе кельто.Малпасько, уноез лыдӟисьёсты но учкисьёсты итӥськозы мынам ӟечкыланъёсы борды, тау вералозы ужамды, мылкыдды понна. Сӥзисько тӥледлы азьланяз но пушйыны, азинскыны, выль тунско проектъёс борды басьтӥськыны. Праздникеныды!» Теги: ечкылан йскалыкпечатьлэннуналыз | Иворъёс |
Виталий Пронин Тамара Лекомцева пусъемын «Анайлэн данэз» гадьпусэн. Алнаш ёросысь Блатгуртысь Тамара но Алексей Лекомцевъёс 4 пинал будэто. Соос пӧлысь одӥгез - Владислав - Сочиын ортчем Паралимпиадаын 5 медаль басьтӥз. Та нуналъёсы Тамара Лекомцева пусъемын «Анайлэн данэз» гадьпусэн. Лобаны ӧз кылды- Вордски, будӥ но улӥсько Блатгуртын, - веранзэ мытэ Тамара Яковлевна. - Атаен улонэз трос адӟемын ӧвӧл. Анае Нина Григорьевна кык пол семья кылдытылӥз, но картэн улыны шудэз вылымтэ, лэся. Нырысетӥ картэз улонысь вазь кошкиз, дядяен (агаен) апаелы 3-4 арес вал. Анае малпаз вал, дыр, кыкетӥзэ бызьыса улонэз капчигес луоз шуыса. Гуртысьтымы ик воргоронэн огазеяськиллям, эсьмаса, фамилизэс но вошъяно луымтэ, кыкназы ик Поповъёс вылӥллям ке но, мыным Попова луыны ӧз кылды. Анае аслэсьтыз ныл фамилизэ сётэм. Озьы мон Уткинаен ветлӥ. Атаен улыны кема ӧз кылды, дорысьтымы кошкиз. Отӥяз мамамы милемыз огназ будэтӥз ни.Пичи дыръям ик шаплы вал. Басьтэм выль дэреме ӵемысь одӥг нуналлы тырмылӥз. Пиослэсь номырин но бере ӧй кыльы, кенер йылэ кечыръяськи, бызьылӥ, тэтчай, шудӥ. Одӥгезлы паймисько, мамае монэ ӧз тышкаськылы, лякыт ик со милям. Нош мон сямыя атае выжые мынӥськем. Соин но, дыр, папамы, ми дорысь кошкыкуз, монэ сьӧраз басьтыны турттэ вылэм, дядяен апае лэзиллямтэ.Гуртмы сярысь ке верано, со пичилэсь ӧжытак бадӟымгес. Калыкмы огкылысь улэ, ог-огезлы юрттыса, кенешыса. Садикез адӟылэмын ӧвӧл, школае мыноно луиз но, гуртысьтымы школамес артысь Кучыранэ выжтӥзы. Отын 6 ар дышетскыса, Алнаш школае выжи. Ми, сьӧр гуртысь пиналъёс, школа интернатын улӥмы.Пичи дыръям туж потэ вал бортпроводница луэме, инметӥ лобись самолёт шоры кема учкыса сылылӥ. Кунгожсьӧр кылэз тодоно шуыса верамзы бере малпанъёсы воштӥськизы. Собере поездын ужась яке трамвай нуллӥсь луо кожалляй, бадӟымгес будыса, валай, городын улон укыр мӧзмыт шуыса. Егит семья.Мӧзмись сюлэм- 8-тӥ классэз йылпумъяса, эшъёсы монэ бурдъязы Сарапул ёросысь Сигаевоысь совхоз-техникуме дышетскыны пырыны. Ӵошен, пе, шулдыргес луоз. Но бухгалтер мынэсьтым ӧз пӧрмы. Гуртэлэсь мӧзмисько шуыса (гожтэтъёсме мамае туннэ но возе). Выль арозь мырдэм дышетски, нош каникул бере отчы ӧй мыны ни. Пукыса ужанэз адӟемпотостэм каременым, Алнашысь одӥгаз нылпи садэ ужаны вамыштӥ. Кӧня ужасал нянечкаын, шуг вераны, гужемаз дядяе дорам лыктӥз но вераз: «Гуртэдлэсь туж мӧзмиськод ке, бакча берысь техникуме дышетскыны пыр, отысь коть нуналлы быдэ дорад берта, бызьыса но вуод».Верамын - лэсьтэмын. Сӥзьылаз мон Асан техникуме дышетскыны пыри. Студентлэн улонэз шулдыр вал, пӧртэм ужрадъёсы, ӵошатсконъёсы пыриськылӥмы. Тазэ дышетсконме ӧй кушты ни. Распределение дыръя мон Алнаш ёросысь гуртъёсы куриськи. Озьы шеди Удмурт Гондыр гуртэ. Блатгуртысен мынон-ветлонэз ог 30 иськем люкаськиз ке но, арнялы быдэ дорам бертай. Нош арнянуналэ дорысь кошкеме ӧз потылы. Марлэсь сокем мӧзмисько вал - валантэм. Гуртэ пырыкум, пушкы ик тыре вал, милям омырмы мукет кадь, шурмы бордаз кыске.Сьӧр гуртэ ветлыны ӝыны ар сяна чиданэ ӧз тырмы. Огпол колхоз председателен пумиськи. «Большевик» колхозэн соку туж кадырлы воргорон Александр Максович Уразбахтин кивалтӥз. Сюлмаськонме вераме бере Блатгуртысь фермаен кивалтӥсе пуктӥз. Таяз удысын 17 ар чидай. Отӥяз ёросысь тросаз колхозъёсын воштӥськонъёс-выльдӥськонъёс кутскемен, фермаысь кошки. Антон но Вова пиосыныз. Ваменъяськон- Асан техникумын дышетскыкум, матысь эшеным ог-огмылы кыл сётӥмы: кин вазьгес бызёз, со доры сюанэ мыном. Кема ик дыр ӧз ортчы, 1991-тӥ арын декабрь толэзе монэ сюанэ ӧтизы. Кез ёросысь эше доры мынытозям, дунне пыдсы вуэм кадь потӥ. Та сюанын арганчизылы синмаськи. Алексей Леонидович Эгра ёросысь Лужан гуртысь вал. Отын, пе, Афанасий Лужанин писатель вордскемын. Дано адямизы вань бере, гуртсы йӧнгес кожай. 3 толэзь ортчыса, милям сюанмы жингыртӥз.Паймытӥз гуртсы, дэри куазен отчы тракторен сяна уд вуы. Мырдэм но кызьы вуимы, 3-4 коркаез адӟимы, одӥгаз Алексей улэ.Сюан ортчем бере ӝот-ӝот верай: мынам дорам уже но ӟеч, улон интылы но уг ёрмиськы - гуртам бертӥсько. Дорам бертӥ но улӥсько. Арня, кык ортчиз, картошка мерттон вакыт вуиз, нош мон ялан одӥгнам. Со тулысэ армиысь бертӥз азьвыл туганэ. Паймытӥз, кураны, пе, малпасько. Мон быземын ни, шуисько, фотоосме возьматӥсько, нош со уг оскы, кузпалыд, пе, тонэ яратысал ке, ӵош улысалды.Алексеелэн пельыз кылэм, лэся, супыльтонъёсты, чик ӧтьытэк, дорам вуиз. Кыкнамы ик ваменэс сямоесь, нимаз улоно ке, люкиськоно соку. Семья кылдытӥмы бере, ум куашкатэ ни, дорад улыны лыкто, шуиз. Со дырысен ӵош улӥськомы, нош Лужан гурт быриз. Алексей семьяяз куинетӥез но покчиез пи вал. Валасько, солэн но анай-атаез пизэс доразы витизы, дыр. Отчы улыны мынысалмы ке, со гуртэз возьыны быгатысалмы меда, шуг вераны.Фермаысь кошкыса, огдырлы гуртысь клубе ужаны интыяськылӥ. Спортэз гажасько вал бере, таза улонэз пыӵатон борды басьтӥськыны малпай. Клуб котыртӥ, урам кузя пыдын ветлӥмы я куасэн бызьылӥмы. Куас кутчасьёс шедьылӥзы ке, концерт дасянэ адямиосты шуг вал кыскыны.Клубын ужасьёс пӧлын «Под крышей дома своего» конкурс арлы быдэ ортче. Гурт клублэсь данзэ утён понна кырӟась-эктӥсь адямиосты шедьтоно яке аслыд сцена вылэ потоно. Гуртысь артистъёсты бурдъяны ӧй быгаты бере, кузпалэным ӵош вожвылъяськонэ пыриськоно кариськимы. Мужике арганэн шудыны соглаш кариськиз. Та ужрад азьын быдэс арнязэ мон куалекъяса ветлӥ, нош Алексей Леонидовичелэн кӧберыз но ӧвӧл. Сыӵе дӥсьтӥсь луэмезлы копак пайми вал. Сцена вылэ потэммы бере гинэ адӟи, штани кукъёсыз дыр-р куалекъяло. Ӧй малпа, пе, сцена вылын сыӵе кышкыт шуыса. Ныллы гочан но куректон Нальчикын сборъёс дыръя.- Семья кылдытэммы бере ик Алексейлэн апаез вераз: мон сямен, пе, одӥг пиналэн эн кыле. Малпасько вал, ныл но пи луизы ке, тырмоз. Нош милям бӧрсьысь бӧрсе пиосмы вордскизы. Антон но Владик куспын виссы 2 ар но ӧз луы. Ог 7 ар ортчыса, нылмы вордӥськоз кожамы вал, нош ик пи луиз. Куинетӥ пиме вордыкум улонэн кулон вискы шедьылэменым, ныл вордон сярысь малпанъёсме палэнтоно луиз. Нош аслам сюлмы уг буйга, урамтӥ ортчись пичи нылъёслы туж гочасько. Ма карыны паймемысьтым черкын ужасьлэсь визь-кенеш юаны ветлӥ, оло, мурт пиналэз вордыны басьтоно?Нош мон сыӵе адями: маке малпай, сое одно быдэсто. Кӧня ке дыр ортчыса, 4-тӥ пиналмы - Миланамы - кылдӥз. 2007-тӥ арын 2 аресъем дыдыез нылпи юртысь вордыны басьтӥмы.Со ар ми понна кемалы вунонтэм кылёз. Шумпотон но, куректон но валче луизы. Гужем кутсконын гинэ ныл басьтӥмы, нош гужем пумын Владикме ӧжыт ӧй ышты. Фермаын ужась атаезлы юрттӥськыны мынэм пиеным шудтэм учыр луиз. Ярано коть, эмъясьёс катьяны быгатӥзы. Та учыр бере гуртын пӧртэм вераськонъёс ветлӥзы. одӥгъёсыз шуо: «Ныл басьтӥды но, пиды сӧсырмиз», мукетъёсыз индыло: «Тау каре нылдылы, оло, солэн шудэзлы луыса Владикты улэп кылиз».Пиосы вордскем бере аслым кыл сётӥ вал, ваньзэс военное лэзё шуыса, Атыкай музъеммес мед утёзы. Бадӟымез пие, Екатеринбургысь суворовской училищеез но Пермьысь военной институтэз йылпумъяса, та вакытэ службазэ ортчытэ Моздок городын. Владик инвалид ке но, бадӟым спортын вормонъёс басья. Нош спортсменъёслэн улонзы военнойёслэсь но шуггес, котькуд вамышсэс чаклало. 8-тӥ классын дышетскись пимылэн агаез кадь биатлонист луэмез потэ.Жаляса верано, куректонмы таин гинэ бырымтэ. Миланамы школае вамыштӥз но, дышетӥсьёсын керетон калозь вуылӥмы, укыр, пе, шаплы, верамез пеляз уг поны. Мугъёссэ утчаны кутскимы но нылмылэсь висёнзэ шараямы. Киыз но, пыдыз но интыяз, нош йырыныз курадӟе. Кӧня психологъёсын кенеши, сомында ик малпанэ вуи, куштӥськыны косӥсьёсыз но вал. Мон анайзэ утчано кариськи, оло, со маке визь-нод сётоз кожаса. Егит кышномурт йырез усыкмытӥсь суретъёсын кушлаське вылэм. Та вакытэ нылмылэн инвалид группаез вань, гуртысь пиналъёсын ӵош школае ветлэ ке но, дышетӥсьёс сое нимаз визьнодало.Тани туннэ но Ижевске бадӟым ужрадэ лыктӥ, нош аслам сюлмы пирсэкъя. Талэсь азьло нылыным кенешимы. Тон понна гинэ сюлмаськисько, шуисько, Ижын мыным награда сётозы, нош тон монэ возьытэ уд вутты-а? Мон, пе, ӟеч дышетскисько ни, эн сюлмаськы. Осконмы вань, нылмес адями карыны быгатомы шуыса.Клубез пытсамзы бере нылпи юртэ ужаны мыныкум, кышканэ вал, шедьто-а мурт пиналъёсын огкыл. Табере отысь кошкеме уг поты ни. Нылпи юртысь пиналъёс киндер-сюрприз выллем: уд тодӥськы мар соослэн йыразы, пушказы.Нылпи юртын ужаса но нылылэсь тазалыксэ эскерыны кутскыса, психологе дышетскеме потӥз. Одӥг пол Владик сьӧры Ижевске мынӥ но, пыдъёсы УдГУ-э кыскизы. Мон кадь арлыдо дышетскисьёсты вань на-а шуыса юамысьтым, буйгатӥзы, 60 арессэс ортчемъёс но дорамы визь-кенеш люкало, пе. Отысь мон бурдъяськыса бертӥ. Владикен ӵош ик дышетскыны пыроно вылэм, табере со 4-тӥ курсын ини, нош мон - кыкетӥын. Дышетскыны туж кельше.Асан техникумын дышетскыкум, машиноведение предметэ ветлӥ, но экзамен ӧй сёты, правотэк но улыны луоз кожаса. 5 ар талэсь азьло праволы выльысь дышетсконо кариськи. Табере гань-гань ворттылӥсько. Дышетскыны ноку но бер вылымтэ, мылкыдыд гинэ мед луоз. Сочиын Паралимпиада дыръя Владислав пиеныз. Данъяськон оло сюлмаськон- Владике шоры учкыса, паймисько, спортын вормонъёс басьтон понна кӧня кужымзэ сётэ, нош мон ведь асме жаляй. 7-тӥ классысен куасэн бызьылӥ, техникумлэн командаяз кутылӥзы, грамотаосы но пичи кузьымъёсы трос люкаськылӥзы. Азьло туж шумпотылӥмы сётэм пичи синучконлы гинэ но. Кин тодэ, оло, дыраз ӟеч тренер шедьысал ке, вылӥегес но ӝутскысал.Кыкез нылпиосы будӥзы, кыксэ пыд вылазы султытоно на. Гань-гань ул вал, чидан ӧвӧл. Улон пӧзе, котькуд пинал понна нимаз сюлмаськоно. Одӥгезлы пиналлы жингыртӥськод но мукетыныз вераськем потэ. Компьютерен ужаны но амалтэк дышиськиз. Бадӟым пиосыным ӵемгес скайп пыр кусып возиськомы. Владикмы кунгож сьӧры ӵем пота бере, телефонэн вераськонлы коньдон уд тырмыты.Та арняе «Анайлэн данэз» гадьпусэн пусйизы. Таӵе ик медаль вазенгес сётӥзы Алнашын улӥсь апаелы Елена Николаевна Конькиналы но. Со 5 пинал будэтӥз. Медальлэсь дунзэ, дыр ортчыса гинэ, шӧдо ай, вылды. Таӵе данлэсь шурдыт, чакласьёс, тон шоры учкисьёс эшшо но тросгес луозы кадь потэ. Куд-ог адямиослэн нылпи юртысь пинал басьтӥсь семьяос шоры кырыж учкемзы но потэ кадь. Толэзьлы быдэ 6 сюрс 300 манет сётӥськись уксёен узырмомы кожало, лэся. Анай-атайтэк кылем пиналъёс нылпи юртъёсын тачак, соосты басьтонлэсь нокин уг алы. Одӥгзэ ке но будэтыса мед утчалозы.Уродзэ малпаса улоно ӧвӧл, калыклы ӟеч лэсьтэм аслыд ик шумпотонэн берытске, шуо. Ачим сярысь ке верано, одӥг урод сямы вань: пӧсьтурын кадь луылӥсько. Верано-а, ӧвӧл-а, ымы куальтрак усьтӥське, нош берло йырберез кормано луэ. Кылем арын Выль арез Россиысь дано артистъёсын, политикъёсын, спортсменъёсын но параспортсменъёсын Москваын пумитамы. Пайми узыръёслэн асьсэды калык пӧлын воземзылы. Кинлэн ке вӧзаз сылӥзы бадӟым мугоро бугайёсыз, нош кин ке мон кадь огшоры калыкен но вераськыны ӧз кепыра. Пичи гуртысь огнам вал, Владислав пие, удмуртъёс понна данъяськонэ эшшо но йылӥз.Валентина Емельянова Туспуктэмъёсыз геройлэн Теги: Кенешон | Улон-вылон |
Виталий Пронин Удмуртиын кылем арын школаын дышетскись 100-лэсь ятыр нылпиос улонэн люкиськыны дауртӥзы. 6-сэ утьыны ӧз луы. Эскеронъёс возьмато: котькуд 2-тӥез пинал ассэ быдтон сярысь малпаськылэ. Малы? Кенешиськомы Ижысь К. Герд нимо гимназиысь нылпи педагог-психологен Анастасия Антоноваен. Нылпилэсь семьяын интызэ возьмато суредъёсыз.Суредаз Софья Миннигараева— Анастасия Ивановна, лыдпусъёсты учконо ке, юзырес малпанъёсын улӥсь пиналъёс тросгес гуртоос пӧлын. Кин со понна янгыш? — Тросэз нылпиос, 5-тӥ классысен кутскыса, депрессие усё. Секыт мылкыдъёссы, малпанъёссы маза уг сёто. Пиналлэн аслыз ачиз осконэз ӧвӧл, та улонын маке лэсьтыны быгатоз, солэсь кин ке пӧрмоз шуыса. Городын та уггес шӧдӥськы. Нош гуртын туж зол адӟиське, угось гуртын нокин уг дышеты астэ дунъяны. Огласянь, та понна анай-атайёс янгышесь — нылпизылэсь самооценказэ уг ӝуто. Мукет ласянь, мумы-бубыосты асьсэды но озьы будэтӥзы. Жаляса верано, гуртын культурамы но валанмы ӧвӧл, адями дуно, сое дунъяны но гажаны кулэ шуыса. Тужгес но со шӧдӥське пичи гуртъёсын, кытын клубзы но ӧвӧл, школазы но кӧня ке классъем гинэ, уж но йӧнала уг сюры. Пичи гуртъёсын нылпиослы асьмеос ик ялан пыӵатӥськомы таӵе малпан: гуртлэн ӵуказе нуналыз ӧвӧл, тон но калык радэ потыны оло быгатод, оло уд. Городысь нылпиос анай-атайёссылы кылзэс вераны, «уг» шуыны дӥсьто, тросгес учко телевизор, бугыръясько Интернетын, «мынам правое вань» шуо. Нош гуртысь пиналъёс кылзэс вераны уг дӥсьто, соос туж гажало мумы-бубыоссэс, бадӟымъёс котьку шонер но соослэсь кылзӥськоно шуыса будэтэмын угось. Соиз но вань: гуртын юисез уногес. Нош шӧмаськем мумы-бубы пышкылыны, керетыны яратэ. — 5-тӥ классысен астэ быдтон сярысь малпан — со укыр вазь ӧвӧл-а? — Куд-огез эшшо но вазьгес со сярысь малпаськыны кутске. Со ик кышкатэ. Ӵемысь курдатъяськон ӧвӧл со. Нылпи я мултэс лек луэ, я пушказ ватӥське. Сьӧд дӥсяське, йырсизэ но ымдурзэ сьӧд буя. Номырлы мылкыдыз уг тырмы. Отметкаосыз уродмо. Туж ӵем психологъёслы вазисько дышетӥсьёс, пиналэн маке умойтэм шуыса. Отӥяз психолог кенеше анай-атайёсын. Но нылпиос асьсэос дась ӧвӧл анай-атайёсын ӵош консультацие мыныны, матысь адямиоссы азьын усьтӥськыны. Гурт школаосысь нылпиос психолог доры лыктыны кышкало, палэнэ кылӥськоз шуыса. Отын ваньзы ог-огзэс тодо ук. Гуртысь нылпиос ӝожтӥськыны дышемын ӧвӧл. Соос кожало, ас сюлмаськонъёстэ аслыд вормоно. Мылкыдзэс юаськод ке но, соос шуо: тӥляд монтэк но сюлмаськонъёсты трос. Усьтӥсько мырдэм. Но котьку тыршиськомы югдурзэ валаны, нылпи ассэ ачиз вылӥгес мед дунъялоз шуыса. — Кызьы нылпиез дышетоно, со ассэ ачиз вылӥ мед дунъялоз шуыса? — Яратоно сое сыӵеен, кыӵе со вань. Солэсь олокинэ карыны турттоно ӧвӧл. Аслэсьтыз улонзэ ачиз мед улоз. Нылпи но быгатэ керӟег луыны, керетыны. Со но жаде. Керетон пуроме, ог-огмылы уродзэ вераськомы, но асьмеос ог-огмес яратэмысь ум дугдӥське. Но нылпи, керетон пуромыку, малпа: сое яратэмысь дугдӥзы. Соин ик котьку верано: тон куд-ог дыръя азьтэмъяськиськод ке но, мон тонэ яратӥсько. Нылпилы туж кулэ «яратӥсько» кылэз кылыны. Нылпилэсь но юано: кыӵеен со адӟе яратонэз, мае со возьма. Ваньмызлэн яратонэз пӧртэм. Кин ке вите ӟыгыръямез, кин ке — вераськемез. Нылпилы вешаськем кулэ ке, куремзэ возьматэк, лыктэ но ӟыгыртэ, соку со валалоз: сое ярато. — Курыт малпанъёс асьсэ коже пумен ортчозы-а? — Пытьытэк номыр уг ортчы — кыле сюлэме, отӥяз улонын одно ик шӧдӥське. Нылпи я кепырась, я лек будэ. Куд-огез ваньзэ мукетъёс понна лэсьтоз, нош ассэ вунэтоз. Кылсярысь, матысь адямиосыз висьыку, берпум коньдонэныз но эмъюм басьтоз, нош аслыз «скороез» ӧтёно ке, озьы но яралоз, шуоз. Пиналлы туж секыт ке, анай-атайёс, дышетӥсьёс, эшъёс уг валало ке, со кышкыт малпанъёссэ но быдэстоз. Котькуд 3-тӥез малпа, сое уг ярато, уг валало шуыса. Котькуд 2-тӥез ассэ быдтон сярысь малпанъёсын улэ. — Мар кароно таӵе югдурын анай-атайёслы? — Ваньмы ми лябесь. Керетӥды ке нылпиен, лыктоно, ӟыгыртоно, валэктоно: мон туннэ лек, уж дорын секыт югдур, коньдон али уг тырмы ай, эшшо мар ке луиз. Пинал валалоз, со янгыш ӧвӧл шуыса, соку ассэ мултэсэн уз шӧды. Нылпилы эш луоно. Асьтэлы но секыт ке, психолог доры вазиськыны кышкано ӧвӧл. Секыт югдуръёсы психотерапевт доры мынытэк уз луы. Сотэк пинал кышкыт малпанъёсызлэсь уз мозмытскы. Эмъятэк уз ортчы угось. Адямилэн пушказ серотонин веществоез куашканы кутске. Со веществоез «гормон счастья» шуо на. Со быре ке, адямилэн депрессия кылдэ, шумпотонзэ ыштэ, сое уг адӟы. Сыӵе дыръя ваньмыз урод кадь потэ. Эмъюм юрттэ буйгатыны, серотонин люканы, шумпотон кузьманы. Яратоно ужен выроно. Пиналлэсь юано, мар каремез потэ: эктэмез, мугорзэ кыдатэмез, бассейнэ ветлэмез. Мугорлы нагрузка сётон — ужан — но шумпотон кузьма. Собере, котькӧня эмъюм ю, семьяын югдур ӧз воштӥськы ке, секыт луоз. Та ласянь куддыр психологлэн анай-атаен вераськемез но юрттэ. Нокинлэн но нылпиезлы урод лэсьтэмез уг поты ук. Елена Сараматова | Улон-вылон |
Виталий Пронин Удмуртиын улӥсь фин-угор выжысосысь егитъёс пыриськизы "ТодМа" визь сынанъя шудонэ. Мылкыдъёссы но ужрадлэн ортчемез сярысь "Тодмад-а?" материалын. Удмурт азьветлӥсьлэн Влад Степановлэн кичӧлтэмезъя "Cover ӝыт" ортчиз. Удмурт кырӟасьёс тодмо хитъёсты быдэстӥзы. Нош кыӵе эшшо удмурт лулчеберетэз азинтон сярысь малпанъёсыз вань на Владлэн? Кыӵе ужпумъёс азяз пуктэ Кузебай Герд нимо гимназиысь медиацентр. Удмурт активист Артём Малых коми кылэз дышетыны кыл сётӥз. Малы? "Удмурт дуннеысь" журналист Елена Рябина Германиысь Бонн городын стажировка ортче. Мар асьме адямиез мукет кунэ вуттӥз? | Иворъёс |
Виталий Пронин Энвиль Касимовлэн «Интервенция #лук» нимо адӟытонэз усьтӥськиз шаерысьтымы Суредаськон искусствоосъя музейын. Э. Касимовлэн ужезОгшоры адямилэн йыраз ноку уз лыкты, дыр, огшоры сугонысь кыӵе ке пуштроссэ утчаны-шедьтыны. Сугон но сугон: мерттӥм - ишким - сиим. Нош художник понна со бакча сиён гинэ ӧвӧл. — Бен, огласянь, сугон - со кыӵе ке ерунда, туж огшоры бакча сиён, пиосмуртъёслы куртчон… Но со огшорылыкысь бычыра выль улон. Сугон - со кужым но зэмлык. Со ноку уг пӧя, бӧрдытэмез потэ ке - бӧрдытэ. Сугон шоры учкыса, сое киям возьыса, мон ваньмызлы валэктон шедьтӥсько, - шуэ автор. Одӥгаз суредаз солэн сугонэз, измем му пыр потыса, вожектэ, мукетаз - чорыг сьӧмен яке зарниен шобырске… Сугон гинэ тупа, пе, лопатаен - сое Э. Касимов пырак вуж сыномем лопата вылэ суредам. Озьы со куре учкисез та огшоры бакча сиён шоры мургес учкыны. «Лук» (сугон) но «look» (англи кылысь - адӟыны) кылъёсын шудыса, художник вераны турттэ образэзлэн пуштросэз но вылтусыз сярысь. Бен, сугон куддыръя бӧрдытэ, но сотэк сиён зумыт уг луы, нош вылтусыз макем тунсыко - олокӧня полэс зарнивуам шубаен… Нош малы сугон «интервент» луиз - ялан ужась экспозиция пӧлы кужмысь мертчиськиз? — Таиз ини юромо озьы малпамын, - шуэ музейлэн кивалтӥсез Вера Вахрушева. - Сыӵе амалэз ужазы кутылӥзы дадаистъёс но концептуалистъёс, озьы художникъёс тыршизы азгынмись арт-средаез сайкатыны, зуркатыны, тыршизы асьсэ ужъёссылы выль пуштрос пыӵатыны, соосты выль, тодмотэм паласен усьтыны. Сяме пыӵам (традиционной) но туала искусство туж висъясько, но соос куспазы огкыл шедьтыны кулэ, ялан споръяськыса медаз улэ. Али дуннеын сыӵе тенденция - одӥгез экспозиция пыриське мукетыз вискы но, пӧрме чылкак мукетыз - куинетӥез. Нош Москваысь тодмо художник Владимир Дубосарский таӵе адӟытонэз квестэн (шудонэн) лыдъя: — Мыным туж кельше, суредась учкисьёсын ватскемен шудэ шуыса, учке ай, татысь уг луы соку ик 39 ужез шедьтыны, соосты утчатэк соку ик уд адӟы. Куд-огез воксё но обросъёс вискы ватскемын. Энвиль Касимовлэн суредъёсыз, огласянь, йыр-тӥянъёс кадь, мукет ласянь, соос туж лач-лач, книгаын выллем сериен дасямын - со юрттэ авторлэсь малпанзэ валаны. Выставка ужалоз 10-тӥ мартозь. Зинаида КИРИЛЛОВА | Лулчеберет |
Виталий Пронин Уж борды итӥськизы Кун Кенешлэн Тӧроезлэн воштӥсез В. Невоструев, ёросысь егит парламентарийёс, «Егит гвардилэн» ёзчиосыз.Ог 50 мурт пыриськиз ёрос центрын аллея кылдытонэ - жуг-жагез утялтӥзы, ог 100 пуд палэзьпуос, пипуос, пужымъёс но кедръёс мерттӥзы. Уж борды итӥськизы Кун Кенешлэн Тӧроезлэн воштӥсез В. Невоструев, ёросысь егит парламентарийёс, «Егит гвардилэн» ёзчиосыз.Та аллеяе нырысетӥ кедръёс но тыпыос кӧня ке ар талэсь азьло выжыятэмын ни вал. Но Юкаменскысь школьникъёс та ужез азинтоно кариськизы: школазэс йылпумъяса но, ӵош дышетскем эшъёсынызы кытын пумиськылыны инты луоз, пе.Сергей ЗахаровТуспуктэм: www.udmgossovet.ru Теги: ёросъёс | Улон-вылон |
Виталий Пронин Лайош Тихань. Дэжё Костоланилэн портретэз, 1914Удмурт кылосбур факультетын 15-тӥ коньывуонэ венгер писательлэн Дэжё Костоланилэн (1885–1936) «Веросъёс-Novellák» бичетэзлы презентация ортчоз.Книгаез дасяз но берыктӥз факультетэз йылпумъям Родионова Елена, Будапештысь Этвеш Лоранд нимо университетысь егит тодосчи. Веросъёсын бичет мадьяр литератураысь берыктэм книгаосын сериез усьтӥз.Дэжё Костоланилэн веросъёсаз XX даурлэн кутсконысьтыз венгер каръёсын улӥсь огшоры ужасьёслэн но дышетскем адямиослэн улонзы возьматэмын. Солэн геройёсыз ӟуч литератураысь «пичи адямилэн» образэзлы матын луо: соос дӥсьтӥсьтэмесь, ас ужазы выемын, кивалтӥсьёслы пыриськыса улыны дышемын.Удмурт кылэ берыктэм веросъёссэ лыдӟыса валано, писатель геройёсызлэсь мур пуш дуннезэс сэрттыны-пертчыны, соослэсь малпаськонъёссэс, сюлмаськонъёссэс шараяны, улонмылэсь «икыр-кукыр» луэмзэ возьматыны тырше.Книгаез «Инвожо» журналлэн редакцияз (Советской урам, 1-тӥ юрт, 4-тӥ этаж) дунтэк басьтыны быгатӥськоды, озьы ик удмурт кылосбуръя факультетысь но лыдӟон понна шедьтыны луэ.Презентациез удмурт кылосбур факультет радъя. Куноос, лулысь-сюлмысь шутэтскон но визьнод басьтон сяна, радъясьёслэсь эшшо одӥг кузьым басьтозы. Теги: ДэжёКостолани удмурткылосбурфакультет | Иворъёс |
Удмурт дунне Соослэн та нырысетӥез юрттэтсы ӧвӧл ни. Но вазен дӥськут пыдкук но улон-вылонын кулэ луись мукет арбериос люказы ке вал, та рад бичазы коньдон. — Коньдонэз нимысьтыз расчётной счётэ бичам, люкаськиз 100 сюрс манетлэсь ятыр, — вераз Ува ёросысь депутатъёслэн Кенешенызы кивалтӥсь Ирина Микрюкова. — Соин ини сиён-юон басьтӥм, ӟечлыксэс возьматӥсь сертификатъёсмы вань. Со сяна, юрттэт келян борды мыло-кыдо басьтӥськизы ёросысьтызы бадӟым предприятиос: «Увадрев-Холдинг», «Ува-молоко», «Увинский мясокомбинат», «Восток-ресурс». Уваослэн сиён-юонэн 100 коробказы люкаськиз. Келязы сое «Огъя Россия» партилэн «МедподЕРжка» проектэз улсын кылдытэм нимысьтыз пункт пыр. Интыяськемын со Ижысь Наговицин урамысь 9 «а» номеро юртын. | Иворъёс |
Виталий Пронин М. Матвеев«Зарни перепеч» концертын учкисьёс азьын воректӥз выль ним - егит, синмаськымон пияш Максим Матвеев. Ӝужыт ӧвӧл ке но, куараез чебер, вӧлмыт. Шӧдӥське, Максим сценалы дышемын ӧвӧл на, ассэ шугенгес возе. «Ваньмыз азьпалан, пияшен ужано - быгатонлыкез вань», - эсэплаз кырӟамез бӧрсьы тодмо удмурт промоутер Геннадий Корепанов.- Выжые Вавожысь, вордӥськи но будӥ черкогуртын, - ачиз сярысь маде Максим. - Отличиен крезьгуръя школаез быдтӥ: гармошкаен шудӥ, хорын кырӟай, ансамбленымы пӧртэм ӵошатсконъёсы потай, вормись луыса бертылӥм. 2012-тӥ арысен крезьгуръя колледжын фольклоръя ёзэтаз дышетскисько, «Сорока» ансамбле ветлӥсько.Коллективмылы луыса, пӧртэм ужрадъёсын, фестивальёсын концертъёсын шудӥ-кырӟай. Кылем арын шуркынмон толэзе Екатеринбурге Дмитриев день шулдыръяськонэ вуылӥм - мон понна та нырысетӥез огъя Россиысь таӵе зол фестиваль вал. Толшоре филармониын шаерысьтымы арганчиослэн II фестивалязы пыриськи.«Зарни перепеч» сярысь вотэсысь тодӥ, удмурт кылэз уг ке но тодӥськы, соку ик асме эскерыны мылкыды ӝутскиз. Туж тыршисько, куалекъяй ке но, шумпотӥсько, мон понна эшъёсы но семьяе висьыны лыктӥзы.Дарали Лели Туспуктӥз Мария Золотарёва Теги: Зарниперепеч Вавож | Иворъёс |
Виталий Пронин 7-тӥ пӧсьтолэзе 11.00 часын Геннадий Красильниковлэн Ижысь музеяз писательлэн вордӥськем нуналэзлы сӥзем ужрад ортчоз. Татчы люкаськозы солэн ӵыжы-выжыосыз но куноос. 6+ 10-тӥ пӧсьтолэзе 14.00 часын луоз пыриськыны «Экспедиция» квест шудонэ. Со понна 5 адямилэсь команда люкано но жингыртоно +7 (950)-821-53-81, 23-43-77 номеръёсъя. Тӥледлы пумиськон инты сярысь ивортозы. 2 час куспын пӧртэм командаос Ижкарез котыртозы, шоркарлэн историезлы сӥзем юанъёслы валэктонъёс утчалозы.30-тӥ пӧсьтолэзе 10.00 часын Чекерилын пыдын бызьылӥсьёс «Вормисьёслэн ӵошатсконазы» люкаськозы. Отчы пыриськыны быгатозы 5 адямиен командаос но оген бызьылӥсьёс. Нунал куспын кулэ луоз пӧртэм могӟетъёсын маршрутэз ортчыны: гурезе тубыны, кенеръёс вамен тэтчаны, гозы вылтӥ ветлыны но мукет.Dart Теги: кытынкумар | Лулчеберет |
Виталий Пронин Николай Трубачев Котькыӵе гуртын вань, дыр, ведӥнъёс, соос сярысь веранъёс, супыльтонъёс. Колё Миша Одоть Марпа кышноеныз Башур гуртын улӥзы-вылӥзы но колхозлэсь улмо садзэ возьмазы. Нылпиоссы ӧй вал. Корказы бадӟым нюк сьӧрын сылӥз, колхоз вал гидлы матын. Марпаез ведӥн кышномурт шуыса, гуртоос пумит луиллям соосын артэ улыны. Семён Виноградовлэн "Деревенская ступа" суредэзКалык адӟемпотостэм каремен, Марпа коркасьтыз ик ӧз поталля. Нош Колё Миша ӵем гинэ капка азяз кут кутаса пукылӥз. Гуртоослэн верамзыя, та воргоронлэн йыраз кеньырез ӧжытак уг тырмы, пе, вал. Нош кутсэ яратыса нуллӥзы, киужез понна курегпузэн тыриськылӥзы. Миша верамъя, соослы курегпуз гинэ, пе, кулэ. Марпаез мукетсэ кулэ уг кары: кукейлэсь гинэ сиён дася яке ыльын юэ сое. Ми, пичи нылпиос, капка азяз пукись Колё Мишаез серем карыса «шузи, шузи» исаллям. Милемыз со кылэм-адӟем но ӧз карылы, ӟуч кылын такмакъёс кырӟалляз. Куддыр интыысьтыз султоз но кышкатэм карыса маке кеськоз. Ми, тэшкылиос, кин кытчы ӝамдэлы пазьгиськиськом но выльысь дораз люкаськиськом. Кышноез, Марпа, куддыръя, укно возъетсэ (шторказэ) палэнтыса, милемыз чакласа учкылӥз. Сое нуназе адӟыса но, куалектӥськом вал. Малы ке шуоно кышкатэмын: ведӥн милемды мар ке но карыны быгатоз. Кызьы гожтӥ ни, кузпалъёс улмо сад возьмазы. Нуназе отын поръяз чиед мугоро, пурысьтам тушо пересьмем Колё Миша, уйин, гуртоос верамъя, — Ведӥн Марпа. Нуназе, Колё Миша садлэн огпалтӥз ветлыку, ми мукет палтӥз улмо бичаны но сутэр сиыны пыраллямы. Ӧм кышкаллялэ: пуны утэмез но санэ ӧм басьтылэ. Нош уйин лушкаськыны йырамы ик ӧз лыктылы: садэтӥ Ведӥн Марпа лоба ук. Кузпалъёс куспазы сокем ик ӧз тупаллялэ, лэся. Гуртоосын вераськон висказ Колё Миша кышноезлэсь веднаськемзэ шараялляз: — Марпалэсь сиемзэ-юэмзэ уг адӟылӥськы. Ӝытазе коркась потыны косэ, ӵогаське. Со куспын корка липет выламы куакаос вуо. Кӧня ке дыр ортчыса, Марпае коркась лобыса потэ. Со сьӧры куакаос, бурдъёсынызы шонаса, шур-шур! гинэ лобо. Тае адӟыса, шимыр-ёмыр луисько. Корка пырыса, ӵогаськисько но кӧлыны выдӥсько. Ӵукна, шунды ӝужаку, Марпае номыр луымтэ сямен вуэ но кӧлыны выдэ. Веднамезлэсь кышкаса, пал кыл но уг поттылӥськы. Одӥг пол атае наряд люкылонысь вуиз но анаелы вераз: — Ведӥн Марпа кулэм. Колё Миша юрттэт курыса ветлӥз. Ярасим (Герасим) бригадир монэ но Конай Петкаез корос лэсьтыны ыстӥз. Корос лэсьтонысь бертыса, атай шуэрскыса ик анаелы вераз: — Со Колё Миша мар но ӧз мадьы! Оло оскод, оло уд. Солэн уггес тырмы, шуо но... Пӧсь гужемъёсы, пе, Марпа олокыӵе но турынъёслэсь сурет лэсьтылэм, соин гылтӥське но лобась луэ вылэм. Кыӵе турынъёслэсь — картэз уг тоды. Огполаз Колё Миша но лобаны куриськем. Нош Марпа пумитаз лек меӵкытэм: «Малы со тыныд кулэ?! Визьтэм муртлы музъем вылтӥ но ветлыны инты тырмоз». Кулон азяз кышномурт туж кема курадӟиз, пе: мемизэ тодаз ваем, шудтэм, секыт улэмез, калыкен тэрымтэез, нылпи вордыны быгатымтэез, шузи Мишаен даурзэ ортчытоно луэмез понна ӧпкелем. Кузпалтэк кылем Колё Миша тол куспын чылкак катьтэммиз. Сое пересьёслэн юртазы келязы, нош корказэс гур эстыны сэрттӥзы. Со коръёсты ми, пиналъёс, пулы вандылӥм но пильылӥм. Нош емышо сад нокинлы но кулэ ӧз луы ни. Ведӥн Марпалэн нимыз таин гинэ калыкысь ӧз ышы. Кезьыт тол ӝытэ, колхоз правленилэн кенешысьтыз бертыкуз, Ярасим бригадир кошовкаысьтыз усиз но кынмыса кулӥз. Кышноез шуиз: — Сое Ведӥн Марпа озьы кариз. Уйвӧтъёсаз уно пол лыктылӥз но юртъерзэ сэрттэмзы понна кылзэ юалляз. Пу-а, мар-а ӧз тырмы, пе. Тӥ мынэсьтым мугорме гинэ шайвылэ ватӥды, нош лулы корка кылиз вал, пе. Нош ыж возьмась Тёро Педорка Ведӥн Марпаез емышо сад дорысь ошмесысь адӟемзэ вераз: — Ыжъёс шутэтскыку, буш посудаме кутӥ но ошмес дуре мынӥ. Вулы мыкырски но — шорам кин ке учке. ОстэИнмаре! Ма адӟон та: Ведӥн Марпа! Кирос поныса чаляк кошки. Педоркалэн адӟемез гуртэ ӝог гинэ вӧлмиз. Я отын, я татын ведӥнлэн пӧртмаськемез сярысь кылӥськылӥз. Колхозлы турын дасяку, нуназеян вискын Макар кышно но шуэрскыса вуиз: ошмесысь Ведӥн Марпалэсь вужерзэ адӟи, пе. Тарган Иллялэн Матрон кышноез бер ӝыт, валъёсты но кунянъёсты возьмакуз, Колё Мишалэн юртъер бервылысьтыз лобась вужерез адӟем. Аръёс ортчыса, Марпалэн нимыз каллен вунӥз. Сое тодӥсьёс улонысь кошкизы ни угось. Ма, табере татын ваньмыз воштӥськемын: Колё Мишалэн улон интыяз мукет юрт сылэ, емышо садлэн бервылыз но ӧвӧл ни. Ошмес син гинэ азьло сямен юзмыт вузэ сётэ, куке но кемалась Колё Миша Ведӥн Марпаеныз татысь чылкыт но юзмыт ву омыръязы. | Лулчеберет |
Виталий Пронин 8-тӥ гудырикошконэ Вавож черкогуртын «Оскиськом гуртмылы, данъяськиськом Удмуртиен» конференция ортчоз. Отчы шаерысьтымы гуртын тыршись егитъёс пыриськозы. Ужрадын 4 секция радъямын луоз. Со гурт удысын уксё поттон, егитъёсты мерлыко уже кыскон, спортэз но туризмез гуртын азинтон но информационной технологиосын ужан. Ужрадэ 18-сен 30 аресозь егитъёс пыриськозы.- Конференция 150 пала гурт удысын ужась егитъёсты бичалоз. Котькуд ёросысь 4 адями вуоз , - вераз Вавожысь егитъёсын ужанъя ёзлэн кивалтӥсез Александр Вахрушев. - Секциосын егитъёс ӝутозы гуртэн герӟаськем висьытӥсь ужпумъёсты, гурт удыслэн луонлыкъёсыз сярысь вераськозы, гуртэз азинтонъя проектъёсты учкозы.Со сяна, ужрадын лыдӟемын луозы пӧртэм докладъёс. Секциосын ужам бере егитъёс Вавож ёрос центрысь спортъя но тазалыкез кыдатонъя комплексэ ветлозы. Конференцилэн радлыкез:10.00 - 12.30 Докадъёсты лыдӟон;13.00 - 14.45 Секциослэн ужанзы;14.45 - 15.45 «Здоровье» комплексэ ветлон;15.45 - 16.00 Конференцилы йылпумъянъёс лэсьтон. Теги: Вавож конференция | Иворъёс |
Виталий Пронин 20-тӥ даурлэн кутсконаз туала Удмуртилэн оглюкетэз Вятка губерние пыре вал. Татын 1,5 миллион котыр адями улӥз - 60 процент ӟучъёс, 27 процент удмуртъёс. Со вакытэ 99,7 процентэз удмуртъёс гурт удысын ужазы. Дышетскем муртъёс туж ӧжыт вал. Озьы ке но соос - чиньыен лыдъямон адямиос - быгатӥзы бадӟым ӧтчам люканы. Россиысь удмуртъёслэн нырысетӥ съездзы кутскон сётӥз Удмурт автономия кылдытонлы. Татьяна Ишматова, «Удмурт Кенешлэн» тӧ-роез:- Нырысетӥ съезд дырысен 100 ар ортчиз ни ке но, отын ӝутэм ужпумъёс али но азямы сыло на: дышетонын шугъяськонъёс но, лулчеберетэз азинтон но, калыкъёсын валче улон но. Даур ортчыса но, асьмеос адӟиськом: ӧм быре, кылмы улэп, быгатэммыя сое утьыны тыршиськом.Съездэз дунъяно ке туннэ нуналэ, со вамыш дырыз дыръя лэсьтэмын вал. Тау карыны кулэ асьме азьветлӥсьёсмылы, нимаз автономия кылдытыны кутскон сётэмзы понна. Та съездын со сярысь вераськизы но решение кутӥзы.Мон туж данъяськисько, асьмелэн азьветлӥсьёсмы сыӵе визьмоесь, азьлане учкыны быгатӥсесь вылӥллям шуыса. Удмуртъёсты пеймыт, дышетскымтэ калык шуо вал ке но, со дыръёсы ик макем паймымон югдытӥсьёсмы вал ни: Трокай Борисов, Константин Яковлев, Максим Прокопьев, Кузебай Герд. Троссэ съездэ пыриськемъёсты ӧм но тодылэ - нош макем паймымон адямиос вылӥллям пӧлазы.Шумпотӥсько, асьмелэн съездлэсь 100 арзэ пусйыны луонлыкмы вань шуыса. Отчы пыриськыны мылкыд карисьёс трос: Удмуртиысь сяна, Татарстанысь, Башкортостанысь, Марий Элысь, Киров но Пермь улосъёсысь. Озьы, даур вис карыса, удмуртъёс съезд ортчытэм интые нош ик люкаськозы - али со юртын Казаньысь федерал университетлэн филиалэз интыяськемын.Николай Кузнецов, писатель, историк:- Удмуртилэн Шор кун архиваз туж тунсыко материалъёс утиськемын Россиысь удмуртъёслэн ны-рысетӥ съездзы пумысен. Тодӥськом, татчы 9 уездысь 78 делегат ветлэмын шуыса. Пӧлазы тросгес вал крестьянъёс но дышетӥсьёс, озьы ик пыриськизы священникъёс, азьвыл офицеръёс, купецъёс.Озьы ке но та дырозь котькуд делегат сярысь тыро-пыдо вераны ум быгатӥське. Бугыръяськыса мон шедьтӥ ӧтчаме пыриськем ог 40 пала адямиез. Пичи ке но ивор, туспуктэм - делегат син шоры йӧтымон, тодэ кыльымон луэ. Огласянь, мыным юрттӥз репрессиос улэ шедем удмуртъёсты бугыръяме но, оже пыриськем геройёсты утчан уже но. Малы ке шуоно, съездэ ветлэм делегатъёс пӧлын вань войнае пыриськемъёс но. Кылсярысь, Можгалась Петров Михаил Никифорович - Нырысетӥ дунневыл ож вакытэ кык Георгий киросъёсын пусъемын вал.Конечно, вазьгес кутскысалмы ке, та уж узыргес тодэ ваёнъёсын тырмысал. Тани 1975-тӥ арын улэпесь на вал съездэ пыриськем кышномуртъёс Евдокия Афанасьевна Князева но, Анна Фёдоровна Фёдорова но П. Гороховлэн кузпалыз Анна Кирилловна Кириллова. Соку соосын пумиськись но, соослэсь юалляськись но ӧз луы. Табере сомындаез вунэмын ни!100 ар талэсь азьло та съездэз удмуртъёс ортчытӥзы бигер, пор калыкен оградын но огвакытэ. Выль малпанъёсын но ӟеч осконъёсын огъя бадӟым тулкыме зымизы. Вераме потэ созэ, удмуртъёслэн таӵе огазеясь ужрадъёссы Глазов уездын но вал - 1917-тӥ но 1918-тӥ аръёсы. Озьы ке но лымшор палась удмуртъёслэн калыкез бугыртон, ӝуткан, ужъёсты одӥг кужмо ӧре радъяны быгатонлыксы золгес вылэм, лэся. Соин Трофим Борисов но Константин Яковлев быгатӥзы бадӟым ӧтчам люканы Алабгое, татын юнмаз удмурт калыклэн асваланэз. Валентин Тубылов, «Удмурт Кенешлэн» дано президентэз:- Съездлэн кужымез удмуртъёслы азинскыны паськыт сюрес усьтӥз. Со дорозь удмурт калыкез лыдэ басьтӥсь, солэсь мылкыдзэ юась вал-а? Шонерак верано ке, азьветлӥсьёсмы нимаз кариськыны ӧй ке дӥсьтысалзы, удмуртъёс кыӵе ке калык пӧлы суралтӥськысалзы ини. Шу-ом, коми-пермякъёс сямен, ӟучъёс пӧлын сылмысалзы. Нош съезд бурдъяськытӥз удмуртъёсты. Съезд кутскон сётӥз Удмурт автономия кылдытонлы. Озьы 2020-тӥ арын пусъёмы удмурт кунлыкмылэсь дауръем юбилейзэ. SONY DSCКарл Пономарёв, профессор, история наукаосъя доктор:- Ӧтчамын ӝутэм 11 юан пӧлысь, валамон, тужгес секытэз вал удмурт калыклэн азьлане сюресэз, кудпала кариськонэз. Вакытэз но сыӵе тупаз соку. Мынӥз Граждан ож, куашкам эксэй империысь потӥзы Польша, Украина, Белоруссия, Закавказье, Туркестан. 1918-тӥ арын эрико луиз Финляндия. Россиын со вакытэ федерация сярысь малпанъёс вӧлмыны кутскизы. Средней Поволжье котырысь трос выжыё калыкын но пӧртэм мылкыдъёс вал. Бигер националистъёс ӧтизы башкир калыкен суро Урал но Волга штатъёс кылдытыны - сое Россилэсь нимаз карыны чаклазы. Татчы поръёсты но чувашъёсты ӧтьыны малпазы на. Мукетыз ӵектон вал РСФСР-е пырись удмурт автономия кылдытыны. Делегатъёс пумит кариськизы бигеръёсын ӵош Россилэсь висъяськыны, куаразэс сётӥзы совето Россиын удмурт автономия кылдытон понна - нырысь-валысь со Прикамской губерния луыны кулэ вал, шоркарен Сарапулэз лыдъяны чакламын вал.Та малпанзэс удмуртъёс азьланьтӥзы 2-тӥ но 3-тӥ съездъёсазы. Отысен кутскиз Удмурт Элькунмылэн историез - 1920-тӥ арын 4-тӥ ноябре кутэмын решение Вотятской (берло нимазы Вотской) автономной область кылдытон сярысь.Елена Скворцова | Улон-вылон |
Виталий Пронин Анатолий Максимович Корепанов31-тӥ толшоре улонысь кошкиз Анатолий Максимович Корепанов - медицина наукаосъя доктор, профессор, Ижысь медициная кун академиысь терапияя кафедралэн азьвыл кивалтӥсез, Нью-Йоркысь Наукаосъя академилэн ёзчиез, Россиысь дано врач, Удмуртиысь тазалыкез утён удысысь дано ужась, Удмуртилэн Кун премиезлэн лауреатэз. Анатолий Максимович Корепанов вордӥськиз 1929 арын 25-тӥ инвожое Эгра ёросысь Сьӧдкыр гуртын. Выль Ӟатчаысь школаез йылпумъямез бере пыриз Ижысь артиллерияя училищее, но та дышетсконниез Донецк городэ выжтэмен валче, фельдшеръёсты но акушеръёсты дасян школаын дышетсконо луиз. Озьы удмурт пияшлэн эмъян удысэ сюресэз кутскиз. 1950-тӥ арын - со ини Ижысь медициная кун институтысь студент, сталинской стипендиат. Институтэз йылпумъямез бере Анатолий Корепанов отчы ик ужаны кыле. 1958-тӥ - 1970-тӥ аръёсы ассистент луэ, собере - пуш висёнъёсъя кафедраысь доцент. 1961-тӥ арын наукаосъя кандидат луон понна «Функциональное состояние главных пищеварительных желёз при гипертонической болезни» нимаськись диссертацизэ уте. 1971-тӥ арын сое быръё терапияя кафедралы кивалтӥсе, татын со 40 арлэсь кемагес ужа. 1975-тӥ арын Анатолий Максимович утиз «Влияние индуктотермии и электрического поля УВЧ на функциональное состояние поджелудочной железы при лечении больных с заболеваниями гепатобилиарной системы» докторской диссертацизэ.А. Корепанов - 160 научной ужъёслэн авторзы. Солэн кивалтэмез улсын 10 тодосчиос кандидатской диссертациоссэс утизы, 4-ез - медицина наукаосъя докторъёс луизы. Солэн кичӧлтэмезъя Нырысетӥ элькун эмъюртын гастроэнтерологияя, пульманологияя, эндокринологияя но гематологияя центръёс ужаны кутскизы.А. Корепанов кык пи будэтӥз. Одӥгез бырйиз атаезлэсь сюрессэ, мукетыз крезьгур удысъя кошкиз. Огез внукез но луиз эмъясь, внучкаез, Ася Корепанова, луиз быдэс дуннелы тодмо пианистка.Аслаз улонэз но наукаын сюресэз сярысь А. Корепанов «Сибирский тракт: дорога в достойную жизнь» (2014) книга поттӥз.Анатолий Максимович Корепанов - атай но, песятай но, бадӟым тодосчи но, дышетӥсь но. Со ялан милям сюлэмъёсамы улоз.Ӵош ужам эшъёсыз, матысь адямиосыз, ӵыжы-выжыосыз, нылпиосыз, нонунокъёсыз http://udmdunne.ru/2018/02/t%D3%A7r-shoryn-anatolijj-korepanov-medicina-naukaosya-doktor-professor-5-izobretenilehn-200-lehs-tros-uzhlehn-avtorez/ | Улон-вылон |
Виталий Пронин Журналистъёсын пумиськылӥз Кун Кенешысь Тазалыкез утёнъя, демографияя но семья политикая ялан ужась комиссилэн кивалтӥсез Светлана Кривилёва. Кылем арлы йылпумъянъёс лэсьтӥз, туэлы чаклам ужпумъёс сярысь мадиз. Светлана Кривилёва верамъя, быдэн 300 сюрс манет висъяськоз фельдшеръёслы но акушеръёслы.Гуртэ мыноз 92 эмъясь Кун Кенешлэн кылем арын ортчем сессиосаз эскеремын ялан ужась комиссиен дасям 7 законопроект. Туэ 1-тӥ январьысен шаерамы огез улонэ пыӵаз ни. Гуртъёсын ужаны мылкыд карись 30 аресозь егит эмъясьёслы тыриськоз 500 сюрс манет. Светлана Кривилёва верамъя, нырысь ик санэ басьтозы хирургъёсты, фтизиатръёсты, анестезиологъёсты но мукет специалистъёсты. Быдэн 300 сюрс манет висъяськоз фельдшеръёслы но акушеръёслы. Ваньмызлы талы республикалэн казнаяз чакламын 36 миллион манет. Со тырмоз 92 специалистлы: 42 врачлы но 50 фельдшерлы. Уксёез басьтон понна одно ик 5 ар ужан сярысь огкыл гожтоно. Кытчы кинэ лэзёно - чаклалоз Тазалыкез утёнъя министерство.Комиссия воштонъёс дасяз эмъян удысэн герӟаськем мукет законэ. «Гуртысь эмчи» программая егит врачъёслы сётӥське 1 миллион манет. Уноез егитъёс со уксёен городэ квартира басьто, таин валче гуртын 5 ар ужало но городэ кӧчо. Нош коньдонэнызы гуртэ ик корка басьтысалзы ке, тросэз татчы ик улыны-ужаны кыльысалзы. Со сяна, нылъёс ужаса уг вутто, декретэ пото, бӧрсьысь бӧрсе пинал ваё ке, 5 арзы озьы ик ортче. Нылпиен пукемзы ужам чот мыныны кулэ ӧвӧл. Ӵапак таӵе воштонъёс пыртыны курыса, Кун Кенеш вазиськиз Кун Думае. Программалэсь куронъёссэ чурытгес каризы ке, соку тросгес специалистъёс выжыяськозы ёросъёсы.Кутэмзэ эскероноОдӥг ужпум - законэз кутон, мукетыз - сое эскерон, макем со пайдаё ужа. Светлана Кривилёва верамъя, комиссия аслаз законъёсызъя мониторинг ортчытӥз. Кылсярысь, быдэ вуымтэ пиналъёсты утён сярысь законъя шаерысьтымы нылпиослы бер уйин калгыны уг яра. Со пумысен комиссия югдурез утисьёсын ӵош пӧртэм ужрадъёс радъялляз. Улон возьматӥз: берло дыре уйин юмшась пиналъёс чарак кулэсмизы. Таин валче нылпиос но шуге-леке ӧжытгес сюрыны кутскизы, анай-атайёс но сакгес луизы.Комиссия сюлмаськемен, шаерамы тазалыкез утёнлы сӥзем 14 форум ортчытэмын. Врачъёс тужгес пыдлось гуртъёсы потазы, калыклэсь тазалыксэ эскеризы, дэмланъёс сётъязы, куд-огзэ висисьёсты Ижысь больницаосы ӧтизы. Та ужез азинтон понна туэ бюджетын висъямын 17,5 миллион манет. Со юрттоз диагностика ортчытонъя оборудование басьтыны, со тӥрлыкен ёросъёсы потаны. Тазалыкез утёнъя министерство котькуд районын ужанъя нимысьтыз 7 программа дася. Кытын ке уго сюлэмынызы курадӟисьёс тросгес, кытын ке шокан ёзвиоссы лябесь. Со программаосъя ик эмъясьёслэсь бригадаос кылдытозы. Вылӥ технологиосын эмъяськон сярысь юанэз комиссия Тазалыкез утёнъя министерствоен ӵош огпол гинэ ӧз ӝутъя ни. Нимысьтыз сое эскеризы Кун Кенешлэн Президиумаз но. Туэ та удыслы республикалэн бюджетаз нырысь 11 миллион манет чакламын вал, бӧрысь эшшо 139 миллион манет ватсамын. Озьыен, эшшо тросгес калык асьме шаерамы эмъяськыны быгатоз. Секыт операциосты лэсьтон Удмуртиын арысь аре йылэ. 2010-тӥ арын 2 учреждение гинэ, вылӥ технологиосты кутыса, ужаз, али - 8 кун учреждение но 2 частной. Россиын туннэ 21 пумо юрттэт сётыны быгато ке, шаерамы - 18. Нылпиос мед вордскозы Нылпиос вордскемъя Удмуртия Приволжск федерал округын 4-тӥ интыын. Зэм, 2015-тӥ арен ӵошатоно ке, миым ӧжытгес пиналъёс вордскизы. Валля арын 22 сюрс 361 нылпи вордӥськиз ке, кылем арын - 21 сюрс 195. 2016-тӥ арын кулэмын 19 сюрс 105 адями, та, валля арын сярысь, 409-лы ӧжытгес. Шаерамы адямилэн шоро-куспо улон даурез 70 ар, Россиын - 77. Тужгес трос инсультэн но инфарктэн бырисьёс. Кыкетӥ интыын лек пыктослэсь, куинетӥ интыын сӧсырмонлэсь но аракы юонлэсь бырон, ньылетӥ интыын ӝушен но сюлэн герӟаськем учыръёс. Ужась калык пӧлын тужгес трос куло сӧсырмыса но юыса.2015-тӥ арын шаерамы 11 сюрс 400 сюан вал ке, кылем арын - 8 сюрс 604. Светлана Петровна шуэ: егитъёслэн пинал вайыны мылкыдзы медло шуыса, программа кутоно. 2015-тӥ арын нырысетӥ пинал ваемъёс 8 сюрс 402 вал ке, 2016-тӥын 916-лы ичигес. Озьы ик кулэсмо кыкетӥ но куинетӥ нылпи вайисьёс. Ньылетӥзэ но витетӥзэ вордӥсьёс йыло, но таос туж ӧжыт. Калыкез утён, семья но демография политикая министерствоен пумиськылӥмы ни, ар ӵоже программалы ӵектонъёс дасяломы, шуэ С. Кривилёва.Елена Сараматова Туспуктэм: udmgossovet.ru Теги: гуртын КунКенешын Удмуртиезазинтон | Улон-вылон |
Виталий Пронин Нылпиосты утён нуналэ Ижын ортчоз пиналъёслы юрттонъя «Стань первым!» акция. Туэ со 16-тӥзэ радъяське ни. Азьвыл аръёсы акция ортчиз Москваын, Ярославльын, Самараын, Казаньын но мукет городъёсын. Ӝытазе Шор площадьын луоз концерт, татчы пыриськозы Россиысь тодмо артистъёс. Ужрад йылпумъяськоз яркыт салютэн.1-тӥ инвожое Иже лыктозы «Первый канал» телекомпаниысь ведущийёс, со сяна, тодмо кырӟасьёс, артистъёс но спортсменъёс. Нунал ӵоже соос тодматскозы спортэн выронъя, эмъяськонъя юртъёсын, реабилитационной центрен, нылпиослы синпель кузьымъёс сётозы, кинлэсь ке, оло, льӧль малпанъёссэс но быдэстозы. Но таин шумпотон уз быры. «Первый канал» «О!», «Дом кино» но «Музыка Первого» телеканалъёсын валче Ижлэн пӧртэм сэрегъёсаз ужрадъёс ортчытоз. Кылсярысь, 12.00-16.00 часъёсы зоопарке дунтэк велыны луоз, нош «О!» телеканал вакчияк вералоз животъёслэн улонзы сярысь. Циркын нылпиослы дунтэк шоу возьматозы, нош «Россия» кинотеатрын - «Три богатыря и принцесса Египта» мультфильм. «Дом кино» киноканал «Ералаш» тележурналэз кылдытӥсьёсын пумиськон ортчытоз, луоз ачиз режиссёрез Борис Грачевский, «Металлург» культурая дворецын возьматозы выль сюжетъёсты но. Нош ӝытазе Шор площадьын луоз концерт, татчы пыриськозы Россиысь тодмо артистъёс. Ужрад йылпумъяськоз яркыт салютэн. 0+ Мария ИвановаТуспуктэм: udmdunne.ru | Улон-вылон |
Виталий Пронин Кун Дума туэ тулыс сессиезлы йылпумъянъёс лэсьтӥз. Отын вераськыкуз, парламентлэн кивалтӥсез Вячеслав Володин, нимысьтыз саклык висъяз пенсиос сярысь законэ ӵектэм воштонъёслы. Вячеслав Володин малпамъя, калыклэн улон-вылонэныз юн герӟаськем туж шуг ужпумез митингъёсын тупатыны уз пӧрмы. Пенсиосъя законэз, ваньмыныз кенешыса, тупатъяно. Та юанэз калкен эскеронлэсь палэнскыны уг яра. Пенсие потон арлыдэз воштон сярысь гинэ вераськыны уг яра, шуэ Кун Думалэн кивалтӥсез. Одно ик кенешоно вуоно пенсиос но пособиос, ужъя законъёс пумысен. Котькинлэсь юа - нокинлы уз яра пенсиосъя туала югдур. Тросэзлэн пенсизы пичи. Улыны уксёзы уг тырмы. Люкаськемъёслы со тодазы вайытӥз, макем секыт югдур вал кӧня ке аръёс талэсь азьло, кыӵе ӝеганъёс вал пенсиос тыронэн. Ужпумез сэрттыны-пертчыны кулэ. Ас эрказ лэзьыны кышкыт, шуэ Вячеслав Володин. Туннэ пенсиос сярысь законэ ӵектэм воштонъёсын законлэн проектэз улосвылъёсы эскерыны келямын. 24-тӥ куарусёнозь отчы ватсанъёс, тупатонъёс дасяны луонлык сётэмын. Документэз 2-тӥ лыдӟонын эскерыку, лыдэ басьтозы интыосысь вуэм дэмланъёсты но. Сергей Захаров Туспуктэм: duma.gov.ru | Иворъёс |
Виталий Пронин Кузёбай гуртысь ферма дорысь музъемын шедьтэмын кишечной палочка. Отчы соос сюремын кыедэн ӵош. «Кузебаево» СПК кыедзэ поттэ вылэм Кузёбай-Варӟийыл сюрес дурысь бусые - со фермазылэсь кыдёкын ик ӧвӧл. Та инты хозяйстволы арендае сётэмын.Но гуртоослы ӧз кельшы, кыедэз сюрес дуре ик кисьтало шуыса, ӝожтӥськиллям. Соку ик эскеронъёс ортчытэмын вал. Кызьы ивортэ Удмуртиысь но Киров улосвылысь Россельхознадзорлэн пресс-службаез, му-зъемысь шедьтэмын кишечной палочка. Со кышкытлык вае адямилы но, пудо-животъёслы но. Озьы «Кузебаево» СПК вылэ ӝутэмын административной уж. УД Туспуктӥз А. Горбунов | Иворъёс |
Виталий Пронин Алнашысь искусствоосъя центрын ортчиз туспуктэмъёсын «Тӧр шорын - удмурт дэрем» адӟытон-вожвылъяськон. Отчы пыриськизы ёросысь 24 туспуктӥсьёс. Алнашысь Е. Салтыковалэн туспуктэмъёсыз удмурт дэремлы сӥзем адӟытонын вормизы.Туспуктэмъёсын адӟытон ёросын 3-тӥ арзэ ортчиз, сое радъяны юртто «Удмурт Кенешлэн» но «Удмурт нылкышно кенешлэн» ёросысь ёзъёссы но музейын ужасьёс. Таяз учыре ужъёс сӥземын вал удмурт дэремлы. Адӟытон туж учкымон пӧрмиз, ёрослэн пӧртэм сэрегъёсысьтыз пӧртэм ужъёс вуизы. Берло дыре удмурт дэремлэн данэз йылэ. Шумпотоно, тросэз гуртоос лач-лач утялтыса возё вашкала дэремъёссэс, нош егитъёс яратыса нулло вашкала пужыосын чебермам туалаоссэ. Вожвылъяськонэ трос ӟеч ужъёс вуэмен, ӵектэмын вал вормисьёсты быдэн 2-ен данъяны. Вормись луизы Алнашысь Елена Салтыкова но Анастасия Васильева. 2-тӥ инты басьтӥзы Алнашысь Олег Батуев но Людмила Сурчакова, 3-тӥ - Ляли гуртысь Евгения Гусоргина но Тыло гуртысь Марина Тарасова. Вань вормисьёс дипломъёсын но синпель кузьымъёсын пусъемын.Людмила Сурчакова | Улон-вылон |
Виталий Пронин Миым «Газпром» огазеяськон Удмуртиын газ кысконлы висъяз 300 миллион манет.Выль ар азьын Можга ёросысь Бальӟашур но Мельниково гуртъёсы газ вуиз.Бальӟашурозь шуныт вайись гумыосты 3 ар кыскыны выризы. Кредитъёсы пырыса но, газ гуртозь вуиз ик.Шунытэз сокема возьмано медаз луэ шуыса, Мельниково гуртын улӥсьёс миым аспӧртэм проектэ пыриськоно кариськизы. Соя гумыосты гуртозь вуттыны ог 20 процентсэ уксёез гуртоос люкало ке, 80 процентэз республикалэн бюджетысьтыз висъяське. Озьы Мельниковоысь котькуд юртъер кузё 5 иськем гумыосты гуртозязы пыртон понна 30 сюрс манетсэ висъяз. Зэм, коркаосазы шуныт ӧз вуы на, но гумы борды итӥськыны луоз ни, угось котькуд корка борды итӥськон понна нимысьтыз точка лэсьтэмын.- Тазьы ужан амалэз быдэс шаерамы пыӵатыны выром, - шуиз Правительстволэн Тӧроез Виктор Савельев.Можга ёросын та проектъя Атабай, Вылын Юри но Тылойылпочинка гуртъёсы газ пыртыны медо.Миым «Газпром» огазеяськон Удмуртиын газ кысконлы висъяз 300 миллион манет. Газэн улӥсь гуртъёс 2025-тӥ арозь ог 20 процентлы йылыны кулэ.Туспуктӥз А. Горбунов Теги: гурт | Улон-вылон |
Виталий Пронин Ува ёрослэн 80 ар тырмонэзлы сӥзьыса, «Удмуртия» издательствоын потӥз Юрий Горячихлэн «История комсомольско-молодёжного и спортивного движения на территории Увинского района (1935-2014)» книгаез.Ува ёросысь Кыйлуд черкогуртын вордӥськем Юрий Горячих КПСС-лэн Ува районысь комитетэныз кивалтэмын, ньыль пол бырйылэмын Ува ёросысь Депутатъёслэн Кенешазы. Та книга бордын ужакуз, Юрий Евдокимович трос утчаськиз Ува ёросысь но Удмуртиысь архивъёсын, ёрос библиотекаын но музейын, пумиськылӥз шаерчиосын, гуртоосын, писательёсын. Озьы трос тунсыко материал люкамын вал Ува ёрослэн кылдэмез но кыдамез, комсомол огазеяськонлэн ужамез, ёросысь егит азьветлӥсьёслэн, спортсменъёслэн, Быдӟым ожысь геройёслэн, выльвылэз ӝутӥсьёслэн, нюлэс корасьёслэн вормонъёссы но ёрослэн туала азинсконъёсыз сярысь.Та книгаысь тодыны луэ Ува районлэсь 80 аръем сюрессэ. Кылсярысь, тодмо писатель Михаил Лямин комсомолэ пыриз 1923-тӥ арын, Выль Мултанысь педтехникумын дышетскыкуз. Пионеръёслэн нырысетӥ отрядзы но кылдӥз ӵапак Выль Мултанын, отчы 10 мурт пыриз. Егитъёсты ӝутказ педтехникумын дышетскись Михаил Добровольский, бӧрысь со ВЛКСМ-лэн Удмуртиысь комитетэзлэн нырысетӥ секретарез луиз. Книгалэн бадӟым люкетэз сӥземын Быдӟым ожлы, тросэз комсомолецъёс нырысь нуналъёсаз ик фронтэ куриськизы. Совето Союзлэн Героез Удмуртин нырысетӥез луиз Ува ёросысь Пуштовай гуртын вордскем Виктор Пислегин. Со быриз 1941-тӥ арын 24-тӥ июле. Книгаын удмурт геройлэн подвигез но гожтэмын, туспуктэмъёсыз но сётэмын.432 бамъем книгаын 600 пала паймымон туспуктэмъёс, 1 но ӝыны сюрс нимтулъёс, уно гожтэтъёс, тодэ ваёнъёс но лыдпусъёс. Кылсярысь, 1943-тӥ арын Ува ёросысь нылпиос 1 сюрс 548 кило нюлэс емыш, 978 кило эмъюм турын, 1 сюрс 200 кило губи бичаллям. Бадӟымъёсызгес, 14-15 аресъемъёс, колхозын ужазы. Бусые 12 сюрс центнер кыед поттӥзы, 527 центнер пень бичазы.- Котькуд адями тодыны кулэ вордскем интыезлэсь историзэ, утьыны дор палъёсызлэсь чебер инкуазьзэ, азинтыны ӟеч сям-йылолъёссэ. Та книга выль сямен усьтоз районлэн историысьтыз куд-ог учыръёсты, валэктон сётоз кылдэм юанъёслы, - шуэ Ува ёрослэн йырыз Владимир Головин.Галина Семёнова Туспуктэм: apmcur.ru Теги: вылькнига | Улон-вылон |
Виталий Пронин Ижысь студент Андрей Мартенс Приволжск федерал округысь 16 егитъёсын ӵош вуылӥз Байконуре.Приволжск улосысь егитъёслэн IВолга-2013 форумазы пыриськыса, ас проектъёсынызы вормон басьтэм муртъёс Самарае люкаськылӥзы. Ӵапак отын ортчиз егитъёслэн форумзы. Удмуртиысь студент «Шудо фермер» проектсэ возьматӥз.Кызьы ивортӥзы Приволжск федерал округъя Президентлэн оскем муртэзлэн пресс-службаяз ужасьёс, Самарае люкаськем егитъёсты Байконур космодроме нуллӥзы. 7-тӥ ноябре соос адӟизы олимпийской факелэн «Союз» корабльлэсь инсьӧре лобӟемзэ.Валентина Емельянова Фото: meteocenter.net Теги: Байконур форум | Иворъёс |
Виталий Пронин Кемеровоын вуз карон центр ӝуам бере городъёстӥ но гуртъёстӥ ветлыны кутскиллям адямиос: соос дэмлало тылпулэсь утиськон арбериос.Вуззэс мед басьтозы шуыса, олокыӵе но кескич амалъёс малпало. Шуо, матысь дыре, пе, закон потоз, котькуд коркан тылпулэсь утиськонъя арбериос пуктылыны косозы.- Кылем арняе гуртэ 2 егит пиос пыразы, удостоверенизэс поттазы но чаляк гинэ ватӥзы, нимтулзэс адӟыса ик ӧй вутты, - шуэ Пичи Пурга ёросысь Аксакшурысь Наталья Козлова. - Коркадэс, пе, тылпулэсь утёно, 8 сюрс манет тыр луоз. Возьматӥзы вӧлдэтэ шуккон кыӵе ке шашкаоссэс. Али, пе, ӧд пуктэ ке, берло трос поллы дуногес луоз. Вуоно толэзьысен, пе, котькуд коркан таӵе арбериос сылыны кулэ. Уг, шуисько, кулэ ӧвӧл. Бускельёсты пуктӥзы ни, еро. Иське, гожтӥське, пе, та бумагае, пумит луиды шуыса. Ярам коть, ӧй кылзӥськы. Соос кошкизы гинэ, иворъёс пыр Москваын луэм учырез возьматӥзы: коркаостӥ, пе, эрекчаськисьёс озьы тӥни ветло...Малпаськом, таӵе учыръёс луылӥзы ни мукет гуртъёсын но. Шаерысьтымы югдурез утисьёс талы номыр вераны уг быгато на, нокыӵе дэмланъёс уг сёто - соос доры нокыӵе ӝожтӥськонъёс вуылэмын ӧвӧл. Уго коркан тылпулэсь утиськонъя езъёс кыскыны - со котькуд адямилэн аслаз ужез. Нош тазьы ветлӥсь адямиослэн вуззы урод ке? Со сяна, соос калыклэсь тросгес уксёзэс кыско ке? Юанъёс трос.Соин ик куриськом: тӥ доры но валантэм адямиос пыризы ке, вазиське участковойдылы.Мария Иванова | Югдурез утён |
Виталий Пронин 9-тӥ тулыспалэ йылпумъяськиз «Пельняньлэн калыккуспо нуналэз» фестиваль. Арня ӵоже отчы ог 30 сюрс адями пыриськиз. Фестивальлэн берпуметӥ нуналаз Ижысь Шор площадьын лачак калык люкаськиз. Нокин, пельнянь сиытэк, ӧз кошкы - ужрадэз ортчытӥсьёс лыдъямъя, та нуналэ радъяськем СЪЕСТ-ын Удмуртиысь предприятиос калыкез 7 тонналэсь уно пельнянен сюдӥзы. Татын пӧртэм калыкъёслэсь пельняньёссэс веръяны луэ вал. Со сяна, калык ческыт сиёнэн тырмытэм вуз карон павильонэз бушатӥз. Озьы ик ярмаркаын быдэс Удмуртиысь вуэм кибашлыос киужъёсынызы вуз каризы. Пельнянь сиыны котькин быгатоз, но сое нырысь кутыны кулэ ай. Куд-огез быгатонлыксэс пельнянез ӝог кутонъя вожвылъяськонын возьматӥзы, мукетъёсыз со дыре бадӟым мискаысь пельнянь «кутыны» выризы. Пельнянен кыӵе гинэ шудон малпаны уг луы вылэм! Баскетбол тупез, пельнянь тусо карыса, пуртые куяны, «пельнянькеен» шудыны, пельнянь биатлонын ӵошатскыны… Шудонъёсы но конкурсъёсы пыриськем понна жетонъёс басьтыны луэ вал, бӧрысь - соосты бадӟым пуртые поныса, кузьымъёс утӥзы. Мылкыд карисьёс «Ижкарысь открытка» акцие пыриськизы. Фестиваль азьын суредаськисьёслы конкурс ортчиз - вормисьёслэн суредъёсынызы 12 открытка лэсьтэмын вал. Соосты «Галерея» адӟытон центрысь лэзьыны луиз. Нунал ӵоже Россиысь пӧртэм каръёсы но кунгож сьӧры лобизы 2 сюрслэсь ятыр открыткаос. Кырын но вуз карон павильонын калыкез шулдыртӥзы кырӟасьёс но эктӥсьёс. Валтӥсь сцена вылын гала-концертэ пыриськизы Брангуртысь песянайёс, «Шулдыр ӝыт» но «Италмас» ансамбльёс, «Айкай» но «Ӟардон» коллективъёс но мукетъёсыз. Богдан Анфиногенов «Новая история Выль сямен!» кырӟанзэ быдэстыку, ортчиз «Танцуй, пока молодой!» эктон флешмоб - отчы ог 100 адями пыриськиз. — Фестиваль мыным туж кельшиз, - вера Богдан Анфиногенов. - Куазь шулдыр вал, шумпоттӥзы удмурт визькылъёсын но чебер туспуктэмъёсын баннеръёс. Адямиос шоры учкыса но, мылкыды ӝутскиз - соос ваньмыныз тунсыкъясько, трос нылпиос лыктӥллям. Кырӟанэ сӥземын вал фестивальлэн пуштросэзлы - «Выль сямен». Со возьматэ арлыдоослэсь но егитъёслэсь, пересьёслэсь но нылпиослэсь кусыпъёссэс. Мон малпасько, прогресс кылдэ, калык вужзэ гажа ке. Быдэс нунал ӵоже видео пыр возьматӥзы, кызьы мукет интыосын данъяло пельнянез. Россиысь пӧртэм каръёсысь сяна, пуртыысь али гинэ потэм пельнянь кадь пӧсь салам вуиз Финляндиысь но Китайысь. Бадӟым сцена вылын ортчем «Рэпушки» конкурслэн финалаз вормисе потӥз Каракулино ёросысь Малые Калмаши гуртысь «Лучина» ансамбль. Соос, пельнянь сярысь такмакъёс кырӟаса, рэп быдэстӥсьёсты вормизы. Дэри ёросысь Венья гуртысь «Капчи мылкыд» ансамбль но «Рэпушки» конкурсэ пыриськыны лыктэм. Ансамбльын кырӟась Тамара Михайловна вера: — Умой мылкыдын лыктӥм вал но, мылкыдмы кӧня ке быриз - милемлы инты ӧз сётэ. Но ми та конкурсэ нырысетӥзэ пыриським. Кайта визьмогес луом ини, умойгес дасяськом. Калык тулкымъяськыса возьмаз конкурсъёслэсь йылпумъянъёссэс. «Зарни Пельнянь» гастрономической премиен пӧртэм номинациосын пусйизы Удмуртиысь пельнянь кутӥсьёс предприятиосты. Ужрадлэн пумаз, пуртыысь жетонъёсты поттыса, тодмо луиз: валтӥсь призэз - 50 килограмм пельнянез - утӥз Ижкарысь Ксения Крашенинникова, со бадӟым мешокен дораз бертӥз. — Мон кузьымъёсты сётъямзылэсь азьвыл бертыны ӧдъясько вал, но фестивальлэн пумозяз кыльыны ёртӥз нылы - вормомы шуыса, шӧдэм, лэся. Утэм пельнянез ӵыжы-выжыосмылы, эшъёсмылы но сётӥм. Ми котькуд ар Выль ар азьын, быдэс семьяен люкаськыса, пельнянь кутӥськом, - вера К. Крашенинникова. Бен, Россиын тросаз семьяосын сыӵе сям-йылол вань. Но милям гинэ 5-тӥ арзэ ини пельнянь кутыны но сиыны люкаське быдэс элькун. Анастасия Шумилова Туспуктэмъёс басьтэмын udmurt.ru сайтысь | Лулчеберет |
Виталий Пронин Алнаш ёросын печатлаське «Алнаш куара» газет. Таӵе нимын со потыны кутскиз 2001-тӥ арысен. Л. Сурчакова Толшоре «Алнаш куаралы» 20 ар тырмиз. Пӧртэм вакытъёсыз вал газетлэн историяз. Куке-соку удмурт газет валтӥсь луыса потылӥз. Нош кыӵе ке аръёсы валтӥсез вал ӟуч газет. Соку удмуртаз мынӥзы ӟуч газетысь берыктэм материалъёс. Удмурт газетлэн аслаз шӧмыз туж ик ӧз шӧдӥськылы. 2000-тӥ аръёс троссэ воштӥзы. Газетэ печатланы кутскимы зэмос удмурт ужъёсты: кылбуръёсты, веросъёсты. Литературно-творческой кружоке ветлӥсьёслэн чуръёссы нимысьтыз бамын печатласькизы. Озьы ик удмурт ужрадъёслы но бадӟымгес саклык висъяны ӧдъямы. Редакциын 30 ар ӵоже ужатозям, ӝынызэ сӥзи удмурт газетэз поттонлы. Та вакытэ удмурт газет понна кыл кутэ Наталия Карпушина. Тиражмы сярысь ке, азьвыл аръёсын ӵошатыса, со усемын, но берло аръёсы огвыллем — 500 котырын — возиське.Йӧскалык печатьлэн нуналыз, мон сямен, туж кулэ, со анай кылын потӥсь газет-журналъёслы нимысьтыз саклык висъямез возьматэ. Малпасько, котькуд калыклэн одно ик луыны кулэ аслаз газет-журналэз. Мед быгатозы адямиос анай кылынызы лыдӟиськыны, вераськыны. Республикаын потӥсь газетъёс ёросысь газетъёслы визь-кенешен юртто. Потэ на вылэм удмурт газетмес чебер, буёло поттэммы. Оло сыӵе дыръёс вуозы ай. Людмила Сурчакова, «Алнашский куара» газетлэн редакторезлэн воштӥсез | Иворъёс |
Виталий Пронин Марлы дышетэ одӥг ар? Пизы вордскыку, удмуртъёс сӥзьылӥзы: армилы мед яралоз, таза мед будоз. Дыр воштӥськиз, служба нуон шоры но табере пӧртэм синмын учко: одӥгъёсыз сое дыр быдтон гинэ шуо, мукетъёсыз, азьло сямен ик, данъяло. Мар малпало та пумысен ас вакытаз сурон сапег нуллэмъёс? И. Белослудцев Удмурт кун филармониысь «Шулдыр ӝыт» ансамбльысь артист Иван Белослудцев: — Повестка вуиз 2015-тӥ арын сӥзьыллэн кутсконаз. Кез ёросысь Александрово гуртам армие келян ортчытӥзы, мумыкоре чача (чук) но шуккыса кельтӥ. Ноябре Ижысь призывной пунктэ шеди. Милемыз «басьтӥсьёс» вуытозь, быдэс арня пуконо, возьмано луиз. Ӝужыт бетон кенер сьӧрын — Ижкар, кӧня пол ортчылӥд ульчаостӥз, нош табере пункт сьӧры вамышлы но потыны уд быгатӥськы! Тумошо: та пунктэз призывникъёс «холодильник» нимало. Эрикысь, ӟеч улонысь шедиськод кезьыт, мӧзмыт интые. Дӥсяськод сурон сапег, ӵышкиськод йырсидэ... Шеди связья войскоосы. Нырысь келязы Калугае, учебной часте: дышетӥзы радиостанциысь техникаез валаны, Морзелэн азбукаезлы. Кылемзэ ӝыны арзэ ортчытӥ Санкт-Петербург котырысь воинской частьын. Кырӟаны, гитараен шудыны быгатэмме частямы тодӥзы но… ёртэмысь ӧз дугдэ ни. Я дорзылэсь мӧзмись эшъёслэсь сюлэмзэс буйгатоно, я кыӵе ке ужрадэ пыриськоно, я офицеръёсмес ӟечкылано. Кыӵе ке быгатонлыкед вань ке, армиын тонэ гажало. Куд-ог дыръя малпаськисько, служба нуытозь, кыӵе ке мукет ужен выроно, астэ утчано вылэм. Но мукет ласянь, армие ветлэме пумысен уг жаляськы. Отын нырысь ик астэ ачид эскериськод, мае чиданы быгатод — ӵыжы-выжыосыд кыдёкын, нылъёс котырад ӧвӧл. Мон малпамъя, служить карыны кулэ Атыкай музъеммес утьыны нимысьтыз дышетскем адямиос. 1 ар куспын угось та ужлы дышетскыса уд вуы. Гожтӥз Елена Никитина | Иворъёс |
Виталий Пронин Дэри ёросысь Ягул черкогуртысь Рогалев кузпалъёс удмурт газеттэк улонзэс син азязы пуктыны уг быгато, чебер туспуктэмъёсыз адӟыса, эшшо но лыдӟемзы потыны кутске. Рогалев кузпалъёс Туспуктӥз Максим ЕгоровРогалев кузпалъёс егит дыръязы Алнаш ёросысь Шадрасак-Кибья гуртын колхозын ужамын, нош нылпиоссы будыса, улон интызэс воштыны малпаллям. — Вазен сюресъёс туж уродэсь вал, нош милям пиналъёсмы, школазэс йылпумъяса, Дэбесэ, Сарапулэ но Ижевске кошкизы. Кызьы меда гуртэ бертылозы шуыса, городлы матэгес улыны выжимы, — шуэ Пелагея Анисимовна. — 1978-тӥ арын Ягул черкогуртэ улыны кариськимы. Михаил Степанович, пенсие потытозяз, колхозын механизатор луыса ужаз, нош мон нылпи садэ интыяськи. Пелагея Анисимовналы табере 79 арес, нош Михаил Степановичлы — 81. Валче улэмзылы вуоно арын 60 ар тырмоз ни, нош документъёсъя, пе, 6 ар ортчыса гинэ аспӧртэм юбилейзэс пусъёзы ай. Угось 3 нылпизы вордскем бере гинэ кусыпъёссэс документэн юнматӥллям. Та вакытэ кузпалъёс валче гинэ уло, нылпиоссы шутэтскон нуналъёсы доразы адскыны-юрттӥськыны бертыло. Та семьялэн яратоно эшез «Удмурт дунне» газет. Алнаш ёросын улыкузы ик, сое басьтыны кутскиллям, со дырысен одӥг арзэ но гожтӥськытэк уг кельто. — Берло дыре почтаен югдур секыт луиз, газетэз дорозямы уг вутто, асьмелы почтае мыноно луэ, — шуэ Михаил Степанович. — Тани туннэ но пятница ни, нош газет ваемын ӧвӧл на. Ми газетлэсь вуэмзэ гурысь потэм пӧсь табанез кадь витиськомы. Соин ик куд-ог дыръя нуналаз 2-3 пол но почтае ветлӥсько. Рогалев кузпалъёс газетэз вожмаськыса лыдӟо. Туж, пе, кельшо гуртын ужась калык, пичи гуртъёс, эмъясьёс, асьмеос кадь арлыдоос сярысь гожъямъёс, нош Пелагея Анисимовна гороскопез но лыдӟытэк уг кельты. Валентина ЕМЕЛЬЯНОВА | Иворъёс |
Виталий Пронин Николай Стрелков.Мар понна ярато вордскем палъёссэс тодмо-дано адямиос? Мар возе соосты пичи шаерамы? Николай Стрелков, Ижысь медициная кун академилэн ректорез, профессор:- Кунгож сьӧры трос вуылӥсько. Алигес Грециысь бертӥ. Православной черказы пыраса, дорамы вуэм кадь потӥ. Но отын бусыоссы, Киров улосвылын сямен ик, пашмо. Та сюлэмез чепыльтӥз. Асьме шаерамы бусыос гырисько-кизисько! Асьме шаерамы промышленность азинтӥське. Асьмеос данъяськыны быгатӥськом конструкторен М. Калашниковен, композиторен П. Чайковскиен, Брангурт песянайёсын, музъем гырисьёсын. Асьме шаерамы черкъёс пуктӥсько. Вордскем Зура гуртам ик огез лэсьтӥське. Мон сярысь кино лэсьтыкузы, ӵапак со азьын сылӥсько вал - гуртоос, монэ тодмаса, дорам лыктӥзы. Юрттэ, шуо, черкмес пуктыны. Калык монэ ӧй тодысалыз ке, ӧй вазиськысал, малпасько. Кытын тон котыре озьы кыстӥськозы на? Та туж сюлэмез шунтэ. Наталия Буранова.Наталия Буранова, Удмурт театрысь артистка:- Ӟеч улон утчаса, Москвае кошкылӥ вал. Но валай: со быдӟа мегаполисын, сомында калык пӧлын мон ышо, нош вордскем шаерам кин ке но коть луо. Мон уг яратӥськы бадӟым городъёсты, мыным кулэ гань-гань улон. Шаермы пичи бере, оло, соин но утиське котькуд калыклэн сям-йылолэз но культураез. Мегаполисъёсын ас выжыдэ утён мылкыд сӥялске.Али егитъёс удмуртлыкен герӟаськем проектъёс борды мыло-кыдо кутско. Удмурт егитъёслэн движенизылэн та кутскон сюресэз гинэ ай, быгатонлыкъёссылы оскон нуналысь нуналэ юнма. Урамын удмурт сямен вераськемзэс кылыса, мылкыд ик уртче. Удмурт вераськемъёсты кылон понна гинэ но палэнэ кошкем уг поты. Алексей Арзамазов.Алексей Арзамазов, филология наукаосъя доктор:- Вордӥськи Нижний Новгородын. Но Удмуртия мынам кыкетӥ доре луиз, татын 15 ар пала улӥсько, ужасько ни. Выжыосы удмурт, соин но, вылды, кыдёке кошкыса но, Удмурт шаерез тодам вайисько, малпанъёсам татчы берытскисько. Удмурт шаерез яратӥсько калыкез понна, удмурт кылыз но вашкала лулчеберетэз понна. Татын уло матысь адямиосы, туж гажано дышетӥсьёсы, татын мон асме шедьтӥ.Удмурт кылэз дышетӥ, удмурт литературалы сӥземын кандидат но доктор диссертациосы. Удмуртиын улыса, удмурт кыллы синмаськыса, мон ачим кылбураны кутски. Книгаосы Правительстволэн премиеныз пусъемын. Кытын тазьы дунъясалзы ай?Елена Сараматова Теги: Малпанъёс Удмуртиезазинтон шаертодон | Улон-вылон |
Виталий Пронин Ижын 21-тӥ сентябре ортчиз «Калашников. Биатлон. Фест» вожвылъяськон. Отчы пыриськизы 400 пала спортсменъёс но мылкыд карисьёс. Спортсменъёс 2 пол ыбылӥськизыТуспуктэм басьтэмын udmurt.ruТаиз вожвылъяськон аспӧртэмлыко пӧрмиз. Угось радъяськиз Оружейниклэн нуналэз улсын, ужрадэ пыриськизы Россиысь кужмоосыз биатлонистъёс Ольга Зайцева, Александр Логинов, Дмитрий Малышко, куасчиос Александр Легков, Алексей Петухов, асьме нимо-дано спортсменъёсмы Максим Вылегжанин, Иван Черезов. Вожвылъяськон таяз рад «Динамо» стадионын ортчиз. Соин ужрадэз учкыны ог 15 сюрс мурт лыктӥз. Люкаськем калыкез ӟечкылазы, спортын вормонъёс сӥзизы Удмуртилэн Тӧроез Александр Бречалов, Совето Союзысь одӥгез кужмоез куасчи Галина Кулакова. Стартэ бӧрсьысь бӧрсе потӥзы 400 пала биатлонэз гажасьёс. Соос 2,7 иськем бызьылӥзы, 2 пол ыбылӥськизы. Кужмо спортсменъёсын артэ бызьылӥзы огшоры заводчиос, дышетӥсьёс, бухгалтеръёс. Н. КоровинТуспуктӥз: А. Снигирёва «Аксион» заводын ужась Пичи Пурга ёросысь Пуро-Можга гуртысь Николай Коровин гужем биатлонэ 2-тӥ арзэ пыриське ни. Ӵошатсконлы юромо дасяськиз: пыдын бызьылӥз, тире ветлӥз. Николай спортэз гажа, ялан пыриське заводазы ортчись спартакиадае, футболэн, хоккеен, волейболэн шудэ. Таяз рад «Аксион» команда понна бызьылӥз. Спорт ӵошатсконъёсты уг кельтылы Дэри ёросысь Ожмосысь Степан Байков но. Пиосмуртлы 52 арес ни, любительёс пӧлын биатлонъя вожвылъяськонэ со 4-тӥ ползэ лыктӥз ни - сомында пол ик таӵе ужрад шаерамы радъяське ни. Аслаз арлыдъемъёсыз пӧлын со вормисьёс радын возиське. Таяз вожвылъяськонын но 3-тӥ луиз. Гужем пыдын бызьылӥсько, толалтэ куас вылэ султӥсько, триатлонэ пыриськисько, марафон бызьылӥсько, спортлэсь уг ӵыдӥськы, со мынам улонэ, - мылкыдзэ вера воргорон. С. Байков кема дыр ӵоже водитель луыса тыршиз, берло аръёссэ аслэсьтыз хозяйствозэ нуэ. Солэн 4 нылпиосыз, ваньзы спортэз гажало. Одӥгез нылыз биатлонъя мастере кандидатлэсь куронъёссэ быдэстӥз. Дэри ёросысь Ожмосысь С. Байков но В. ЕлгановТуспуктӥз: А. Снигирёва Та фестивале ожмосъёс быдэс командаен лыктӥзы - 4 кузя. Ожмосысь Владимир Елганов капчи атлетикая спортъя мастер, но биатлонэ нырысьсэ пыриське. Пыдын шаплы бызиз, но ыбылӥськонын ваньмыз ӧз пӧрмы - кырыж ыбылӥз. Быдэс командаен Ижкаре вуизы сьӧлтаос но: Евгений Филатов, Николай Ворожцов, Эрик Уразов, Любовь Дубовцева, Виктория Волкова - ваньзы полиатлонэн выро, кызьы шонер ыбылӥськоно тодо. Но бызьылэм бере мишеньёс капчиен уг ворсасько вылэм. Сьӧлта ёросысь В. Волкова но Л. ДубовцеваТуспуктӥз: А. Снигирёва— Мон таӵе биатлонэ нырысьсэ пыриськисько, - вераз Сьӧлта ёросысь Выль Мӧнья гуртысь Виктория Волкова. - Биатлон туж тунсыко, но со вакытэ секыт спорт. Умой бызьылэм сяна, шонер ыбылӥськоно на. Нош иськемъёслэсь жадем бере киос но куалекъяло, шоканы но секыт. Озьы ке но, таӵе вожвылъяськон сомында ӟеч мылкыд сётэ, выльысь но выльысь астэ выль амалъёсын эскерем потэ. Огшоры адямиосын ӵош кужымзэс мертазы нимо-дано спортсменъёс но. Любительёс пӧлын бызьылӥз Удмуртиысь куасчи Максим Вылегжанин. Бадӟым спортысь кошкемез бере Максим кужымзэ триатлонын кӧня ке арзэ эскере ни, биатлонын - нырысьсэ. Ӵошатскон капчиен ӧз сётӥськы Олимпийской чемпионлы, кужмо куасчилы Александр Легковлы но. Александр куасэн бызьылонэ вуэмезлэсь азьло ассэ биатлонын но эскерылэм, со сяна, со пӧйшураны яратэ вылэм. Озьы ке но, таяз нюръяськонын солэн но янгышъёстэк ӧз ортчы - ыбылӥськыкуз одӥг мишенез ӧз ворсаськы. А. Легков пыриськиз "Калашников. Биатлон. Фест" ужрадэТуспуктӥз: А. Снигирёва Ӵошатсконын любительёс пӧлын 24 кужмоосыз луэмъёслы шуд усиз на ужрадэ лыктэм спортысь кизилиосын ӵош ыбылӥськыны. Вожвылъяськонэ вань пыриськисьёслы люкылэмын медаль, «Калашников» концернлэн пусэныз кружка, сумка. Нош ужрад бере спортэз гажасьёслы эшшо одӥг кузьым дасямын вал - калыкез шулдыртӥзы MBAND группа. Ангелина Снигирёва | Спорт |
Виталий Пронин П. Чайковскийлэн вордӥськем палъёсаз2-тӥ апреле Ижын бадӟым концертэн усьтӥське «П.Чайковскийлэн вордӥськем палъёсаз» 56-тӥез калыккуспо фестиваль. Асьмес дышемын ини, та фестивале Россиысь но кунгож сьӧрысь дано артистъёс но коллективъёс лыкто шуыса. Туэ но шаерысьтымы учкисьёсты ӟеч мылкыд кузьмалозы быдэс дуннелы тодмо усточиос. Огез тужгес яркытэз кизили - Россиысь калык артист Дмитрий Хворостовский.- Нуналэн-часэн лыдъяськом ини Дмитрий Хворостовский лыктытозь кылем дырез. Та артист сярысь мултэс веранэз ӧвӧл, дыр, пичиез но бадӟымез сое тодэ, артистлэн гастрольёсыз кӧня ке арлы азьлапал чакламын. Соин ик уката шумпотӥськом, Нью-Йорк но Вена городъёсын концертъёс сётон висказ Дмитрий Хворостовский Иже вуылоз шуыса. Со крезьгур дуннеысь одӥгез яркытэз кизили. Валамон ини, баритонлэн концертаз билетъёс но дунтэмесь уг луо.Москваын солэн концертаз самой дунтэмез билет 9 сюрс манетысен кутске, Екатеринбургын но Уфаын - 4 сюрсысен. Ижез та городъёсын ӵошатыны секытгес бере, ми сое лыдэ басьтӥмы, озьы тужгес пичи билет дун 1 сюрс манет луэ, тужгес бадӟымез - 9 сюрс. Кышканмы вал: кошкозы-а билетъёс? Юнме. Удмуртиысь учкисьёсты та дунъёс ӧз курдатэ, - шуиз Удмурт кун филармонилэн кивалтӥсез Алексей Фомин.Фестиваль кыстӥськоз 7-тӥ маёзь, мукет концертъёсы дунъёс сокем уз куртчылӥське, билетъёслэн дунъёссы 100 — 1500 манет луозы. Нош фестивальлэн программаез кылем арынлэсь мӧзмыт уз луы. Кылсярысь, миым ик Удмурт кун филармония та ужрадэ ӧтӥз ни вал Россиысь тодмо скрипачез Павел Милюковез. Кылем арын Москваысь филармониысь егит артист дорамы лыктыны ӧз быгаты. Нош туэ мукет усточи, пианист Филипп Копачевский, лыктоз. Удмуртиысь учкисьёслы возьматозы «XXI даурысь кизилиос» программазэс. Озьы ик дорамы вуозы Москваысь филармониысь академической симфонической оркестр, П. Пятницкий нимо калык хор, Россиысь пианист Александр Гиндин но Арам Хачатурян нимо трио - скрипач Карен Шахгалдян, виолончелист Карен Кочарян но фортепианоен шудӥсь Армине Григорян.Галина Семёнова | Иворъёс |
Виталий Пронин Вожвылъяськонэ 17 команда пыриськиз. Кылем пятницае иворчиос лэчыт синмо луэмзэс эскеризы: ыбылӥськизы но дартсэн шудӥзы.Вожвылъяськонэ 17 команда пыриськиз. Паймытӥзы Печатья но ивор вӧлмытонъя агентствоын ужасьёс. Та вожвылъяськонэ соос 2 команда люканы быгатӥллям. Пусйыны кулэ, кылем арын призёръёс ваньзы сямен туэ но вормонзэс утьыны багатӥзы. Ыбылӥськонын котькинлэсь трос очко люказы Кизнерысь «Новая жизнь», Гракысь «Сельская новь» но Вавожысь «Авангард» газетъёсын ужасьёс. Дартс шудонын нокинлы ӧз сётске Вавожысь «Авангард», Пичи Пургаысь «Маяк» но Гракысь «Сельская новь» газетъёсысь командаос. «Удмурт дунне» газет сярысь ке верано, ми та рад шораз кылим. Дартс шудонын 9-тӥ луимы, нош ыбылӥськонын 3 команда, одӥг мында - 117 - очко люкаса, 5-тӥ-7-тӥ интыосты люкиз.Журналистъёс пӧлын ӵошатсконъёс 3-тӥ арзэ ортчо ни. Теги: удмуртдунне | Улон-вылон |
Виталий Пронин Школаосын нылпиос понна чузъяськизы берпуметӥ чингылиос, кудъёсыз дышетскон ар йылпумъяськемез сярысь ивортӥзы. Соин ӵош Дэри школаын «Тулыс чингыли» жингыртӥз на. Нош мар со «Тулыс чингыли»? Удмурт кылэз дышетӥсь пиналъёс понна вожвылъяськонэз озьы нималлям. 1 класс 2 класс 3 класс 4 класс Берло аръёссэ Дэри черкогуртын улӥсь анай-атайёс нылпиоссэс удмурт классэ гожтыны мылкыд каро. Озьы ньыль ар ӵоже ини татын котькуд ар анай кылэз дышетӥсь классъёс усьтӥсько. Пиос но нылъёс ӟучомем нылпиослы чаклам учебникъёсъя ке но дышетско, удмурт кылъя урокъёссы арняяз куинь-ньыль пол ортчо. Таин валче тэшкылиос лыдӟиськыны но выро, гожъяськыны но йӧндыро, кылэз но валаса будо. Удмурт классъёс котькуд ар усьтӥсько ке но ини, тросэз дышетскисьёс уг тодо вылэм соос сярысь! Анай кылэз дышетӥсь покчиос но ас пуртыязы пӧзё вылэм, басьтэм тодонлыксэс, быгатонлыксэс нокытын, нокинлы уг возьмато. Та югдурез тупатон вылысь ик малпамын вал «Тулыс чингыли» ужрад. Ӵошатсконэз улонэ пыӵатӥзы Дэри школаысь удмурт кылъя но литературая дышетӥсь Милана Заварзина но ёросысь «Шунды» огазеяськонлэн ёзэтэныз кивалтӥсь Лариса Светлакова. «Тулыс чингыли» быдэс школа тыр туж жингрес чузъяськиз. Ваньзы ик классъёс вожвылъяськонлы зол дасяськиллям. Командаослы ньыль ӵошатскон пыр ортчоно луиз: классэнызы тодматыны, кырӟаны-вераны быгатэмзэс шараяны, мода возьматыны но удмурт пыжиськемъёсын паймытыны. Сцена вылын ог-огенызы нюръяськизы: «Зангариос» (1-тӥ «А» класс, кивалтӥсьсы Екатерина Шилова), «Кизилиос» (2-тӥ «А», Ольга Тарасова), «Ерпечкаос» (3-тӥ «Е», Ольга Пантелеева), «Визьпогъёс» (4-тӥ «А», Вероника Аверкиева). Котькудӥз команда маин ке но паймытыны быгатӥз. Тани тужгес но покчиосыз пиналъёс гармоникаен шудэменызы синмаськытӥзы. «Шулан» ансамбле ветлэмзы шӧдӥське. Кыкетӥ класс висъяськиз удмурт кылэз умой тодэменыз. Таос трос вераськизы, кырӟазы, номеръёссы но ӟеч пуштросо дасямын вал. Куинетӥ классъёсысь пиналъёсты ӵем гинэ школа ужрадъёсысь адӟыны луэ: удмурт кырӟан быдэстоно ке, ӵапак соос сцена вылэ пото. Куараоссы но пуктэмын, выросъёссы но йӧн-йӧн ини. Вашкала удмуртъёслэн улэм-вылэмзы сярысь сценкаен сюлэме кылизы 4-тӥ классысь усточиос. Фольклорез уже кутэмзы котыр ласянь синмаськымон луиз. Вожвылъяськонлы пиналъёсты дышетӥсьёс ке дасязы, удмурт пӧрамъёслы чаклам ӵошатскон анайёслы луыса гинэ пӧрмиз. Мар но ӧз пӧралэ мусо мемиос та ужрадлы! @page { margin: 2cm } p { margin-bottom: 0.21cm; so-language: zxx } a:link { so-language: zxx } Гур дурын анай берга, Шекера милем пора. Кыӵе ческыт шекера, Ым пушкын со куажыра. Ойдо возам ӝӧк сьӧры, Шекера ӵош сиёмы. Пӧсь гурысь ай со — шуныт, Ваньмылы луоз тырмыт! Таӵе кылъёсын ушъяз-мактаз шекеразэ 2-тӥ классысь Алёна Жуйкова. Зэм но, пыжемемзы ческыт пӧрмем. Мукет классъёсысь анайёс табань, кокрок, юача, перепеч, пельнянь, шунянь пӧраллям. Шуг луиз дунъясьёслы тужгес но ческыт сиёнэз бырйыны. «Ческыт чингыли» номинациын вормизы «Зангариос». «Кылась-бурась чингыли» луизы «Кизилиос». «Ерпечкаос» — «Модной чингыли» номинациын вормизы. «Визьпогъёслы» — «Кырӟась чингыли» ним сётӥзы. - Ужрадмы нырысьсэ ке но ортчиз, ваньмыз пӧрмиз, - веразы вожвылъяськонэз радъясьёс Милана Заварзина но Лариса Светлакова. - Ужрадэз эшшо но умойгес ортчытон понна, азьланяз вань мар бордын ужаны. Кылсярысь, туэ командаосты номинациосъя гинэ пусйимы. Малпаськом вуоно ужрадын командаослы инты ик люкылыса умойгес луоз. Озьы пиналъёслэн ӵошатскон мылкыдзы ӝутскоз. Жюрие туэ дышетӥсьёсты ке пуктӥмы вал, мукет дыръя нимысьтыз ӧнерчиосты уже кыском. Культура юртын тыршисьёс пӧлын трос удмурт кылын вераськисьёс, соос ик мед дунъялозы нылпиосты. Озьы ик анай-атайёслэсь но дэмлан вуиз: пиналъёсын ӵош милемыз, но, пе, сцена вылэ кыске. Дэмланэз санэ басьтыны малпаськом, нылпиос асьсэос но шумпотозы мумы-бубыослэсь командазэс адӟыса. «Тулыс чингылие» такем трос калык лыктоз шуыса, дышетӥсьёс ӧз но малпалэ вал, дыр. Быдэс зал тыр анай-атайёс, песянайёс люкаськизы. Малпасько, ужрад мумы-бубыослы йылпумъян выллем луиз, угось соос ас пельынызы кылизы нылпиослэсь удмурт кылын лабыртэмзэс, ас синмынызы адӟизы, удмурт ужрадын асьсэды чорыг кадь воземзэс. Куд-огезлэсь кылоно луиз, тау, пе, нылпиме нырысьсэ сцена вылысен адӟисько. Удмурт кылэз чик валасьтэм анай-атайёс но (таӵеос трос гинэ) быдӟым тунсыкен учкизы вожвылъяськонлэсь мынэмзэ. Мумы-бубыос но ужрадлэсь бадӟым мылкыд басьтӥзы, пиналъёслэн но синъёссы ӝуатскизы быгатонлыксэс возьматэмзы бере. Вылаз ик ужрадлэн пумаз соос кузьымъёс басьтӥзы на. «Саламъёслы нимысьтыз тау школалэн кивалтӥсезлы Надежда Мокрушиналы, Дэри ёрослэн «Удмурт Кенеш» огазеяськонлэн кивалтӥсезлы Лидия Бияновалы, «Ӟечбур!» газетлэн корреспондентэзлы Алеся Главатскихлы но «Кизили» журналлэн валтӥсь редакторезлы Юргис Алексеевлы. Анна Трубачева | Иворъёс |
Виталий Пронин Удмуртиысь парламентлэн 28-тӥ сессиез ортчиз 27-тӥ сентябре. Отын 30 пала ужпумъёс сэрттэмын. Огез луэ Сюрес фонд сярысь закон. Солэн инъетэз республикаын вазенгес ик дасямын ни, но куд-ог юанъёс кылдылӥзы на фондэ люкаськоно коньдон пумысен. Табере со ужпумъя Кун Кенеш, асьме Правительство но Транспортъя но сюрес хозяйствоя министерство огкылэ вуизы. Сюрес фондэ, кылсярысь, кошкозы транспортлы налог, бензинлы, дизель топливолы но мукет эстӥськонлы акциз тыронъёс, дун тырыса кутӥськись автомобиль сюресъёслэн доходзы, сюресъёслы арендае басьтэм музъемъёслэн барышсы, сюрес сервисэ пыртэм объектъёслы тупатэм тыронъёс но мукет - ваньмыз 14 пумо коньдон люкан амалъёс. Сюресъёсъя фонд ужаны кутскоз 2012-тӥ арын 1-тӥ январьысен.Татьяна Банникова. | Иворъёс |
Виталий Пронин Туэ, Гуртлэн араз, гуртъёслэсь туссэс выльдон вылысь трос ужрадъёс чакламын. Вань министерствоос валче ужалозы. Фото: "Удмурт дуннелэн" архивез18 ёросысь гуртъёсын тупатъямын луозы сюресъёс. Куд-ог участокъёслы 120 миллион манет, куд-огезлы 6 миллион манет чакламын — кытын кӧня ужез. Бадӟымгес саклык висъяськоз Кез, Балезино, Яр, Якшур-Бӧдья, Сьӧлта но мукет уйпал ёросъёслы — татын гурт предприятиосысь объектъёс доры но сюрес лэсьтозы. 20 гуртъёсы ву кыскыны ӧдъяло — оглом 15 иськем люкаськоз. Со сяна, 35 иськем газ гумыос кыскыны чакламын. Зэм, гуртозь вуэм газэз но туннэ гуртоос коркаосазы пыртыны уг быгато — дуныз 250 сюрс манет усе бере, уноезлы та вормонтэм луэ. Хозяйствоосын ужасьёслэн шоро-куспо уждунзы 29 сюрс манет, но тросэз тае уг адӟыло. Соин ик уждунэз йылтон но газ пыртонлэсь дунзэ уськытон пумысен ужпум ӝутэмын. Елена Сараматова | Иворъёс |
Виталий Пронин 12-тӥ июне ог 10 час котырын Ижысь Шор площадь, Правительство котырысь ротонда, Наговицын урам тымиськыны кутскизы калыкен. Огдыре кӧня ке интыосын усьтӥськизы пӧртэм площадкаос. Таза улонэн эшъяськись егитъёслы тупа воркаут. Удмуртилэн Тӧроез Александр Бречалов но Правительстволэн Тӧроез Ярослав Семёнов вамыш-тӥзы Ялан ӝуась тыл дорысь Вормон сквере. Отчы люкаськылӥзы ульча шу-дӥсьёс - киберспортэн, воркаутэн, стритболэн, бокинген, роллерспортэн, боччаен вырисьёс. Ӵаш вазиз! Егитъёс шоры учкыса, мылкыд пачыла: таза улон - данын!«Ульчаослэн куараоссы» фестивалез радъясь Михаил Маргасов мыло-кыдо егитъёсты жадьытэк ушъяны дась, ваньзы, пе, соос кизилиос:- Нылъёс но пиос ог-огенызы тодматско социальной сетьёс пыр. Собере огазеясько кин маин тунсыкъяськемзыя - ми соослы ваньмон дырзэс радъяны луонлык кылдытӥськом. Циркачъёсмы, кылсярысь, 2 ар талэсь азьло гинэ пӧламы лыктӥзы, та дыр куспын туж трос лэсьтӥзы ни - шуом, тӥрлык басьтӥзы. Мылкыдзы ӧз кысы ке, зэмос профессионалъёс дорозь будыны, Ижын ортчылӥсь цирк фестивальёсы пыриськыны быгатозы. Александр Бречалов вуттӥз ульча баскетболын-стритболын кужымзэ мертаса.Вылӥ кивалтӥсьёс фестивальысь котькуд площадкае сямен кожылӥзы. Со вискын Александр Бречалов вуттӥз ульча баскетболын-стритболын кужымзэ мертаса. Усто шудэ! Вылӥ кивалтӥсьёсты но паймытӥзы ульча гимнастикаен, воркаутэн, вырисьёс. Ог 15-16 аресъем пиос мар но уг даурто: пал ки вылазы быдэс мугорзэс ӝуткало, турник кузя киоссы вылын ветло... Туж чебер, туж кужмо!Вормон скверын ик радъяськиз Правительстволэн но студентъёслэн командаоссы куспын шахматэн шудонъя вожвылъяськон. Командаос ваче султэм бере ик Александр Бречалов студентъёс пӧлысь одӥгзэ - Александра Макаренкоез - тодмаз. Вузъёсын дышетскисьёсын пумиськылыкуз, нырысьсэ адӟиськизы вал. ИжГСХА-ысь студентка, шахматэн шудонъя спортысь мастер Удмуртилэн Тӧроезлы соку шахмат пул вылыны вожвылъяськыны ӵектӥз. Малпан быдэсмиз! Александр Бречалов ӧз ваты: вожвылъяськонын пӧсяно луиз. Солы, зэмзэ но, туж кужмо «тушмон» сюриз.«Ульчаослэн куараоссы» фестивале люкаськем егитъёс шуныт кылъёссэс веразы элькун кивалтӥсьёслы: ваньмонэ дырез пайдаё радъяны луонлыкъёс Ижын тросгес но тросгес луо. Мылкыдзэс веразы на: таӵе ужрадъёсын потоно, пе, город сьӧры но, угось элькунысьтымы ёросъёсын но таза улонэ, спортэн эшъяськыны мылкыд карисьёс туж трос. Пиналъёс суредаськизы.Нылпиослэн - асьсэлэн нуналзы«Молодой человек» театрысь артистъёс пиналъёслы бадӟым но тунсыко программа дасяллям - Правительстволэн юртэз сьӧрысь кыралын со ортчиз. Пиналъёс, эсьма, вожмаськыса сямен бинисько артистъёс котыре. Одӥгаз сцена вылын мадё сюрес вылын кышкытлыклэсь утиськонъя правилоос сярысь. 2-3 аресъемъёсыз но, 7-8 аресъемъёсыз но синъёссэс вошъятэк учко, пельёссэс вырӟытъятэк кылзо, ява. Сцена азе шуныт ковер валемын - со вылэ интыяськиллям. Мукетаз сцена вылын выжыкыл возьмато - пичи нылпиос нош ик нориськемын.5 аресъем Милана Хворова туж яратэ суредаськыны. Анай-атаез серекто: туннэ 3-тӥ интыын суредаськиськом ни, ымнырмы гинэ но тӥни - пӧртэм буёлъёсын зырамын. Ачиз Милана туж йӧно - трос уг вераськы, вынылы, пе, машина суредасько. Коляскаын кыллись Никита вала меда, апаез али ик со сярысь сюлмаське ини шуыса?Милана суредаськыны яратэ ке, 6 аресъем Кирилл Маслов крезьгурен тунсыкъяське. Умой тодэ ни, кин со Пётр Чайковский. Туннэ но, пельёсаз наушникъёс поныса, мыло-кыдо кылзэ сое. Анаез бен чидаса возьма ни. Наушникъёс ошылэмын Наговицин урам кузя кыстӥськись кызьпуос вылын - одӥгаз чузъяське Чайковский, мукетаз Бетховен... Кыдёкын ик ӧвӧл - лыдӟиськыны яратӥсьёслы площадка. Татын но нылпиос тымиськемын...Ялан ӝуась тыл дорысь одӥгаз ӟус вылын шыпыт пуке песянай. Сайкыт тусо, соку ик адӟиське: мылкыдыз тымиськемын.- Мон та ӟус вылэ нуналлы быдэ сямен ветлӥсько, - шуиз Нина Глухих. - Туж шумпотӥсько: туала анай-атайёс нылпиоссылы бадӟым саклык висъяло. Татын паркын но юнме дыръя но туж трос егит семьяос поръяло. Улон-вылонмы умой пала воштӥське. В. Путин быгатӥз Россилэсь данзэ ӝутыны. Ижмылэн но тусыз тодмантэм воштӥськемын - толон гинэ внучкае, машинаяз пуктыса, городэз котыртытӥз. Нош тодӥськоды-а: война дыръя Вормон сквер интыын кырал вал ай, кин быгатэ, отчы картошка мерттылӥз...Нина Глухих та нуналъёсы 85 арессэ пусйыны дасяське ни. Ас вакытаз йылпумъям Удмурт пединститутэз, пырак ужам механикая заводын. Шораз учкыса, уд вера, аръёсыз вань ини шуыса. Ӟеч возиськон понна, пе, котырысь адямиосты яратоно, кин вӧсь кариз, соослы но йыркуръяськоно ӧвӧл...- Асьмелэн туж данъяськымон странамы, асьмеос улӥськом паймымон вакытэ, - вераз Александр Бречалов Шор площаде люкаськемъёс азьын. - Асьмеос вуиськом Арктикае, асьмеос Крыме выж усьтӥм - нуналлы быдэ ортчо кемалы тодэ кылись паймымон ужрадъёс. Мед данъяськом вордскем интыенымы, мед данъяськом Удмуртиен, Россиен!Шоркарын ужрадъёс бер ӝытозь кыстӥськизы на. Калыкез шулдыртӥз Москваысь куно но - кырӟась Стас Пьеха.Элина КумачёваТуспуктэмъёс: Эдуард Карипов | Улон-вылон |
Виталий Пронин Ингушетиын йылпумъяськиз гурезь йылысь куасэн нискыланъя Россилэн чемпионатэз. Со радъяськиз кылӥсьтэм пиналъёс пӧлын. Шумпотымон: Удмурт Республикалэн сборноез - отчы шедизы Ижысь 15 номеро школа-интернатысь пиналъёс - утӥз 5 зарни но быдэн ньылен азвесь но туй медальёс. Абсолютной чемпионлэсь нимзэ басьтиз 15 номеро школа-интернатысь нылаш Анна Лосева. Удмуртилэн сборнойысьтыз мукет нылъёсын - Мария Одинецен но Алина Рябчиковаен ӵош - Анна Лосева пыртэмын Россилэн сборнояз. Вуоно арын соос пыриськозы Ханты-Мансийскын ортчись сурдлимпийской VIII тол шудонъёсы. Наталья Седова Туспуктэм: active-tour.ru Теги: Удмуртия чемпионат | Спорт |
Виталий Пронин Василий Ванюшев.Василий Ванюшев - Удмуртиысь калык писатель, Удмурт Республикаысь культура удысысь дано ужась, Удмуртиысь наука удысысь дано ужась, Удмурт Республикалэн Кун премиезлэн лауреатэз, Чуваш Республикаысь И. Яковлев нимо премилэн лауреатэз, уно книгаослэн но монографиослэн авторзы. - Василий Михайлович, Кизнер ёросысь пыдлось гуртын вордскем пияшлэн кин луэмез потэ вал?- Кин луэме потэ, оло, валаса ик ӧй вутты. Но дышетскеме, пушме тодонэн тырмытэме потэ вал. Улысь Кусо-Какся гуртамы книгакуа (библиотека) ӧй вал бере, лыдӟылӥ Душа (Евдокия) апаелэсь дышетскон книгаоссэ. Соос ӟуч кылын вал. Куддыръя тодмо кылъёс сюро, кылсярысь, «гордый». Туж шумпотӥсько: таиз «горд» шуэмын! Букваосты сузьйыны-бичаны ӧй жадьылы.Тэль шорын сылӥсь гурт-мы бадӟым дуннелэсь чик но люкемын ӧвӧл шуыса валан кузьмаз 4-тӥ классын дышетӥсьмы Дмитрий Иванович Тимофеев. Одӥг пол шуэ:- Пиналъёс! Ыстэ ай кыӵе ке но гожтэт «Пионерская правда» газетэ! Тани солэн адресэз!Мон юано кариськи анчар писпу сярысь: гажано редакция, лыдӟи А. Пушкинлэсь таӵе нимо кылбурзэ. Газетады ӝот-ӝотгес вералэ вал та писпу сярысь! Трос ик дыр ӧз ортчы - пумтэм-йылтэм тэльёс шорын сылӥсь Улысь Кусоям, мынам нимтулам, вуиз гожтэт. Пырак Москваысь! Шуэмын: тон, пе, Василий Ванюшев, анчар сярысь тырмыт тодӥськод ни, дыр, лыдӟы Пушкинлэсь музон кылбуръёссэ но. Куронме ӧз быдэстэ. Со понна пушкам кылдытӥзы туж дуно валан: шыр сямен, пегӟыса эн улы, усьтӥськы дуннелы, со тонэ мед шӧдоз, мед тодоз! Йыгаськы но, тыныд усьтозы, шуэмын вылэм Библиын но.Улонын будон сярысь атаеным вераськеме вань. Москваын аспирантураын дышетскыкум, шуэ: тон, Вася, весь дышетскиськод. МГУ-ез быдтӥд но журналист луид. Нош аспирантурадэ йылпумъяд ке, кин луод? Валэктӥсько: тодосчи луо, институтын, университетын студентъёсыз дышетыны быгато.- Нош азьланяз но дышетскид ке? - сюлэмшугез уг ортчы атаелэн.- Дышетсконлэн пумыз ӧвӧл, - валэктӥсько солы. - Вань на докторантура. Отын профессоръёс, академикъёс юртто тодон-валанэз будэтыны, доктор диссертация гожтыны, нимысьтыз книга, монография поттыны.Ньыль класс гинэ быдтэм атаелы шуг вал, дыр, син азяз пуктыны та мудрон тубатъёсты. Озьы ке но солэн юанэз кылем на вылэм: кулэ луоз на-а со бере но эшшо дышетскыны? Малы бен уз: котькуд уж дышетскемез кулэ каре, ачиз дышетэ.- Нош кытысен мытӥды гожъяськонэ сюрестэс?- Можга педучилищеын. Отын дышетскем аръёсы сярысь вераны кутски ке, быдэс книгалы тырмоз. Сиён, дӥськут ӧй вал, доре бертылӥськиз вагон йылын, товарной поездъёсын, Саркузысен гуртозямы - тэль нуллон машинаослэн кузовазы яке 25 иськемез пудэн… Озьы ке но одно ик педучилищее ыстэмез понна мемиелы али ке но, тау карыса, йыбырттӥсько. Трокай Борисовлэн, Михаил Ильинлэн но музон вылӥ культураё удмуртъёслэн инъяса кельтэм сям-йылолъёссы юн шӧдӥсько на вал ми дышетскон аръёсы но, соослэсь нимъёссэс гинэ но соку вераны уг лэзё вал ке но. Йылолъёссэс ми дорозь вуттӥз но милемлы пыӵатӥз, кылсярысь, Екатерина Алексеевна Коновалова. Со сюрес шедьтыны уно адямиослы юрттӥз. Ӵапак училищеын дышетскыкум, кылбуръёсме но рецензиосме газетъёсын печатланы кутски. Нош вордӥськем шаермы сярысь очеркъёсын «Нити времён» книгае но «Выжыосы» кылбур бичетэ потӥзы ини аспирантураысь бертэме бере, 1970-тӥ аръёсы. Соос луизы мынам нырысетӥ книгаосы.- Можга педучилище бере улон тӥледыз паськыт но югыт сюрес вылэ - Москваысь М. Ломоносов нимо университетэ - вуттӥз.- Зэм, педучилище пыӵатӥз мыным ас кужымелы оскон. Сотэк дӥсьтысал шат сокем паськыт шоналтӥськыны? Кыстӥськи вуоно литературовед Алексей Ермолаев сьӧры. Ӟеч тодматским но эшъяським ми соин Екатерина Алексеевналэн кружоказ ик. Мон училищее пырыку, со 3-тӥ курсын дышетске вал ини. Азбарын волейболэн но мар шудонъёс дыръя вынзэ кадь утьылӥз шоккетӥсь бадӟым пиослэсь. Нош 4-тӥ курссэ йылпумъяз но 1953-тӥ арын кошкиз Москваысь Ломоносов нимо университетлэн соку гинэ усьтӥськем журналистика факультетаз.Алексей Афанасьевич сьӧры ик кыстӥськи мон. Оски педучилищеез быдтыкум басьтэм горд дипломелы но. Со сётэ вал мыным 5 экзаменъёс пӧлысь кыксэ гинэ сётыны. Партилэн Удмурт обкомаз ыстӥ куриськон: ыстэ вал МГУ-ысь журналистика факультетэ дышетскыны, журналист луэме потэ! Кема ик дыр ӧз ортчы, гожтэт вуиз: ми нокинэ но дышетскыны ум ыстылӥське. Кинлы вазиськыны ӧй ни тоды. Озьы ке но документъёсме келяй приёмной комиссие. Олокыӵе но пӧртэм шуг-секытъёс пыр потӥ, но 1960-тӥ арын, дышетсконме йылпумъяса, Удмуртие берытски.- Капчиен ӧз сётӥське, дыр, наукае вуон сюресъёс?- 1973-тӥ арын, Москваысь аспирантураез йылпумъяса, кутски ужаны Удмурт научно-исследовательской инс-титутын. Соку ик ас вылам басьтоно луиз «История удмуртской советской литературы» ужез йылаз-пумаз вуттон но печате поттон ужез. Зэм но, капчи ӧй вал али гинэ пыжем кандидатлы 10-лэсь уно авторъёслэсь гожъямъёссэс туала улонлы тупась ӧре пыртыны но визылатыны. Москваысь А. Горький нимо литературая институтысь тодосчиосын огазеяськыса, ми со ужез вормимы. 1987-тӥ-1988-тӥ аръёсы со ужмы 2 томен потӥз. Оген куроез гинэ но ӝутыны секыт, шуэ калык. Нош кызьы огнад ӝутод наука ужпумъёсты? Озьыен, котырад люкано эшъёстэ. Коллектив кылдытоно. Озьы печатласькылӥзы огъя кужымен люкам бичетъёсмы - «Внутренние и межнациональные связи удмуртской литературы и фольклора» но мукетъёсыз. А. Шкляев тодосчиен вошъяськыса кивалтылӥмы «К изучению жизни и творчества Кузебая Герда» сериысь 4 бичетъёсты дасянэн но поттонэн. Нош макем кулэ луиз 1991-тӥ арын «Дооктябрьские истоки межлитературной общности Урало-Поволжья» бичетэ. Удмуртиысь гинэ ӧвӧл, быдэс Урал котырысь литератураослэсь тужгес вашкала историзэс эскерыны кутскимы!Нимысьтыз вераме потэ монографиос сярысь. Тодосчилэсь ымнырзэ нырысь ик кылдыто соос. Нырысетӥ монографиелэн нимыз быдэсак пуштросэз сярысь вера: «Расцвет и сближение: о типологии соотношения национального и интернационального в удмуртской и других младописьменных литературах». Потӥз со 1980-тӥ арын - ӵапак соку СССР-ысь наукаын споръяськон мынӥз «национальное» но «интернациональное» валанъёс пумысен. Шуг вал сое гожтыны: аслэсьтыд кылдэ веран понна вань куашетон материалъёсты лыдӟоно луиз. Со понна тынэсьтыд гожтэмдэ но лыдӟытэк ӧз кельтылэ. «Творческое наследие Г. Е. Верещагина в контексте национальных литератур Урало-Поволжья» нимояз нырысетӥ удмурт тодосчилэсь но писательлэсь Г. Верещагинлэсь улэм но ужам сюрессэ эскери, Марий Элысь, Чувашиысь, Мордовиысь, Комиысь со выллем ик муртъёслэн ужъёсынызы ӵошатыса. Со поттӥз сӥё-дано удмуртлэсь ужъёссэ кыдёке Удмуртия сьӧры. «Вершины корнями сильны» монографие удмурт литературалэн ӧръёсыз вылын лэсьтэмын. Соин ик пайдаёгес, дыр, удмурт литературалэсь пӧртэм «сэрегъёссэ» тодыны-адӟыны тыршисьёслы.- Бадӟымъёслы но покчиослы кылбуръёс но балладаос гожъяськоды. Со сяна, шумпоттӥды М. Худяковлэн ӟуч кылын гожтэм эпосэзъя эркын берыктэм «Дорвыжыеныды» но «Удмурт Выжы Книга» поэмаеныды. Удмуртлык тӥляд лул-вирады пичиысен пыӵаса кылемын, луоз?- Анае-атае бордысен сяна, удмуртлык мыным юн пыӵаз Можга педучилищеын. Нош кыдаз со МГУ-ын. Россиысь гинэ ӧвӧл, оло, быдэс Европаысь но Азиысь вуэм эшъёсылы мон тунсыко вал удмурт луэменым. Нош соос мыным - асьсэ выжыенызы.- Тӥ «Советской Удмуртия» газетын но кӧня ке ужамын. Мар сӥзьысалды лыдӟисьёсмылы?- Зэм, ужан книжкае усьтӥське «Советской Удмуртия» газетлэн штампеныз. МГУ-ез йылпумъякум, мон понна вожмаськизы та газетлэн но Удмурт радиолэн редакциоссы. Вормиз газет. Со дырысен та газет - мынам но газетэ. Лыдӟисьёслы шуысал: озьы ик тӥляд но мед луоз. Яратэ сое! Сюлмаське со понна! Юрттэ солы! Тау кылын но, визь-кенешен но!Любовь Тихонова | Иворъёс |
Виталий Пронин Быръён ортчоз 18-тӥ сентябре 8 часысен 20 часозь.18-тӥ сентябре ортчозы Россиысь Кун Думае, ёросъёсысь но интыосысь Депутат Кенешъёсы, Удмуртиысь городъёсысь Думаосы ватсаса быръёнъёс.Ваньмыз быръёнъёсъя комиссиос дасесь ини куара бичаны но собере лыдъяны, законодательстволэсь куронъёссэ лыдэ басьтыса. Но быръёнъёслэн ӟеч ортчемзы сярысь комиссиос гинэ ӧвӧл, быръёнэ ваньмыз пыриськисьёс, огъя калык сюлмаськыны кулэ. Со понна законъёсты быдэсъяно.Быръён ортчоз 18-тӥ сентябре 8 часысен 20 часозь. Кыӵе ке мугъёсъя (висьыны усиды, инвалид луиськоды) быръёнэ асьтэос лыктыны уд быгатӥське ке, луонлыкты вань комиссие заявление гожтыны яке огшоры жингыртыны, мукет адямиос пыр вераны, комиссилэн ёзчиосыз тӥ доры мед вуылозы шуыса.Быръёнэ пыриськон понна бордады мед луоз паспортты яке сое воштӥсь мукет документты.Быръёнэ пыриськомы эркын но валаса!Удмурт Республикаысь Быръёнъёсъя валтӥсь комиссия Туспуктӥз А. Горбунов Теги: Быръёнъёс | Улон-вылон |
Виталий Пронин Вазен шуылӥзы: армие ветлымтэ пи - пиосмурт ӧвӧл. Эке вордскыку, пересьёс солы, шуд но тазалык сӥзем сяна, верало на вылэм: пимылы одно ик пыдаз сурон сапег кутчаны мед кылдоз.Нош туала арын егитъёс армия шоры кызьы учко? Котькуд призывник понна сюлмаськиськом- Туэ ёросамы призыв май толэзе кутскиз, - вера Пичи Пурга ёрос военкоматысь армие дасянъя но келянъя ёзэн кивалтӥсь старшой прапорщик Павел Кильмекеев. - Милям военкоматамы пыре на Кияса ёрос. Данакез пиосмы Дальний Востоке сухопутной войскоосы шедизы. Озьы ик тросэз службазэс ортчозы Центральной военной округын. Куд-огез служить каро кунмылэн уйпалаз.- Армие кошкем пиосын кусып возиськоды-а?- Котькуд призывник понна сюлмаськиськом, частьёсын ӟеч кусып возиськом. Тодыны тыршиськом пиосмылэн тазалыксы, службазы пумысен, юалляськиськом, кызьы шӧдо асьсэды мурт дуннеын. Таяз арын Пичи Пурга но Кияса ёросъёсысь ваньмыз сямен муниципал кылдытэтъёс армиын служить карись пиоссэс Атыкай музъемез утисьёслэн нуналэнызы ӟечкылазы. Со гожтэтъёсты частьёсын вань солдатъёс азьын лыдӟылӥзы. Пиос вераны луонтэм шумпотӥзы, синвуаськизы но. Нош отысь, частьёсысь, службазэс ӟеч нуись пиос сярысь ми ӟеч вазиськонъёс но тау каронъёс басьтӥськом.Пиосмылэсь служба нуэмзэс вылӥ дунъя Екатеринбургысь войсковой часть. Соос пусъё: асьме пиос адӟем карымонэсь, строевой но физической подготовкаосъя вылӥ лыдпусъёс возьмато, приказъёсты ӝегатскытэк быдэсъяло. Соос понна асьмелы, Удмурт шаерын улӥсьёслы, возьыт ӧвӧл. Та вакытэ троссэ пиосты «С» категориен водителе басьто. Нырысь ик соосты дышетозы, собере гинэ службазы кутскоз. Пиос профессиональной водительёс луозы, военной техникаез ӟеч валалозы.Соос одӥг ар служить карозы. Талэсь азьло ар но ӝыны но карылӥзы ини. Озьы ик воштӥськиз армие басьтонлэн дырыз но. Вазен со 30-тӥ июнёзь кыстӥськылӥз, нош берло аръёссэ -15-тӥ июлёзь.- Та тулыс-гужеме кӧня призывникъёсты келяды?- Пичи Пурга ёросъя ке верано, 61 пияшез келямы, Киясаысь - 14-зэ. Та ласянь милемлы нимысьтыз план нокин но уг сёты. Ми асьмеос шаерысьтымы военкоматэ армие ярамон пиосъя отчёт келяськом. Собере со лыдпусъёсъя ик призывникъёсмес басьто.- Егитъёслэн тазалыксы кыӵегес?- Тазалыксы лябен уноез комиссия пыр уг ортчо. Куд-огезлэн сыӵе потэ служить каремез, но тазалыкеныз сэрен солдат дӥсез солы нуллыны уг кылды. Сыӵеослы военной билет сётӥськомы.- Армие кӧня аресозь басьтыны быгато?- 18-ысен 27 аресозь. Йӧнатыны луымон висёнзэс ке шедьто, воксёлы ум мозмытӥське - отсрочка сётӥськом. Мӧзмонлэсь эмъюм - эшКылем арня вискын ӵукна ик Пичи Пурга военкоматэ вамыштӥм. Калыкез трос ӧвӧл. Озьы ке но мылкыд бурдъяськиз: армие кошкисьёс вылэ кемдӥськеммы. Но малы ке но келяськон азьло аръёсы кадь шулдыр уг адӟиськы: уг но кырӟало, уг но экто. Солдат пиосты соку ик тодманы луэ - чыртыязы тӧдьы ӵушконъёс ошемын. Туннэ, пе, армие кыксэ пиосты басьто. Алёша Шутов но Артём Филиппов Пичи Пурга черкогуртын вордскемын. Прапорщик пиослы шудо но ӟеч сюрес сӥзиз, индылӥз на: дорады бертыкуды, одно ик частьысьтыды куре характеристика, служить каремды сярысь справка. Со бумагаос тӥледлы дышетскыны пырыны юрттозы.Собере кутскиз кузь сюрес вылэ келяськон: ог-огдэ ӟыгыръян но чупан, пӧсь синкылиен бӧрдон.- Вазен армие кошкись пиосты ӵыжы-выжыен но бӧлякен келяллязы, - вера Пичи Пурга ёросысь Улын Юри гуртын вордскем Семён Романов (Алёша Шутовлэн анаезлэн агаез). - Ой, шулдыр ортчылӥзы ук соос. Кошкеммылэсь азьло анай-атайёсмы ӝыт ортчытъяллязы. Быдэс гуртэн калык лыктэ вал. Чыртыямы ӵушконъёс ошыса, коркась корка юмшаса, мумыкоре чук шуккыса, ветлӥмы. Котькудӥз мар ке но кузьым сётыны турттэ: я уксё, я тамак, я мемейёсмылы ӵушкон-кышет. Табере озьы уг даурто ни. Пиос эшъёсынызы ӵош кафеын я кытын пуко но ӵукназэ военкоматэ вамышто. Совето вакытэ огкылысь улӥськом вал. Туала арын - висъяськысагес. Пиослы сӥзем потэ: ляб ке луизы, зӥбыса возёзы. Юн ке кариськизы - гажалозы. Кужмо луизы ке, командиръёссы яратозы. Эшъёс умоесь мед шедьтозы. Мӧзмонлэсь эмъюм - вӧзад улосчиосыд (землякъёсыд) ке вань. Армиын дышетскем-кыдам кыре потэ бертэм бере.- Пимес армие басьто шуыса, али шумпотӥськомы ини, - вера Алёшалэн анаез Нина Шутова. - Военкоматэтӥ кысканы кутскемзы бере туж куректӥ, кызьы вордэм пидэ собыдӟа сюрес вылэ поттод шуыса. Собере таӵе малпанэ вуи: оскисько, Алёша ассэ умоен возьматоз. Со йылпумъяз Ижысь 4 номеро колледжез. Пимы армие мыныны яраз шуыса, милемлы данъяськыны гинэ кыле на. Кытчы шедёнзы тодмо ӧвӧл на, Тула пала шуо кадь. њечкын бертыны мед кылдоз шуыса, толон ӝытаз мумыкор борды уксёен чук шуккытӥмы.- Матысь адямидэ армие келяку, мылкыд урод луэ, - вераськонамы итӥське Алёшалэн Лена апаез. - Мар луоз та улонын ӵуказе - ум тодӥське ук. Милям куинез агайёсмы армие ветлӥзы. Службазэс умой нуэмысьтызы анай-атайёслы ӟеч кылъёс гинэ келяллязы. Алёша но анай-атайзэ, ёроссэ но шаерзэ медаз сапта. Ёросамы семьяен ужась отделын призывникъёслы ӝыт ортчытъяськом. Артём отчы анай-атаеныз ик ӵош вуылӥз. Ӝытын ми тыршиськом пиослэн сюлэмазы пыӵатыны мылкыдмес - ми соосты гажаськом но витиськом.Любовь Тихонова. | Улон-вылон |
Виталий Пронин Прокуратураен ортчытэм эскеронъёс возьматӥзы: лушкаськем Татарстанысь Огырчи ёросын улӥсь 45 аресъем воргорон. Со 13 кызьпуэз погыртэм - 4,87 кубометр пу дасям. Кияса лесничестволы 19 сюрс 127 манет тыр ыштон ваемын.Лушкаськись вылэ уголовной уж ӝутэмын вал. Суд сое янгышен лыдъяз. Коньдонзэ быдэсак берыктытӥз, эскеронъёс мыныку ик.УД | Улон-вылон |
Виталий Пронин Удмуртиысь Мугорез кыдатон культурая, спортъя но туризмъя министерство кылем арын ужамезлы йылпумъянъёс лэсьтӥз.Коллегилэн ужаз пыриськизы Удмуртилэн Президентэз Александр Волков, Правительстволэн Тӧроезлэн воштӥсез Николай Мусалимов, Кун Кенешысь наукая, дышетонъя, культурая но егитъёсын ужан политикая ялан ужась комиссилэн кивалтӥсез Наталья Сударикова. Ортчем арлы йылпумъянъёс лэсьтӥз но туэлы быдэстоно ужъёс сярысь ивортӥз мугорез кыдатон культурая, спортъя но туризмъя министр Игорь Краснов.Шаерысьтымы улӥсьёс пӧлысь 26,3 процентэз спортэн эшъясько, нош инвалидъёс пӧлысь - ог 6 процентэз. Мугорез кыдатыны луонлыкъёс котькуд муниципал кылдытэтын вань. Выль школаосын вӧл-вӧл спортзалъёс пуктӥсько. Удмуртия гинэ данъяськыны быгатэ арлы кык пол ортчись Гурт шудонъёсын. Та ужрадлы выль стадионъёс лэсьтӥсько, куас базаос пуктӥсько. Азьланяз куно пумитась ёросъёсын липет улэ интыям каток я бассейн лэсьтозы.Кылем ар куспын спортъя юртъёсыз выльдонлы шаермылэн бюджетысьтыз 516,3 миллион манет, Россилэн бюджетысьтыз 317,8 миллион манет висъямын вал. Удмуртиын ужало спортъя 52 федерациос. асьме шаерын 41 пол Россиысь ӵошатсконъёс ортчытэмын, Удмуртиысь спортсменъёс 403 пол пыриськизы калыккуспо, Россиысь но улосъёс куспын ортчем ӵошатсконъёсы. 302 медаль басьтӥзы, со пӧлысь 117-ез - зарни.Кенешын тренеръёс асьсэлэсь сюлмаськонъёссэс шараязы. Ижысь биатлонистъёслэн школаенызы кивалтӥсь Сергей Перевощиков ивортэмъя, егитъёсын ужась тренеръёс уг тырмо, командировочнойёслэн быдӟалазы 5 ар, пе, ӧз вошъяськы. Кужмо спортсменъёсты мукет улосъёс доразы кыско. Кылем ар куспын 15-16 аресъемъёс пӧлысь куатез Ханты-Мансийске кӧчиллям.Тае кылзэмез бере Александр Волков шуиз:- Биатлонистъёслы ӝожтӥськыны возьыт, А. Демидов нимо комплексын но биатлонъя школаын ялан выльдӥськонъёс ортчытӥськомы, нош Россилэн чемпионатаз Удмуртиысь команда вормисьёс пӧлы но уг шедьы. Озьы ик трос коньдон кисьтэмын хоккеез азинтонлы, нош соос турнирын берпуметӥ интыосын.Та ужрадын спортэн эшъяськись муниципал кылдытэтъёс пӧлысь тужгес кужмооссэ шараязы. Гуртоос пӧлын вормисе потӥзы эграос, пургаос но уваос, нош городъёс пӧлын висъяськизы Ижысь Октябрь но Индустриальной ёросъёс, Глазов город.Валентина Емельянова Туспуктэмез: static.biathlonrus.com | Иворъёс |
Виталий Пронин Ӝутэмын уголовной уж.Март толэзь пумын Ижысь 36 аресъем пиосмурт ужбергатӥсез вииз, йыраз пистолетэн ыбыса.Следствиея управление ивортэмъя, йыр быдтӥсь куке-соку ужа вылэм та ужбергатӥсьлэн предприятияз. Но куспазы керетон пуромем но, кузё сое уллям. 29-тӥ мартэ ӵукна ужбергатӥсь ураме пуныеныз калгыны потэм. Ӵапак соку сьӧсь воргорон, йыркурзэ вормытэк, пистолетсэ поттыса, 2 пол ыбем. Но йӧттымтэ, соин нош ик 2 пол ыбем. Та рад пуляос ужбергатӥсьлэн йыраз шедиллям.Ӝутэмын уголовной уж.Ольга Корепанова Туспуктэм: udm.sledcom.ru | Югдурез утён |
Виталий Пронин Тӧроен вераськыны клуб азе люкаськизы гуртоос. Удмурт Республикаысь тазалыкез утёнъя министр Алексей Чуршин верамъя, 2017-тӥ арозь гуртъёсы пуктоно луоз 76 ФАП-ёсты. Туэ шаерамы 25 пуктоно ФАП-ёс пӧлысь сизьымез быдӟалазыя 90 квадрат метр луозы, кылемез, Пичи Пурга ёросысь Пуро-Можгае пуктӥськисез сямен ик, 70 квадрат метр. Но эмъяськон юртъёсты ӝутон - одӥг ужпум, сюлмаськытэ на мукетыз: гурт калыкез йӧнатыны фельдшеръёс уг тырмо. Кылсярысь, Пуро-Можгаын ик одӥг эмчизы, фельдшерзы отпускын дыръя гуртоосты йӧнатыны нокинлы. Но Алексей Чуршин верамъя, министерство та юанэз син шораз возе.- Шаерамы 611 ФАП-ёс, туннэ нуналлы 100-аз ужасьёслы ёрмо. Отчы графикъя ветлоно луо мукет гуртъёсысь эмчиос. Югдурез умой пала воштон понна ми туэ республикаысьтымы медколледжъёсы 481 егитъёсты дышетыны кутӥм, кылем арынлэсь со 10 процентлы тросгес. Озьы ик ми кичӧлтонэн потӥмы: гуртъёсы ужаны мынӥсь фельдшеръёслы республикамылэн бюджетысьтыз ӝыны миллион манет коньдонэн огпол юрттэт сётоно, - шуиз Алексей Чуршин.Валентина Кузьмина Туспуктӥз Э. Карипов Теги: тазалык эмудыс | Улон-вылон |
Виталий Пронин Така. Арня кутсконын сак кариське: малпамтэ шорысь шуг-секытъёс кылдозы. Керетӥсь адямиосын пумиськоды, супыльтӥсьёс шедёзы. Адӟымтэ-кылымтэ улэ аналске но азьлань вамыштэ. Арня пумын ваньмыз радъяськоз, тужгес удалтоз ужбергатон удысын ужасьёслы. Ош. Ужаськоды кадь, нош пайдаезуг шӧдӥськы. Семья куспады валамтэос кылдозы, чидась кариське, кылдэс вераса, асьтэлэсь мылкыддэс гинэ куашкатоды. Ужъёсты каньылля радъяськозы, вӧзысьтыды эшъёстылы ӧд люкетэ ке. Коньдондэс шыръялэ, арня пумын малпамтэ шорысь трос басьяськоно луоз. Кыктоос. Быдэс арняды огсыр ортчоз. Уже ветлоды, дорады сылалтӥськоды, утялтӥськоды. Ӵапак дырыз отпуске потыны, куноостӥ ветлыны. Сюрес вылэ потэмдылэсь азьло вань техникадэс эскере, йылсо арбериослэсь утиське. Кисло-кусло. Мытэм ужъёсты вӧй вылтӥ кадь радъяськозы, эшъёсты но паймозы. Озьы ке но азьветлӥсь эн кариське — вожъяськисьёсты трос, керетонъёсы эн пыриське. Огназы улӥсьёслы шаплыгес но сакгес кариськоно: синмаськем муртты вӧзады, нош тӥ палэнысь эш утчаськоды. Лев. Арняды туж ӝог ортчоз но кемалы вунонтэм кылёз. Мытэм ужъёстэс йылаз-пумаз вуттэ, нош выльёсыз борды эн басьтӥське. Малпанъёстэс уж вылын быдэстэмлэсь азьло калыклы эн шараялэ. Арня пумын малпамтэ шорысь ӟеч ивор кылоды яке кытысь ке коньдон вуоз. Нылмурт. Кужымды дурыныз пӧзе, вань мытэм ужъёстэс ӝог но капчиен быдэстоды. Таяз арняе котькытчы вуттӥськоно, трос адямиосын пумиськоно луоз. Саклыктэс эн ыштэ, документъёсы чакласькытэк кинюртэмдэс эн пуктэ. Верам кылдылы кузё луэ: ужады но, семьяяды но. Весъёс. Утчась мурт шедьтэ, интыысьтыды гинэ вырӟыны кулэ. Мытэм ужъёстэс одно ик йылпумъялэ, быгатэмдыя эшъёстылы но юрттӥське. Уксёдэс люкалэ, чыры-пыры басьяськонлы сое эн кутэ. Ужамдылэсь трос вераськиськоды, семья куспады керетонъёс потозы, кылдэс пинь сьӧрады возе. Скорпион. Ужъёсты трос ке но, мылкыдды капчи. Ӵапак дырыз азьвыл мытэм ужъёстэс йылпумъяны, выль проектъёс борды басьтӥськыны. Семья улонады но бадӟымесь воштӥськонъёс витё: кин ке сюан ортчытоз, кин ке нылпи ваёно луэмзэ тодоз. Ӵыжы-выжыослы юрттӥськоно, мыныны уд ваньмиське ке, жингыртэ коть. Ыбылӥськись. Арня кутсконын ик ужаны люкетӥсьёс шедёзы, чакламтэ интыосы ветлоно луоз, трос уксёдэс быдтоды. Кулэ дыръяз кылдэс вераны дӥсьтэ, соку трос уз косъяське. Мылкыддэс бурдъялоз семьяды: котыр ласянь юрттӥськозы, ческыт пӧраськемен куноятозы, шуныт кылъёсын буйгатозы. Сюро кеч. Мылкыдды куашкамын, ортчемез сюлэмдэс ялан чепылля. Шуг-секытъёстэс вормыны но мылкыддэс ӝутыны юрттоз выль кылдэм эшты. Арня пумын уксё басьтоды. Тазалыкты чутэ, дырдэс эн жалялэ эмъясьёс доры ветлыны. Шутэтскон нуналъёстэс семьяеныды ортчытэ. Ву кисьтась. Пӧсь куазь ӟеч ужаны люкетоз. Котырысь адямиос мылкыддэс куашкатозы. Вань веранъёссэс санэ эн басьтэ, соку улыны капчигес луоз. Бадӟым ужъёстэс но кивалтӥсьёсын пумиськондэс арня пумлы кельтэ, матысь эшъёсыныды ӵош выль удыс борды басьтӥське. Чорыгъёс. Асьтэлы осконды вань дыръя азьлань вамыштэ. Юрттӥськыны мылкыд карисьёс трос луозы, но оскымон эшъёстэс гинэ бордады кутэ. Малпанъёстэс гожтыса кельтэ, бӧрысь тодады уз лыктэ ни. Арня пумын дасяське куно пумитаны, кемалась ышем-бырем эшты адскыны вуоз. | Иворъёс |
Виталий Пронин Эстониысь Тарту городын та нуналъёсы йылпумъяськиз Фин-угор егитъёслэн калыккуспо ассоциацизылэн (МАФУН) конгрессэз. Отчы пыриськизы фин-угор дуннеысь тужгес яркыт, визьмо егитъёс. Адӟем кароно удмуртъёслэсь!Ньыль нунал ӵоже кыстӥськем ужрадын ӝутэмын вал пӧртэм ужпумъёс. Улонмы син шорын воштӥське, солэн куронъёсызъя тупатсконо фин-угор движенилы но - таӵе валтӥсь ӧтён чузъяськиз конгрессын. Со сяна, люкаськемъёс йырзэс тӥязы МАФУН-лэсь ужзэ азьланяз эшшо но пайдаёгес радъян пумысен, чузъяськизы уно ӵектонъёс. Пӧртэм улосъёсысь, кунъёсысь вуэм егитъёс тодматӥзы вордскем палъёсазы пыӵась но культуразэс азинтыны юрттӥсь проектъёсынызы.Выжы калыкъёслэн правооссылы сӥзем секциез нуиз ООН-ысь калыкъёслэн ужпумъёссыя ялан ужась форумлэн ёзчиез Оливер Лооде - со тупен-тупен мадиз, кыӵе правоос но эрикъёс сётэмын фин-угор выжыысь калыкъёслы, кызьы уже кутоно законэн сётэм луонлыкъёсты. Нош Франциысь Сорбонна университетысь тодосчи Ева Тулуз ивортӥз фин-угор калыкъёслэн толло но туннэ нуналзы сярысь. Ӝутэмын вал фин-угор поп-культуралы сӥзем ужпумъёс но. Эрзя выжыысь Ежевика нимо кырӟась мылкыдзэ тазьы усьтӥз: «Поп-культура - со бизнес кадь, вань сое кылдытӥсь но сое басьтӥсь. Нош туала кылзӥсь бырйиськись луэмын ни: солы кулэ ни рос-прос аранжировкаен гожтэм крезьгур. Милям туж трос пайдаё малпанъёсмы, но ӧвӧл менеджеръёсмы. Дизайнер-а тон, кырӟась-а - аслыд ик менеджер но кариськоно на. Милемлы но Удмуртиысь «Сахар» арт-клуб выллем интыос кулэ. Мон малпамъя, таӵе клубъёс бордын ик азьланяз возиськоз фин-угор поп-культура». Конгрессэ люкаськемъёсты паймытӥзы удмурт егитъёс - соослэсь кичӧлтонъёссэс-мадёнъёссэс люкаськемъёс кужмо кичабонъёсын пумитазы.«Сахар» арт-клуб сяна, удмуртъёслэн мукет удысъёсъя проектъёссы но адӟем карымон луизы. Кылсярысь, «Удмуртлык» но «МУШ» огинъёслэн, «Малпа выль кыл», «Вераськиськом удмурт кылын», «Berykton Lud», «Удмуртский каждый день» проектъёслэн авторзы Алексей Шкляев мадиз анай кыллэсь данзэ ӝутон сярысь. Кыллы кулэ реклама, пусйиз со. Таин соглаш кариськизы вань люкаськемъёс.«Шунды» огазеяськонлэн кивалтӥсез Ольга Тронина конгрессэ люкаськемъёсты удмурт мультикъёсын тодматӥз. Соосты лэсьтыны уксё бичан вылысь ялэмын вал зэмос удмурт веме: кин кӧняен быгатэ, сомында коньдонэн юрттыны быгатӥз. Та ужлэсь палэнэ медам кыле вал МАФУН-э пыриськисьёс но, вазиськиз Ольга Тронина. Удмурт азьветлӥсь Алексей Шкляев ватсаз на удмурт киноос сярысь - соослы луыса удмурт егитъёслэн асьсэды гажанзы-валанзы будэ, шуиз со. Нош фин-угор дуннелы сӥзем «Уралистика» сетез радъясь Артём Малых люкаськемъёсты тодматӥз ивор технологиосын: кызьы соосты пайдаен кутоно фин-угор кылъёсты утён но азинтон ласянь - та юанъёс котыр ик радъяськиз ӟырдыт кенешон. «Шунды» огазеяськонлэн ёзчиез Алина Чернова фин-угоръёсты тодматӥз удмурт крезьгуро проектъёсын.Огъя вераса, конгрессэ люкаськемъёсты паймытӥзы удмурт егитъёс - соослэсь кичӧлтонъёссэс-мадёнъёссэс люкаськемъёс кужмо кичабонъёсын пумитазы.Вуоно конгресс ортчоз УдмуртиынМАФУН-лэн конгрессаз бадӟым саклык висъяськиз та ассоциацилэсь ужзэ радъянлы. 2013-тӥ арысен та дырозь МАФУН-эн кивалтэм мурт Сампса Холопайнен пусйиз:- 2 ар куспын вань малпанъёсме пыӵатыны ӧз кылды. Соос пӧлысь тросэз толло нуналысь туннэяз выжо, туннэысь - ӵуказеяз. Валамон, троссэ проектъёсты пыӵатыны коньдон ӧз тырмы. Но куд-ог учыръёсын, жаляса верано, шӧдӥськиз ёзчиосмылэн азьтэмъяськемзы. Озьы-а, тазьы-а но, быдэстыны пӧрмытӥмы «Фин-угор дуннелэн культурая шоркарез», «FUROR» проектъёсты, Москваын ортчытӥмы фин-угоръёслэсь конференцизэс. Табере милемын герӟаськыны луоз вань социальной сетьёс пыр. Озьы луонлык кылдоз МАФУН-лэн ужаз тужгес устооссэ, шаплыоссэ кыскыны.Йылпумъянъёс лэсьтыса, МАФУН-лы быръемын выль кивалтӥсь. Матысь 2 ар ӵоже солэсь ужзэ валтоз эстон нылаш Кеби Суви. Солы воштӥсе быръемын удмурт Артём Малых но удмурт кылэз тодӥсь фин нылаш Мари Сарахеймо. Ассоциацилэн правленияз но быръемын выль ёзчиос, кыкез соос пӧлысь удмуртъёс - Алексей Шкляев но Артём Малых. МАФУН-лэн вуоно конгрессэз ортчоз Удмуртиын 2017-тӥ арын.Со сяна, быръемын фин-угор дуннеысь культурая вылез шоркар - та нимез куспазы люкизы 2 интыос: Венгриысь Искасентдьёрдь гурт но Веспрем город.Елена Рябина, Елена Тугашова Теги: МАФУН Фин-угордунне | Иворъёс |
Виталий Пронин 29-тӥ июньысен ужаны лэземын ни спорт школаослы, спорт клубъёслы.Туспуктэм: udmdunne.ru Удмуртилэн Тӧроез Александр Бречалов меӵак эфирез дыръя вераз, кыӵе организациос ужаны потозы та нуналъёсы. 29-тӥ июньысен ужаны лэземын ни спорт школаослы, спорт клубъёслы. Коркаостӥ ветлыны яралоз ни газ тӥрлыкез эскерисьёслы. Чеберлыкез яратӥсьёс понна ӟеч ивор – ӧсъёссэс усьтозы театръёс, клубъёс. Но трос калыкен ужрадъёс соос уз ортчытъялэ на. 1-тӥ июльысен шаерысьтымы калык тазалыксэ юнматыны быгатоз санаторийёсын. Анай-атайёс куремъя чаклам дырлэсь вазьгес, 2-тӥ июльысен, усьтӥськозы нылпиослы ватсаса тодон-валан сётӥсь учреждениос. Нош 12-тӥ июльысен ужаны кутскозы нылпи лагерьёс, школа бордысь лагерьёс. Кызьы котькуд учреждениын шутэтскон радъямын, кыл кутозы ачиз Тӧро но интыосысь кивалтӥсьёс, пусйиз А. Бречалов. Сергей Захаров Теги: каранти спорт | Улон-вылон |
Виталий Пронин Арлы быдэ Выль ар азьын Ижкарысь Шор площадьын яркыт тылъёс ӝуатско, чильпырась йӧ гурезьёс ӝутӥсько вал. Азьвыл отын бер ӝытозь пиналъёс юр-яр карылӥзы, городысь гинэ ӧвӧл, юромо гуртъёсысь но вуылӥзы. Кенер сьќрын шулдыръяськон понна коньдон тыроно...Туэ сыӵе выжыкылэз адӟыны тросэзлы ӧз кылды, угось чебер йӧ городок кенерен котыртэмын. Йӧ дворецез - мукет сямен «Сказбургез» - адӟон понна адямилы быдэ 200 манет тыроно! Кык нылпиен семьялы, озьыен, соку ик 800 манет поттоно. Но кенер пушкы шедем бере но выжыкылэз быдэсак ас вылад шӧдон понна уксё ватсано на: тюбинг понна - 250 манет, ледянка - 100 манет... Соин, вылды, черодъёс бадӟымесь ӧй вал - Выль ар уе охранник воксё но мӧзмыса сылӥз.Калыклы та туж ӧз яра, мылкыдзэс кисьтӥзы вотэсын. Малпанъёс пӧртэмесь, аслэсьтыз кӧтӝожзэ вераз «Сказбургез» ӝутӥсь - Воткинскысь ужбергатӥсь Юрий Бычков но. Угось тросэз пукыӵ ньӧлъёс со шоры лобизы: узырмыны турттэ, мукет инты уг тырмы ни, Шор площадез киултэ!!!Зэмзэ ке, Юрий Фёдоровичлы та чотын узырмыны кылдоз шуыса, оскыны шуг, угось со отчы 6 миллион манет пала коньдонзэ кисьтэм. Вылаз ик, со ас мылкыдызъя отчы ӧз пуктӥськы - сыӵе заказ сётӥз город. Тӥ асьтэос номыр уд лэсьтӥське, пыкылыны гинэ быгатӥськоды, шуэ со.Таиз но шонер. Но калыкез но валаны кулэ ук: кызьы Выль аре талалод шумпотонэз? Азьвыл, нокыӵе кризисъёс шоры учкытэк, гурезьёс лэсьтыны луонлык шедьылӥз ук! Малы Москва-Питер ворекъяло, нош Ижкар шорын чеберлыкез кырыж-мерыж горбыльлэсь кенер сьӧры вато, кыз котырысь лымыез гинэ но уг сузяло?Та пумысен мылкыдзэ нырысетӥ ужан нуналэ ик вераз Удмуртилэн Тӧроез Александр Бречалов но. Сомында калык пыкылэ бере, озьыен, адямиослэсь малпанзэс юано ик вал, шуиз со. Тол кузь на, маке но малпано, вазиськиз со город кивалтӥсьёслы. Мукет ласянь, вӧзаз ик вань дунын аттракционъёс - соос понна уксёзэс кисьтыны анай-атайёс малы ке уг жаляло, пайме со.Зэм, каникулъёс йылпумъяськизы, кин ӧз вутты выжыкылэ вуылыны, табере луоз сое ӝыны дунын - 100 манет тырыса - адӟыны. Нош тулыс пал, оло, воксё кенер но куашкалоз ай...Ида Палэзина | Улон-вылон |
Виталий Пронин Уж утчасьёслы! Кутом водителез! Юалляськоно 73-33-44 телефонъя. УД Туспуктӥз А. Горбунов. | Улон-вылон |
Виталий Пронин Ижкарысь «Спецгазавтотранс» огазеяськонлэсь азьвыл кивалтӥсьсэ Владимир Тумаевез следствие мынон вакытэ пытсэт сьӧрын возьыны косэмын. Со сярысь ивортӥз Удмуртиысь Вылӥ судлэн пресс-службаез. Владимир Тумаевез янгыше уськыто адямиез вийыны дасяськемез пумысен. Сьӧд ужзэ мукет муртлы, уксё тырыса, быдэстыны оскем. Тодмо ужбергатӥсез ӝегатӥзы 19-тӥ тулыспалэ но вайизы Ижкаре. Индустриальной суд бинесменэз дорысьтыз потатэк улыны косӥз вал. Вийыны чаклам адямилэн адвокатъёсыз талы чутрак пумит луизы. Вылӥ суд решение кутӥз Владимир Тумаевез 2 толэзь ӵоже пытсэт улын возьыны. Эдуард Степанов Туспуктэм: gazpromspartakiada.ru | Югдурез утён |
Виталий Пронин Россиысь МВД-лэн статистикаез ивортэ: кылем арын кун службаысь но интыысь аскивалтон ёзъёсын ужасьёс ӧжытгес кузьым басьязы. 2016-тӥ арен ӵошатоно ке, таӵе йыружъёс 40 процентлы кулэсмизы.Со вакытэ ик котькуд 4-тӥез кузьым «бадӟым но укыр бадӟым кузьым» лыдъяське. Уголовной кодексъя, взятка 150 сюрс манетлэсь трос ке, со бадӟым луэ, нош 1 миллион манетлэсь ятыр ке - укыр бадӟым.Суд таӵе йыртэмасьёслэсь кылзэс чурыт юа. Кылсярысь, Россиысь экс-министрез Алексей Улюкаевез 8 арлы пытсэт сьӧры келязы, 130 миллион манет тыриськон лякизы. Судын ӟус шунто ни Комилэн азьвыл Тӧроез Вячеслав Гайзер, Киров улослэн йырыз Никита Белых. Следствие мынон ӵожелы дораз арест улын улэ Удмуртилэн азьвыл Тӧроез Александр Соловьев. Трос мукет чиновникъёслы пумит но уголовной ужъёс ӝутэмын.Бадӟым чипейёслэн лек адӟонзы векчигес чабакъёсты визьманы кулэ кадь. Нош пичи кивалтӥсьлэн аслаз ёркыт уж интыяз но йыртэмамез потэ на.Тани Дэри ёросысь Шор Постол муниципал кылдытэтлэсь азьвыл йырзэ Геннадий Шарафутдиновез 80 сюрс манет понна «ньӧразы». Та коньдон сюресъёсты кышъяны чакламын вал. Удмуртиысь Прокуратура ивортэмъя, 2016-тӥ арын гурт йыр сюрес лэсьтӥсьёслэсь куриз кузьым. Коньдонэз кышноезлэн счётаз келяны ӵектӥз, кузпалызлэн гуртын магазинэз вал, нимаз ужбергатӥсь лыдъяськиз.Следствие кутскем бере Г. Шарафутдинов кема ӧз танӥськы, янгышсэ валаз, лушкам уксёез берыктӥз. Озьы ке но туэ феврале чиновник уж интызэ мозмытоно луиз. Со интые пуксиз Андрей Степанов.- Азьвыл кивалтӥсь гурт понна трос лэсьтӥз, - шуэ выль йыр Андрей Вениаминович. - Милям муниципал кылдытэтамы 8 гурт пыре, соос куспын 47 иськем сюресъёс. Вань асфальтэн участокъёс но, изэн шобыртэм сюресъёс но. 2016-тӥ арын ульчаосысь сюресъёсты ӝутыны из кисьтазы, сое катокен волятыны кулэ вал. Техникаез арендае басьтэм понна 20 сюрс манет тырыны чаклазы, нош катокез ужатэм понна - 80 сюрс манет. Нош берло тодӥмы, катокез нимаз ужбергатӥсь дунтэк сётэм вылэм шуыса.Шор Постолысь азьвыл йырез Уголовной кодексысь 159-тӥ статьялэн 3-тӥ люкетэзъя (уж интыын пӧяськыса йыртэман) янгыше уськытӥзы. Табере со 200 сюрс манет штраф тырыны кулэ на.Юбер кышно Суредаз Ижболдин | Югдурез утён |
Виталий Пронин Авиациысь маршаллэн Фёдор Фалалеевлэн Можга ёросысь Полянской гуртэзлэн бервылыз гинэ кылемын, шуыны луэ. Озьы ке но Можга - Вавож трасса вылын гуртэ нуись сюрес дурын, бордаз кыскыса кадь, самолёт тусо синпелет пуктэмын. Гуртэ пыронын сылэ Ф. Фалалеевлы сӥзем стела.Война бервылын кадьӴапак со синпелетлы луыса ик машинамес икыр-кукыр сюрес вылэ кожытӥм. Бусы но нюлэс вискытӥ лёгем дэри сюрес вылтӥ алигес гинэ трактор ортчем. Нош ми кӧня ке метр мынӥмы но, машинамы «кӧт» вылаз пуксиз. Сое поттыны артысь «Родина» хозяйствоысь техника ӧтьытэк ӧйлась. Машинамес кельтыса, дэриез, лымыез коласа, ӝыны час вамышъямы Полянской дорозь. Но мылкыд каньыл: чебер возьёс, нюлэсъёс, чирдӥсь тылобурдоос, пыд ултӥ бызьылӥсь шыръёс... Тани гуртэ пырон дорын ик возьмаськыса кадь сыло турын тюкъёс. Озьыен, кин ке пудо вордэ на. Но малы ке пуны утэм но, скал бӧксэм куара но уг кылӥсько. Юрт котыр но кенерамтэ, котыр пазямын юртъер пушкысь арбериос: тӥяськем пуконъёс, диван, койка, пилиськем посуда. Осто, ӟеч кузё таӵе абыршакын улоз меда? Ӧссэ кысканы кутскимы но - ӵогамын. Урам кузя икыр-кукыр сыло ог дас таӵе ик коркаос. Куд-огезлэн укноез но пильылэмын, липетэз но куашкамын, капкаез но ланьырамын. Дугды ай, тани ук кыдёке пиштӥсь чебер буям наличникен корка но вань! Тани бордаз выль мунчо пуктэмын: коръёсыз шунды шорын макем чиляло! Котырыз утялтэмын. Бакчаез кылем сӥзьыл гинэ гыремын-утялтэмын - берыктэм музъем сьӧд-сьӧд чиля. Ӟезьы дораз вуыса гинэ, адӟи: маке быдӟа тунгон ошемын, со но клёнка улэ зор-котлэсь ватэмын. Озьыен, кузёосыз кемалы кошкизы.Артэ сылӥсь мукет юртъер доры вамыштӥм. Капкаез туж каньыл усьтӥськиз. Борддор борды урдыса кельтэмын лопата. Кин ке алигес лымызэ куям, кожалод. Татын одно ик кин ке улыны кулэ. Таӵе мылкыдын корка вамыштӥм. ќссэ усьтӥм гинэ, тыл езъёс ымныр вадьсы чонари вотэс кадь усизы. Корка пушкын ваньмыз война бервылын кадь пазямын, тӥямын, куямын. Берлань потэммес ик ӧм валалэ.Азьпалан номыр ӟечез вылымтэ ни. Коркаослэн мугорзы вань на, нош укнотӥзы учкиськод ке, выжез но, вӧлдэтэз но куашкамын. Огез бордын но номерез но, ульча нимыз но ӧвӧл. Одӥг улэп лулэз но ӧм пумиталэ. Борщевик жаг гинэ, эриклы шумпотыса кадь, корка ӝужда будэмын. Куштэм шайвылтӥ ветлэм кадь. Малы ке Фёдор Фалалеев жаль потӥз: гуртсэ утись ӧвӧл ни.Кызьы быдтод? Кузёосыз али гинэ кошкиллям кадь...Ас вакытаз Полянской туж ӟеч улэм. В. Старостинлэн «Книга Вятских родов» бичетаз гожтэмын: 1891-тӥ арын татын 31 коркан 223 мурт улэм. Пызь изон вукозы гинэ пичи гуртлы 2 вылэм. Полянскойысь калык сярысь котырысь ваньзы тодылӥзы. Фёдор Фалалеевлэн кыдёкысь ӵыжы-выжыез, Бадӟым Уча гурт поселениен азьвыл кивалтэм Сергей Фалалеев верамъя, татын усто кибашлыос улӥзы. Вуриськисьёс но пуэн ужасьёс доры гуртоос ӵем гинэ вазиськылӥзы. Киршинъёслэн но Чернышовъёслэн лэсьтэм тӥръёссы базаръёсын дуноен вузаськылӥзы. Фалалеевъёслэн выжызы ик макем юн вал. Фёдор Яковлевич сяна, татысь потэмын полковник, штурман-истребитель Николай Фалалеев. Геннадий Фалалеев Ижысь огеныз комиссариатэн кивалтӥз. Александр Фалалеев 1971-тӥ-1975-тӥ аръёсы Удмуртиысь устоез тракторист вал. Парсь сюдӥсь Анна Чипеева - «Знак почёта» орденлэн кавалерез. Анатолий Изместьев татысь «Россия» хозяйствоысь комбайнёръёслэсь династизэс кылдытӥз.- Ог 40 ар талэсь азьвыл татын ог 30 адями улӥз, - шуэ Сергей Фалалеев. - Паспорт сётъяны кутскемзы бере уноез кин кытчы кошкиз. Татын уго нылпи сад но, школа но ӧй вал. Туннэ гуртын 2 адями сяна уг улы - огез бомж, мукетызлы кошкыны нокытчы. Полянской сярысь номыр гожъяны ни. Соин ик со сярысь вераськеме но уг поты.Но адямиос уло ик ке, малы мон соосты ӧй шедьты? Котькуд корка котырын гожъеръяй ук, ӵогам ӧсэ но йыгаськылӥ? Гурт поселениен кивалтӥсь Олег Величинский верамъя, огез адямизы сонгро, мукетыз кошкемын вал, дыр. Соос, пе, калыклэсь пегаса уло, нокинэн вераськемзы уг поты. Тапала уго лушкаськисез но, йыртэмасез но вуылэ. Соин но, пе, коркаос сыӵе изъянтэмын.- Гужем Полянскойын шулдыргес, - шуэ кивалтӥсь. - Куд-огез корка кузёос бакчаоссэс тодазы ваё. Музъемез сьӧд сюй бере, одӥг-кыкез мерттӥське на. Ӵыпетсы дуре шутэтскыны вуыло. Но гурт уз улӟы ни.- Фермерзы вань шуыса, кылӥськиз вал…- Сое фермер шуыны луэ шат? Куштӥськем корка пушкын гужем кӧня ке ошпи будэтӥз но кошкиз. Татчы тыл но ум кыскиське ни - нокинэ югдытыны.Сюрессэс но сузясь, оло, ӧй луысал - гурт поселенилы дуно усе со. Но «Россия» хозяйство лымызэс донганы дырын-дырын юрттэ. Араз озьы сузян 50 сюрс манет усе, шуэ председатель Юрий Вершинин. Азьланяз тазьы луиз ке, гуртэз воксё уз пытсалэ меда? Можгаысь Депутатъёслэн ёрос Кенешенызы кивалтӥсь Галина Королькова шуэ: сыӵе дано гуртэз кызьы быдтод - синпель интыын со. Ёросын сыӵе начар гуртъёс эшшо ог 20 лыдъясько.Елена Сараматова Теги: Можгаёрос | Улон-вылон |
Виталий Пронин Вотка ёросысь «Пихтовка» хозяйствоын чакламын вал котькуд гектар ӵыпетысь 800 килограмм чорыг басьтыны, нош будэтыны пӧрмыто 2-5 тонна. Луоз-а амалъёссэс мукет хозяйствоосы пыӵатыны - тодматскыны вуылӥз Удмуртилэн Тӧроезлэсь ужзэ быдэсъясь А. Бречалов. Вотка ёросысь «Пихтовка» хозяйствоын чорыг вордонэн тодматскон.Чорыг пӧлын пыласькон«Пихтовкаын» тамында карп будэтыны быгатэмзэс герӟало нимысьтыз технология кылдытэменызы. Чорыгзэс сюдо бусыосазы будэтэм ю тысен - та дунтэм усе. Но «Пихтовка» чорыг вордэменыз гинэ уг паймыты. Татын йӧл но трос кыско - котькуд скаллэсь шорлыдын 8 сюрс килограмм люкаське. Хозяйствоын ужа 180 адями, шоро-куспо уждунзы 30-40 сюрс манет. Татчы уже куриськисьёс лачак.- Адямиос понна тужгес ӟеч юрттэт - со бадӟым уждун тырон. Та ик возе соосты гурт удысын. Собере, милям улон интыен но шуг-секытъёс уг кылдо. Малпасько, ваньзэ тае котькуд хозяйство лэсьтыны уз быгаты, соин ик сюлмаськыны кулэ кун. Соку кадръёслы ёрмон уз кылды, - шуэ «Пихтовкаен» кивалтӥсь Георгий Крылов.Хозяйствоын, бадӟым уждун тырем сяна, ужасьёслы ӟеч юрттэт но сётӥське. Татын котькуд нылпи ваем нылкышнолы огпол сёто 16 сюрс манет, нылпиезлы 1,5 арес тырмытозь, толэзьлы быдэ 4 сюрс манет тыро. Со сяна, семьялы сётӥське быдэн 1,5 килограммен сӥль, чорыг, йӧл. Ужасьёссы зарезь дурын хозяйство чот шутэтско. Таин сэрен но берло дыре Пихтовка черкогуртын нылпи вордӥсь семьяос ялан йыло. Со сяна, хозяйство котьку юрттэ школалы, садлы, клублы. Гуртоос но кылдэм шуг-секытъёсынызы соку ик хозяйствое вамышто. Соин но Александр Бречаловлы гуртоослэн юанъёссы ик ӧй вал, шуыны луоз, пумиськон дыръя соос валэктӥзы: милемлы котьку хозяйство юрттэ бере, сюлмаськонъёсмы ӧвӧл.- Тӥляд кадь азьмынӥсь хозяйствоос вылын возиське Россия, - шуиз Александр Бречалов. - Тӥляд быгатонлыкъёсты мукет ужбергатӥсьёслы но туж тунсыко луыны кулэ.Нялтас вераса, шаерамы чорыг вордонэз азинтыны луонлыкъёс туж бадӟымесь. Георгий Крылов верамъя, асьме шуръёсын но ӵыпетъёсын будэтыны луэ 4 сюрс тоннаозь чорыг, со 500 миллион манетлэсь трос барыш вайыны, 500 ужан интыос кылдытыны быгатоз. Асьме шаерамы уго 8 сюрс 925 шур лыдъяське. 1962-тӥ арын СССР-ысь Министръёслэн Советсылэн постановленияз гожтэмын вал: Удмуртиын кылдытоно чорыг вордонъя 10 хозяйство. Но лэсьтыны вуттӥзы огзэ гинэ. Туннэ сыӵе хозяйствоез кылдытыны туж дуно усёз. Но Иж, Вотка, Камбарка, Пудэм ӵыпетъёсын чорыг будэтыны луысал. Колхозъёсын но ӵыпетъёссы вань. Таос бордысен ке но кутскимы ке, котькуд адямилы араз 4 килограмм сиымон чорыг вордыны быгатомы, шуэ Георгий Крылов. Ӵапак тамында чорыг сиыны косо эмъясьёс. Нош асьмеос 932 грамм гинэ сииськомы. Удмуртиысь Общественной палаталэн тӧроез П. Вершинин: аналтэм ӵыпетъёслы кузё кариськыны быгатысалзы фермеръёс.Шурез котыртонКызьы шаерамы тросгес чорыг поттоно, мар со понна кароно - та юанъёсъя Пихтовка черкогуртэ потазы Общественной палаталэн адямиосыз но. Палаталэн тӧроез Павел Вершинин верамъя, шаерысьтымы 77 гидроузел кузётэм лыдъяське. Тужгес бадӟымъёсыз ӵыпетъёс 12, котькудӥзлэн быдӟалаез 5 гектарлэсь ортче. Но соосты чаклась, сузясь ӧвӧл, выйисьёс трос луо. Со ӵыпетъёсты умоятон борды басьтӥськон вылысь трос уксё кулэ. Югдурысь потыны юрттыны быгатозы фермеръёс.Туннэ шаерамы чорыг вордыны мылкыд карись фермеръёс лачак, но кудпалтӥз басьтӥськыны уг тодо. Ужась фермеръёс но бадӟымесь шуг-секытъёс пыр пото. Кун ласянь чорыг вордӥсьёслы юрттэт уг сётӥськы. Нош аренда дун, выт ялан йыло. Юкаменск ёросысь «Шеп» хозяйствоен кивалтӥсь Сергей Данилов верамъя, одӥг адями визнанэн нуналаз 5 килограмм чорыг поттӥз ке, солэсь со понна уксё кутыны уг луы. Со ик жагтӥськыса кельтэ на. Ӵыпет вылад пырыны эн лэзьы ай - Прокуратураетӥ кысканы кутскозы. Нош макем трос браконьеръёс! Соин но сикъёсын, мурт синъёслэсь палэнын, шурез лушкем котыртӥсьёс ялан йыло. Сергей Данилов верамъя, ёросазы ик 8 хозяйство дась чорыг вордон но шутэтскон инты лэсьтон борды рос-прос басьтӥськыны. Туэ гужемысен та ласянь уж каньылгес мыныны кулэ. Выль закон кутэмын уго. Кылсярысь, нюлэскысь чаклам участокын џыпет љутыны, гурт удыслы чорыг вордыны, шутэтскон инты лэсьтыны лэземын. Сыӵе интыосты котыртыны, асэстыны яра. Зэм, џыпетэз ас вылаз гожтэм мурт котырысьтыз музъем понна но табере кыл кутоз, сое утялтыны кулэ луоз. Но со понна шутэтскись, чорыгась муртъёслэсь уксё курыны быгатоз.- Кузётэм ӵыпетъёсты кие кутыны, отын ужаны луонлыкъёс кылдытоно, документъёсын бызьылонэз капчиятоно, - Общественной палаталэн кенешаз министръёслы вазиськиз Александр Бречалов.«Пихтовка» хозяйство ужбергатӥсьёслы юрттыны, хозяйствоосты дышетыны дась луэмзэ вераз. Хозяйствое уго быдэс Россиысь предприятиос визь-кенешлы вуыло.Азинскисезлы - юрттэтАлександр Бречалов «Пихтовкалэсь» быгатыса ужамзэ нимысьтыз пусйиз Воткинскын калыкен пумиськон дыръя но.- Быгатӥсь хозяйствоослы эшшо золгес азинскыны юрттоно. Георгий Крылов но «Пихтовка» хозяйство - экономикаез ӝутыны юрттӥсь инъет. Луоз-а Удмуртия сыӵе ик инъет, быгатомы-а азинскыны - потоз ёрос йыръёслэн но бизнеслэн валче ужам бордысь, - шуиз Александр Бречалов.Соин ик саклык висъяны чакламын шаермылы азинскыны юрттӥсь предприятиослы. Вотка ёросын соос кӧня ке. Кылсярысь, Галёво черкогурт котырын «Камские дали» шутэтскон комплекс ужа. Туристъёс понна татчы пристань лэсьтыны медо. Кварса гуртысь предприятие лэсьтэ мувӧй поттонлы, гурт удыслы, сюресъёсты юнматыны реагентъёс. Зэм, соосты шаермылэн палэназ келя, асьме рыноке сюрес уг шедьты. Александр Бречалов оскытӥз, вуззы ӟеч ке, сое шаерамы вӧлмытозы.Шаерамы трос активъёс. Но соосты рос-прос ум кутӥське, республика но соослэсь пайда уг басьты. Соин ик куд-огзэ вузаны, отчы бизнесэз лэзьыны умойгес луоз, эсьма, барыш вайыны кутскоз, шуиз Александр Владимирович. Август пумын ёрос йыръёсты люкаса, чаклаломы, кызьы ёросъёсты 2018-тӥ-2020-тӥ аръёсы азинтыны луоз. Отын одно ик санэ басьтомы шуръёсты но ӵыпетъёсты уже кутонэз, пусйиз кивалтӥсь.Сюресъёсты но выль сямен лэсьтозы. Нырысь ик тупатъялозы гуртъёсысь тужгес зол бырем 5 сюресэз, гуртъёс вискысь 3 сюресэз но 2 мукет объектэз, кылсярысь, выжез. Соин ик котькуд ёрос али сыӵе сюресъёсты бырйыны кулэ. Вотка ёросын 2018-тӥ арын озьы тупатозы Банное-Светлое, Светлое-Чёрное, Светлое-Вотка сюресъёсты но Сива шур вамен выжез. Нырысь ик саклык висъяськоз тулыс но сӥзьыл дэриен пырыны-потыны луонтэм сюресъёслы. Со сяна, сюрес лэсьтон азьын чаклалозы кыӵе ужало гуртысь предприятиос.Удмуртилэн Тӧроезлэсь ужзэ быдэсъясь Вотка-Кельчино сюресэз чакланы вуылӥз на. Та сюрес выль амалъя лэсьтэмын: нимысьтыз машина - ресайклер - вуж асфальт сиез пыргытэ, щебёнкаен сура, со выль асфальтлы зэмос бетон кадь инъет луэ. Эсьма, сыӵе сюрес кезьытэз но секытэз чида, со вылтӥ кемагес ворттылыны луэ. Таӵе амал ассэ умой возьматӥз ке, озьы тросгес сюресъёсты лэсьтозы.Елена Сараматова | Улон-вылон |
Виталий Пронин Россиысь калык пӧлын юалляськонъёс ортчытонъя центр (ВЦИОМ) ивортӥз: кылем арын сямен ик, туэ но арлэн адямиез луиз Россилэн Президентэз Владимир Путин. Со понна дурбасьтэмзэ веразы странамы 44 процентэз улӥсьёс. Миым та лыдпус 54 процент вылын возиськиз. В. В. Путин бӧрсьы мынэ обороная министр Сергей Шойгу - со понна куаразэ сётӥз 8 процентэз. Куинетӥ интые потӥз кунгожсьӧр кусыпъёсъя министр Сергей Лавров. ВЦИОМ-лэн кивалтӥсез Валерий Фёдоров политикъёслэн рейтингзылэсь кулэсмемзэ валэктӥз туэ арлэн гань-гань, быръёнъёстэк но бугыръяськонъёстэк ортчеменыз.Елена Тугашова Туспуктэм: lenta.ru Теги: ВладимирПутин | Иворъёс |
Виталий Пронин Ӵуказе Удмурт кун филармонилэн сценаез вылын Россиысь тодмо пианистъёс А. Гиндин но Б. Березовский дуэтэн шудозы. Соос усьтозы 57-тӥзэ «П. Чайковскийлэн дор палъёсаз» калыккуспо фестивалез.Фестиваль кыстӥськоз 7-тӥ маёзь, йылпумъяськоз Воткинскын бадӟым концертэн. Толэзь ӵоже шаерамы улӥсьёс учкыны быгатозы 200-лэсь уно артистъёсты, 42 концертэз но кылзыны П. Чайковскийлэсь паймымон крезьгурзэ. Удмуртие вуозы быдэс дуннелы тодмо коллективъёс но артистъёс: кылсярысь, Испаниысь гитарист Оскар де Кармен, пианист Филипп Копачевский, скрипач Павел Милюков, Татарстанысь симфонической оркестр, Пермьысь П. Чайковский нимо академической театр. Со возьматоз А. Аданлэсь «Жизель» но П. Чайковскийлэсь «Лебединое озеро» балетъёссэ. Шаерамы вуэм артистъёс но, Удмурт кун филармониысь коллективъёс но фестивальлэн программаез чотын Ижын, Воткинскын, Глазовын но Можгаын концертъёс сётэм сяна, вуылозы Эгра, Дэри, Ува, Глазов ёросысь гуртъёсы но.Галина Семёнова Туспуктэм: naitimp3.com Теги: ПётрЧайковский фестиваль | Иворъёс |
Виталий Пронин Эгра Шутэтскон но кайгырон Шутэтскон нуналъёс куспын Эгра ёросысь сюресъёс вылын 18 шуккиськон учыр вал, 2 мунчо ӝуаз.Со дыр ӵоже 1 мурт быриз, 5-ез сӧсырмиз. 7-тӥ январе 10 часэ ӝытазе Чутыр черкогуртын адямиез лёгазы. Со интыяз ик быриз, нош водитель, вӧсь луыны шедем муртлы нырысетӥ юрттэт сётэм интые, пегӟиз. Тая уголовной уж ӝутэмын, пегӟем водителез утчан мынэ. Ёросысь инспектор Александр Рылов тодэ вайытӥз: дӥсь борды одно ик пиштӥсь арбери бырттоно, со адямилэсь улонзэ утьыны быгатоз.Кизнер Нуналлы быдэ - Тол бабай Кизнер черкогуртысь шаертодонъя музейын 5-тӥ арзэ ини Выль ар котырын кузёясько Тол бабай но Лымы ныл.Нылпиос соосын но удмурт выжыкылъёсысь геройёсын ӵош шулдыръясько, чеберъям кыз котыртӥ бергало. Кылбур чуръёсты чебер лыдӟись но шулдыр кырӟась нылпиос понна тол кузёос саламъёс но кузьымъёс дасяло. Нылпиос ужрадъёсысь шумпотыса доразы берто, Выль арез пумитаса, выль кужым басьто.- Кык арня куспын дорамы 500 адями вуылӥз, - вера музеен кивалтӥсь Вера Савельева. - Малпаськом, ар ӵоже музон ужрадъёсмы но тазьы ик капчиен но пайдалыко ортчылозы.Можга Коньки вылын егитъёс Ёросысь егитъёс хоккеен шудонъя вожвылъяськонэ пыриськизы.Гурт хозяйствоосын ужась егитъёс пӧлын арлы быдэ хоккеен шудонъя ӵошатскон ортче. Таяз учыре коньдонэн юрттӥз но ӵошатскон ортчытӥз «Луч» хозяйство. Вожвылъяськонэ люкаськизы 4 муниципал кылдытэтъёсысь командаос. Вормисе потӥзы Пазял, Горняк но Нынек командаос. Ӝоже ӧз усьы 4-тӥ интые кылем Вылын Юри команда но. Ваньмызлы коньдон кузьым сётэмын вал.Пичи Пурга Дыр эктэ Пургалан Пичи Пурга ёрос библиотекаын Анастасия Шумиловалэн «Дыр-эктон» кылбур бичетэныз тодматскон ортчиз.Отчы школаын дышетскись нылпиос, егитъёс, библиотекарьёс но дышетӥсьёс пыриськизы. Настя ачиз но ужрадэ вуылӥз. Со дышетске Эстониысь Тарту университетысь филология факультетын.Баграш-Бигра шор ёзо школаысь удмурт кыллы но литературалы дышетӥсь Нина Ботникова Шумиловалэн гожъямезлы ӟеч дунъет сётӥз. Кылбуръёс пумысен шунытэсь малпанъёссэс веразы музон лыдӟисьёс но. Соос борды итӥськизы «Удмурт Кенеш» огазеяськонлэн Пичи Пурга ёросысь ёзэныз кивалтӥсь Василий Москвин но Настялэн анаез, Пичи Пурга ёрос библиотекаен кивалтӥсь Людмила Шумилова.Шаркан Оладушка - чемпион Шаркан ёросысь пудо утисьёс кылем арын 11 толэзь куспын 37 сюрс 665 тонна йӧл кыскизы.Кылем арын ёросысь хозяйствоосын 1 сюрс 292 пудолы 8 гид пуктэмын, 1 гид тупатъямын. Ар ӵоже котькинлэсь трос йӧл кыскизы Собинлэн хозяйствояз - котькуд скаллэсь 7 сюрс килограмм. Со сьӧры уйисько «Восход» (6 сюрс килограммлэсь ятыр), «Ошмес», «Луч» но «Нива» эштосъёс (таосаз быдэн 5 сюрс килограмм пала).Ёросын 7 сюрс 347 кысконо скалъёс лыдъясько. Рекорд пуктӥз «Кипун» хозяйствоысь Оладушка скал. Немец выжыысь пудолы туэ 5 арес тырмиз. Аслэсьтыз котырес лыдпуссэ пумитаз, ар ӵоже 15 сюрс килограмм йӧл сётыса.Кез Йӧвылэсултон Ёросын улӥсьёс Йӧвылэсултон нуналлы дасясько.Отец Сергий верамъя, Кезысь черкын уй служба ортчоз. Отысь вӧсям ву басьтыны луоз. Черке, пе, ӵемгес ветло арлыдоос но пичи нылпиосын семьяос, нош егитъёс люкмесын пыласько. Ортчем аръёсы сямен ик, Чепца черкогуртысь но Коркаяг гуртысь шуръёсын пыласькон интыос луозы. Усьтэм люкмесъёс дорын югдурез чаклалозы спасательёс но эмъясьёс. Отец Сергий ватсаз на: люкмесын пыласькыны яра таза но сазь адямиослы гинэ, нош кинлэн тазалыкез ляб, дорын кранысь вуэн но пыласькыны яралоз.Балезино Шунтӥськизы шудыса Балезиноын радъямын вал мугорез кыдатонъя декада.Спортэн эшъяськись семьяос понна 4-тӥ январе «Тол шудонъёс» вожвылъяськон ортчиз. Мумы-бубыос но пиналъёс куасэн бызьылӥзы, тюбинген нискылазы. Вормисе потӥз Каменной Заделье черкогуртысь Корепановъёслэн семьязы. Ужрад йылпумъяськиз ческыт ӝук сиёнэн.Волейболэз, хоккеез, баскетболэз, ӝӧк выл теннисэз яратӥсьёс но тэк ӧз улэ. Та амалъёсъя ӵошатсконъёс 2-3 нуналъёсын кыстӥськизы. Вань вормисьёс синпель кузьымъёсын пусъемын.Яр Ымусьтон ӵошатсконъёс Ёросысь куасэн бызьылыны яратӥсьёс пӧлын Ымусьтонлы сӥзем ӵошатскон ортчиз.Пиналъёс пӧлын вормисе потӥзы Софья Суворова, Дарья Подчезерцева, Максим Гаврилов, Илья Данилов. Арлыдо спортсменъёс пӧлын висъяськизы Юлия Рудина, Галина Семакина, Татьяна Веретенникова, Вячеслав Ельцов, Сергей Колегов, Леонид Васильев. Ёрос центрын улӥсьёс сяна, ӵошатсконэ пыриськизы Биграгурт, Пудэм, Бадӟымгурт муниципал кылдытэтъёсысь спортэз яратӥсьёс. Спортсменъёс понна висисьёс но трос гинэ люкаськемын вал. Вань люкаськемъёсты пӧсь чаен куноятӥзы.Дасязы Валентина Кутузова Любовь Тихонова Теги: ёросъёс | Иворъёс |
Виталий Пронин «Удмурт дунне» газетлэн «Гурт адями» конкурсаз «Выжыоссэ утись» номинациын вормиз Сюмси ёрослэн дано муртэз, Удмуртиысь дано ветеран Евдокия Ильиных. Со понна куаразэ сётӥз 2 сюрс 304 адями! «Удмурт дуннелэн» «Гурт адями» конкурсэзлэн «Выжыоссэ утись» номинацияз вормиз Сюмси ёросысь Е. Ильиных.Ӟечкыласьком!«Удмурт дуннелэн» «Гурт адями» конкурсаз пыриськемъёс пӧлысь нокин но сомында куара ӧз люка на вал. Сюмси ёросысь школаос, нылпи садъёс, «Удмурт нылкышно кенеш», «Удмурт Кенеш» но мукет огазеяськонъёс - ваньзы та паймымон кышномурт понна дурбасьтэмзэс веразы. Евдокия Ильиных зэмзэ но паймытэ аслаз лулкужыменыз, пуксисьтэм мылкыдыныз. Сюмси ёросаз гинэ ӧвӧл, та кышномуртэ ӟеч тодо солэн палэназ но. Ма, «Удмурт дунне» газетлэсь лыдӟисьёссэ но со паймытъя аслаз гожъямъёсыныз.Та нуналъёсы Евдокия Михайловналы тырмиз 80 арес. Бадӟым юбилееныз ӟечкыланы Сюмси ёросысь культура юртэ люкаськизы ёрос кивалтӥсьёс, удмурт движениысь активистъёс, дышетӥсьёс но воспитательёс, культура удысын ужасьёс. Евдокия Михайловналэсь вуэмзэ витьыса, соос, пужыятэм ӵушконъёсты ӝутыса, радэн султӥзы. Кышномурт залэ пыриз гинэ, ваньзы сое «Ӟечкыласьком! Ӟечкыласьком!» шуыса, кичабыса пумитазы. Кыллы кисыяз пырисьтэм рос-прос кышномурт таӵе сӥлы каремез ӧз витьы, шӧдске, пушкыз тырыса синвуаськиз. Кӧня ке секунд куспын син азьтӥз ортчизы, вылды, улонэз, ужам аръёсыз, эшъёсыз, курадӟонъёсыз но шумпотонъёсыз... Но нюромем синъёс утыр ик кӧсазы, угось Евдокия Михайловнаез ӟечкыласьёс туж яркыт концерт дасяллям.Со кадь ужаны косоСӥё-дано ужрадэз нуись, ёросысь «Удмурт нылкышно кенешлэн» кивалтӥсез Раиса Волкова тодэ вайытӥз Евдокия Михайловналэсь улон сюрессэ. Евдокия Михайловна вордӥськиз 1938-тӥ арын ӵапак Паска нуналэ Сьӧлта ёросысь Кожиль гуртын, ыж гидын. Угось семьязэ, ӵыжы-выжыоссэ раскулачить кариллям, Сибире келяллям, корказэс талаллям, озьы пичи нылаш анаеныз ӵош кураськыса ветлоно луэм.Школазэ йылпумъяса, нылаш малпа вал дышетсконзэ азинтыны, но йырзэ сураз яратон. Нылаш бызиз, колхозын кунян сюдӥсь луыса ужаз. Но мылкыдыз ӧз пуксьы - туж мыло-кыдо комсомолка вал, ёросысь комсомол огазеяськонлэн конференциосаз, комсомол огазеяськонлэн республикаямы ортчем конференцияз делегат вал.Дышетскон сярысь малпанъёссэ Евдокия Михайловна ӧз кушты. 1964-тӥ арын, 26 аресказ ни, Можга педучилищее заочно амалъя дышетскыны пыриз, Сюмси ёросысь Маркел гуртысь школаын покчи классъёсты дышетыны кутскиз. Огвакытэ Гуртлуд сельсоветлэн депутатэз вал, собере - ёрос Кенешлэн депутатэз, сельсоветлэн тӧроез. Вуттӥз 3 пиналзэ но будэтыны.Пенсие потыса, гань-гань ӧз кариськы, Тукан гуртысь клубен кивалтӥз. Активистъёсын ӵош ёросын «Калмез» удмурт огазеяськон кылдытӥзы. Бӧрысь со «Удмурт Кенешлэн» ёзэз луиз. Та огазеяськонэз кышномурт 1994-тӥ арысен валтӥз.- Со туж ёрмон вакытъёс вал, уксё ӧвӧл, - тодаз вае со вакытъёсы ӵош ужам эшез, удмурт движениез одӥгез ӝутӥсь Иван Туманов. - Но Евдокия Михайловна пӧртэм праздникъёс, конференциос ортчытъяны, вунэм удмурт сям-йылолъёсты улӟытыны тыршиз, «Кенакъёс» ансамбль кылдытӥз.Вань ужамзэ лыдэ басьтыса, Евдокия Ильиныхлы 14 ар талэсь азьло Сюмси ёрослэн дано адямиез ним сётэмын. Нош 80 аресъем юбилеезлы сӥзем ужрад дыръя уноез пусйизы: солэн улон сюресэзъя ёрослэсь историзэ гожтыны луоз. Тау карон кылъёссэс веразы Сюмси ёросысь Депутатъёслэн Кенешсылэн тӧроез Анатолий Пантюхин, дышетонъя, культурая управлениосысь, кибашлыослэн юртысьтызы ужасьёс.- Евдокия Ильиныхлы луыса милям Сюмси ёросамы али вань нылпи садъёсын но школаосын удмурт кылэз дышето, - пусйиз ёросысь дышетонъя управлениен кивалтӥсь Людмила Брянцева. - 2-аз школаын - предмет чот, мукетъёсаз - факультатив. Нош азьвыл удмурт кыл воксё вунӥз ни вал.Трос шуныт кылъёс вераз ёросысь культурая управлениен кивалтӥсь Эльвира Овечкина:- Милемыз тӥледын кужмысь сямен ужаны косо, - ӧз ваты кивалтӥсь, - угось тӥ - зэмос узырлык, ми тӥлесьтыд адӟем карыны тыршиськом.- Тӥ милемлы песянай кадь, - пусйиз «Удмурт Кенеш» огазеяськонлэн ёросысь ёзэныз кивалтӥсь Наталья Стрелкова но. - Тӥледлы луыса милемлы нунал но югытгес кадь потэ, ми гань-гань диван вылын ум пукиське, маке лэсьтыны тыршиськом.Евдокия Михайловна ваньзэс сак кылзӥз. Но тужгес но, оло, шумпотӥз «Удмурт дунне» газетлэн саламезлы - «Выжыоссэ утись» номинациын вормемез сярысь верась дипломлы но яркыт туго кышетлы. Нялтас вераса, 80 арес юбилеяз Евдокия Михайловна озьы ик «Удмурт дунне» газетлэн кузьыменыз - сяськаё кышетэн - лыктэм. Но татын ик йыраз выльзэ керттӥз ни, весь, пе, таӵе сяськаёзэ малпаса улӥ вал.Зэмзэ вераса, Евдокия Михайловналэн сандыказ 150-лэсь трос пӧртэм кышетъёс утисько. Та узырлыкезлы сӥзьыса, пумиськон дыръя нимысьтыз фильм но возьматэмын вал.Чеберъям капка но сак синъёсЕвдокия Ильиных Сюмси ёрос понна аспӧртэм визь-кенеш сётӥсь анай-песянай выллем. Мон, пе, куддыръя огшоры кариськисько, но со дыре ик ваньзэ кылӥсько-адӟисько: кин мар ужа, кинлы оскиськыны луоно, кинлэсь мар пӧрмоно. Озьы ас вакытаз районысь «Удмурт нылкышно кенешез» валтыны со ӝутъяз ёрос газетысь корреспондентэз Раиса Волковаез. Табере 15 ар ӵоже ни со огазеяськонэз валтэ. Ма, дышетоно школаяз но, Маркелын, Евдокия Михайловналэн будэтэм специалистъёсыз трос гинэ. Ветеранэз ӵемысь ӧтчало татысь нылпиосын пумиськыны, пӧртэм сям-йылолъёс сярысь мадьыны. Ильиных котьку лыктэ, удмурт дэремзэ дӥсяса, удмурт пӧрамъёссэ кутыса.Нялтас вераса, таяз радэ ёросысь «Удмурт Кенеш» огазеяськон но Маркел школа сӥё-дано дышетӥсьсэс вазь ӵукнаысен ик ӟечкыланы малпаллям. Со понна, уйин лыктыса, ачиз адӟымтэ дыръя, капказэ чеберъяллям - сюрприз, пе, луоз. Зэм, пеймытын умой-умой адӟиллямтэ, ӵуказеяз гинэ валамон луэм - бускелезлэсь капказэ чебермаллям. Евдокия Михайловна интыяз пукыны уг вала бере, ӵукна ик лавкае потам ни, «сюрприз» лэсьтӥсьёслэсь ужзэс адӟыса, ас понназ пальышам гинэ...- Ма, мыным 80 арес тырмиз-а, мар-а? Уг оскиськы, - шоккетэ Евдокия Михайловна. - 50 бен вань ик, дыр. Ёросамы кытын мар лэсьтӥське, мон чисто шӧдӥсько но тодӥсько. Газет лыдӟисько, радио кылзӥсько, лэсьтоно уже но туж трос на! Одӥг гинэ сюлэм висёнэ: ёросамы удмурт кылэз вань школаосын дышето ке но, тросэз нылпиос удмурт сямен уг верасько, сюлэм бӧрдэ...Ачиз Евдокия Михайловна удмурт кылэз али но мургес дышетыны тырше, гожъяськыкум, пе, котырам кыллюкамъёс кыллё. Нош «Удмурт дунне» газетэз, пе, сокем яратӥсько, лыдӟыны кутскисько, корка пырытэк ик, огнам ке но улӥсько, кин ке куспетӥ киысьтым басьтоз кадь...Елена Миннигараева Теги: адямиоссярысь | Улон-вылон |
Виталий Пронин Лидия Иванова ноку ӧз малпалля, улонзэ удмуртлыклы сӥзёз шуыса. Дэри ёросысь вордскем Шаберды гуртаз уго удмурт кылэз дышетонын шугъяськонъёс ноку ӧй вал. Балезино ёросэ сюрыса, сюлэмыз чепыльскиз. 2012-тӥ арын Кузебай Герд нимо премиез басьтӥзы П. Ёлкин, Л. Иванова но В. Осипов.Англи кыллы дышетӥсь-лэсь дипломзэ басьтэмез бере Лидия Фёдоровнаез распределениен Балезино ёросысь бигер Кестым гуртэ келязы. Отӥяз Балезино ёрос администрацие ужаны ӧтизы. Соку гинэ, шуэ, синмы усьтӥськиз: культурая управление воксё уг выры удмурт йылолъёслы сӥзем ужрадъёсын, ёросысь вань калык пӧлысь 54 процентэз удмуртъёс ке но. 1991-тӥ арын Лидия Ивановаез «Удмурт Кенешлэн» ёросысь ёзэныз кивалтӥсе бырйизы. Собере удмурт культуралэн пушъён вакытэз кутскиз. Сцена вылысен удмурт кырӟан-эктонъёс адӟиськизы. Ёрос Кенешлэсь Данъян грамотазэ гинэ но ӟуч но удмурт кылъёсын лэсьтытыны быгатӥзы.- Туннэ куд-огез шуо: ёросын «Удмурт Кенеш» ышиз, - вера Лидия Фёдоровна. - Концертъёсын но сям-йылолъёсын ум выриське - культурая управление соосты митэк но табере радъя ни. Ёросысь «кенеш» азьын туннэ мукет валтӥсь ужпум. Туннэ ми рос-прос бызьылыны кулэ удмурт кылэз ёросын, тужгес но каргуртын дышетон пумысен.Лидия Фёдоровна 5 ар талэсь азьло ик удмурт кыл борды кутскиз вал. Каргуртысь садъёсын уго удмурт кылэз ӧз дышетылэ. Вераськыса-вераськыса 3 садлы 1 удмурт кылын дышетӥсез шедьтӥзы. Отӥяз котькудаз дышетӥсь кутӥзы. Огез сад кылэз дышетонъя экспериментальной луиз. Но паймоно кадь: татысь нылпиос потытозь, школаосын удмурт кылэз быдтӥзы. Удмурт кылэз дышетэм пичиос нокинлы кулэ ӧйлась ни. Та сюлэмез вандӥз, шуэ Л. Иванова.Соку мумы-бубыос пӧ-лын юалляськон ортчытоно кариськизы. Каргуртысь одӥг садын но одӥг школаын гинэ удмурт кыл понна дурбасьтӥсьёс ӧжыт луизы. Нош мукетъёсаз ваньмыз сямен соглаш луэмзэс веразы. Таӵезэ «кенешчиос» асьсэос но ӧз возьмалэ вал.- Азьвыл уго анай-атайёс шуо вал: малы со удмурт кыл кулэ, пиналлы лишной нагрузка. Туннэ ёросын озьы нокин уг шуы. Куд-ог нылпиос мумы-бубыоссылэсь кылзэс юало ай, малы ас вакытаз удмурт кыллы ӧд дышетэ шуыса, - шуэ Л. Иванова. - Ёросысь калыклэн асваланэз воштӥське. Юалляськон ортчытэм бере лыдпусъёсты ёрос йырлы Ришат Мухгалимовлы возьматӥ. Туэ тулыс со нимысьтыз постановление кутӥз, каргуртысь вань нылпи садъёсын но школаосын удмурт кыллы одно дышетоно шуыса. Постановление вань ке но, туж тросэз потэ школаен но садэн кивалтӥсь бордысь. Ёросысь дышетонъя управление шуэ: милям косъяськыны правомы ӧвӧл. «Удмурт Кенеш» постановленилэсь быдэсъяськемзэ чакланы кулэ шат?Бызьылэмезлэн-сюлмаськемезлэн пайдаез луиз: 1-тӥ но 3-тӥ школаосын 1-тӥ классъёсын удмурт кылъя урокъёс усьтӥськизы ни. Оскем потэ: ӝоген мукетъёсыз но таослэсь адӟем карозы. Котьма ке но туж тросэз потэ директор бордысь. Директоръёс мед бызьылозы шуыса, соослы уждун, удмурт кылъя урокъёсты санэ басьтыса, тыроно, шуэ.- Мынэсьтым куддыръя юало: малы та ваньмыз тыныд кулэ? Ёросын удмуртлык понна нюръяськеме понна ужын ӝутӥськыны ӧй быгаты - тросэз уго монэ тушмон каризы. Куддыр малпасько: зэмен, кулэ-а вал та мыным? Сюлэмам операция но лэсьтӥзы ни. Но аслам нылпиосы но шуо: тон сотэк уд быгаты, мама. Правление быръем эшъёсы но кошкыны уг лэзё. Ас интыям воштӥсь дасясько ик. Валасько: секыт луоз солы. Удмуртлыкен вань сюлмысь вырон ноку капчи ӧй вал. «Кенеше» быръем адями кивалтон ёзъёсын я администрациын ужаны кулэ. Со мед тодоз, кытын мар луэ, кивалтӥсьёс доры капчиен пырыны быгатыны кулэ. Соку котькуд ужез капчиен лэсьтоз. Куддыръя юлтошъёсме ужрадъёсы кенешыны гинэ но ӧтьыны секыт. Ужысьтызы лэземзы уг поты, Иванова вылэ ужаськод шат, пыкыло, пе. Тау шуисько монэ валась адямиослы. Соос ке ӧй луысалзы, ужъёсме лэсьтыны ӟигар, оло, ӧй но шедьтысал. Аслам куддыр уйёсме но иземе уг луы, соиз я таиз ужпум сярысь малпаськыса. Мон ке ӧй, кин мыноз шуисько но ачим ик амбразура вылэ выдӥсько. Мон администрациын но куд-огеныз ӟучъяськисьёсын юромо удмурт сямен вераськисько, собере асьсэос но удмуртэ выжо. Удмурт кылын вераськыны каньылгес потэ. Кылъёс сюлмысь пото кадь.Лидия Фёдоровналэн туннэ туж потэ котыраз егитъёсты кыскемез. Туж сюлмаськытэ сое Люкысь музей. Со удмурт сям-йылолъёслы, Люк гуртлэн историезлы сӥземын. Интыяськемын вуж интернатлэн юртаз. Тани-тани куашкалоз. Сое ӧм уте ке, люкам материал быроз, шуэ.Елена Сараматова | Улон-вылон |
Виталий Пронин Ёросъёсын пусъё Гурт удысын ужасьёслэсь нуналзэс. Якшур-Бӧдья ёросысь предприятиос, крестьян хозяйствоос, нимазы ужасьёс 14-тӥ октябре ёросысь культурая юртэ люкаськозы. Якшур-Бӧдья ёрос администрациысь гурт хозяйствоя управлениысь производствоя ёзэн кивалтӥсь Андрей Медведев ивортэмъя, 8 сюрс 690 тонна ю тысь кутсамын, ю-нянь гектарысь 13,7 центнер потӥз. Вуоно арлы тырмыт кидыс дасямын.Пудо йырез возён сярысь но сюлмасько. Сюро таза пудозы 5 сюрс 32 йыр. Со пӧлысь 2 сюрс 24-ез кысконо скалъёс луо. Нимысьтыз комиссия гидъёсты эскерыса ветлӥз. Туннэ нуналлы толлы ӟеч дасяськиллям Якшур фермаын тыршисьёс.Вань лыдпусъёсты чакласа потэмзы бере тодмо луизы ёросысь тужгес адӟем карымон хозяйствоослэн нимъёссы. Вормисьёс пӧлы шедизы Фрунзе нимо (кивалтӥсез Леонид Веретенников), «Рассвет» (кивалтӥсез Галина Кононова) но «Старозятцинский» (кивалтӥсез Вячеслав Дорофеев) хозяйствоос. Гурт удысын ужасьёслэсь нуналзэс ортчытон дыръя вунэтэмын уз луэ егитъёс но. Таяз учыре нимысьтыз кузьымен пусъёзы «Старозятцинский» СПК-ысь механизаторез Денис Скобелевез.Валентина Емельянова. Теги: Якшур-Бодья | Иворъёс |
Виталий Пронин Шаерысьтымы муниципал кылдытэтъёслэн, поселениослэн кивалтӥсьёссылы дышетскон ужрад ортчиз. Отчы пыриськиз Удмуртилэн Тӧроезлэсь ужзэ быдэсъясь Александр Бречалов. Дышетскон ужрад кыстӥськиз 2 нунал ӵоже.Дышетскон ужрад кыстӥськиз 2 нунал ӵоже. Сое усьтыса, Александр Бречалов пусйиз:- Таӵе пумиськонмы нырысетӥез ӧвӧл ни. Котьку сямен ик, кенешомы экономикамес юнматыны юрттӥсь ужпумъёс сярысь. Дасяломы 2018-тӥ арлы быдэстоно ужъёсын календарь. Соос тросэз герӟаськемын луыны быгатозы Элькунмылэн культураеныз, спортэн.Кивалтӥсьёс, ӵошен люкаськыса, кенешизы вуоно арын ортчытоно ужрадъёс сярысь. Соос огшорыесь луыны кулэ ӧвӧл - элькунамы тросгес туристъёсты кыскыны мед быгатом.А. Бречалов кивалтӥсьёсты та ласянь чырмыт ужаны но бускельёслэсь - Казаньлэсь, Уфалэсь, Пермьлэсь - адӟем карыны куриз. Отын туризм зол азинске. Кылсярысь, Казань пыре Россиысь туристъёсты кыскыны быгатэмезъя 10 устоосыз городъёс пӧлы, Пермь но Уфа - 20 устоосыз пӧлы. Жаляса верано, Удмуртия та списоке сюремын ӧвӧл.- Туризм удыслы нимысьтыз саклык висъяно, - азьланьтӥз веранзэ Александр Владимирович. - Сое азинтонъя департамент кылдытоно. Департамент туроператоръёсын кусып тупатон, элькунысьтымы тунсыко объектъёсы туръёс радъян бордын мед ужасал.Та выллем ужрад берлозэ ортчиз вал туэ июнь толэзе. Соку отчы люкаськемъёс дышетскизы проектъёс гожъяны, коллективен ужаны, калыкен огкыл шедьтыны.Ольга Корепанова Туспуктэм: udmurt.ru | Улон-вылон |
Виталий Пронин Калыклэсь кисызэ бушатыны кыӵе но амал уг шедьто лушкаськисьёс! Кызьы но уг пӧяло адямиосты! Жаляса верано, калык соослы оскемысь уг дугды - куриказы шедисьёслэн лыдзы йылэ но йылэ. Элькунысьтымы Прокуратура ивортэмъя, туэ ӝыны ар ӵоже адямиослэн картаосты бушатон учыръёс 679 пала пусъемын. Тужгес но трос учыр шараямын Ижын - 355, Глазов городын но ёросын - 61, Вотка карын но ёросын - 55, Сарапул ёросын - 43. Куд-ог адямиос валатэк ик кыле уксёзылэсь ышемзэ, мукетъёсыз - лушкаськисьёслы асьсэос верало картаоссылэсь номеръёссэс-кодъёссэс. Тужгес но ӵем пумиськись амал: «банкын ужась» жингыртэ но адямиез куалектытэ, картаысьтыз уксёзэ кин ке лушканы выре шуыса. Адями ваньзэ кушаса сётэ: картаезлэсь номерзэ но, мышпалысьтыз кодзэ но, телефоназ вуэм лыдпусэз-кодэз но. Кыкетӥез амал: ялонъёсын сайтъёс пыр мае ке вузась адямилэсь телефонзэ шедьто, вузэз понна предоплата сётом шуыса, картаезлэсь номерзэ-кодзэ юало. Адями ваньзэ вера но уксётэк кыле. Нош куд-ог учыръёсы адямиос асьсэос кузь коньдон сьӧры уйиськеменызы курике шедё. Таӵе выллем учыръёсы тужгес ӵем шедё мӧйыос: аръёсын-толэзьёсын люкам коньдонзэс олокинлы оскыны дась бадӟым процентъёс понна. Таӵе учыр вал Сарапул городын. Югдурез утёнъя министерство ивортэмъя, такем трос коньдон лушкан туэ ӧй вал на. 72 аресъем нылкышнолы воргорон жингыртэм но шуэм: кӧня ке ар талэсь азьло тӥ милемлы (пирамидалы) уксёдэс сётӥды вал, табере ми со понна компенсация тыромы. Солэсь быдӟалазэ йылтэмды потэ на ке, сыӵе-таӵе электрон счётэ уксёдэс ватсалэ на. Кышномурт оскем, кӧня ке толэзь ӵоже та счётэ уксёзэ келяллям. Люкам коньдонзэ но быдтэм, банкысь кредит но басьтэм, ломбардлы ваньбурзэ но вузам. Озьы со 2 миллион 600 сюрс манетсэ келям. Та учыръя Уголовной кодекслэн 159 номеро статьяезлэн 4-тӥ люкетэзъя уж ӝутэмын - туж трос уксё лушканэн герӟаськем учыр. Югдурез утёнъя министерствоысь уголовной розыскъя управленилэн 5-тӥ ёзэныз кивалтӥсьлэн воштӥсез Михаил Гуляев ивортэмъя, калыкез пӧян амалъёс нуналлы быдэ вошъясько. — Калыклы верамысь ум дугдӥське: одӥг банк но адямилэсь курыны кулэ ӧвӧл картаезлэсь-счётэзлэсь лыдпусъёссэ, кодъёссэ, - шуэ М. Гуляев. - Трос табыш-процент ӵектӥсь огазеяськонъёс но - лушкаськисьёс. Кыӵе ке огазеяськонлы уксёдэс келямдылэсь азьло солэн ужамез сярысь тодыны тырше: та пумысен жингыртыны быгатӥськоды элькунысьтымы Югдурез утёнъя министерстволэн пӧсь линияз яке 02 (мобильникъёсысь 102) телефонъя. Озьы ик ноку но усьяно ӧвӧл сотовой телефонэ смс-эн, социальной сетьёс, электрон почта пыр вуись валантэм ссылкаосты. Со сяна, туала вакытэ уноезлэн вань смартфонъёссы - отчы Интернет пыр пӧртэм приложениосты пуктыны луэ. Соин ик телефонады кыӵе ке программа пуктыкуды, соглаш эн кариське пӧртэм рассылкаослы - соосты, оло, лушкаськисьёс келяло. М. Гуляев сак кариськыны куре Интернет пыр кредит басьтыны заявка келясьёсты но. Угось адями куриськоназ вань даннойёссэ пусйыны кулэ. Пӧёчиос соосты капчиен тодо но картаосты бушато. Елена Тугашова | Югдурез утён |
Виталий Пронин «Пельнянь нунал» фестиваль Ижын ортче 8-тӥ-14-тӥ феврале. Дуннеын та сиёнэз кызьы гинэ уг куто. Тодматон вылысь котькуд выжы калык та нуналъёсы аслаз амалъёсыныз мастер-класс ортчытъя. Пичи Пурга ёросысь Брангуртысь песянайёс пӧраськыны быгатэмзэс 4-тӥ феврале шараязы ни. Пельнянь - со удмурт сиён. Ӵапак тае вань калыкъёслы тодазы уськытон вылысь ик песянайёс пӧраськизы. Ужзэс видеое гожтӥзы но Интернет но телевидение пыр вӧлмытыны малпало. Туала арын лавкаосын пельнянь вузаськемен, удмурт сиёнлэн данэз быре кадь. Но Брангуртысь песянайёслэн коллективенызы кивалтӥсь Ольга Туктарева верамъя, арлыдоос малпало данзэ выльысь ӝутыны. Толалтэлы быдэ семьяос, нылпиос люкасько, пельнянь куто но сое пӧзьтыны нюлэскы мыно. Туэ но потазы ни. Аслад кутэмед - аслад ни, ческыт кошке! Пӧртэм амалэн пельнянь кутыны но сиыны мылкыд карисьёслы та нуналъёсы луонлыкъёс усьтӥсько. Нациосын ужан политикая министерство ивортэмъя, фестиваль пӧраськыса гинэ уз ортчы. Шулдыръяськонъёс, ярмаркаос, концертъёс радъямын луозы. Нош 14-тӥ феврале Ижысь Шор площадьын пельнянез тужгес усто кутӥсь но сое тросгес сиись муртъёс куспын вормисез данъялозы. Министр Лариса Буранова верамъя, таӵе фестивалез ортчытыны малпан кылдӥз вал 2009-тӥ арын ик. Туэ сое улонэ пыӵатыны луиз. - Пельнянь - со семьяен огазеясь сиён. Эшшо ке - ческыт на. Туж потэ, фестиваль но шуныт мылкыдын мед ортчоз шуыса. Таӵе ужрадэз арлы быдэ ортчытъяны малпаськомы. «Удмуртия - пельняньлэн шаерез» брендэз юнматоно, - шуэ Лариса Буранова. «Welton» ресторан мастер-класс ортчытӥз ни. Татысь шеф-повар Ильяс Муллахметов немец сямен пельнянь кутыны дышетӥз. Мукет кафеосын но ресторанъёсын 19-ен 21 часозь витё таӵе вакытэ: - 10-тӥ феврале «Верандаын» кутозы удмурт пельнянь, - 11-тӥ феврале «Чайхана Лэйлакын» пӧралозы узбек сиён, - 12-тӥ феврале «Сабантуйын» бигеръёс пӧралозы мантызэс, - 13-тӥ феврале «Восточная околицаын» возьмало армянъёс. Тужгес пӧсь луыны кулэ 14-тӥ феврале - пӧртэм шӧмо но тусо пельняньёсты веръян. Ужрад кутскоз Шор площадьын 12 часын. Елена Сараматова Теги: Ижкар пельнянь фестиваль | Иворъёс |
Виталий Пронин Кыкетӥ арзэ ни ортче «Доноръёслэн тулыссы» ужрад, таиз 30 аресозь егитъёслы чакламын.Таяз арня вискын Вир басьтонъя элькун станциын ортчиз «Доноръёслэн тулыссы» ужрад. Отчы мыло-кыдо пыриськизы шаерысьтымы вузъёсысь, колледжъёсысь студентъёс. Вир басьтонъя станциын вырӟыны интыез ӧвӧл - сомында егитъёс мылкыд кариллям вирзэс сётыны. Станциын ужасьёслэн таӵе нуналъёссы ӵем уг луыло - доноръёс асьмелэн сокем трос ӧвӧл. Нош элькунысьтымы эмъян учреждениослы вир нуналлы быдэ кулэ. Уката но - сюрес вылын шуккиськон учыръёсы шедемъёсты йӧнатонъя, сюлэм но сэр висёнъёсъя центръёслы, нуны ваён юртъёслы.Россиысь егитъёслэн огазеяськонзылэн Удмуртиысь ёзысьтызы азьветлӥсьёс ог 8 ар талэсь азьло басьтӥськизы ни вир сётыны мылкыд карисьёсты утчан борды. Та дыр ӵоже соос пӧртэм пумо ужрадъёс ортчытъязы. Нырысь ик донор кариськыны лӧпкытъязы руль сьӧрын пукисьёсты, собере - 18 арессэс соку гинэ тырмытэмъёсты.- Кыкетӥ арзэ ни ортчытӥськом «Доноръёслэн тулыссы» ужрад, таиз 30 аресозь егитъёслы чакламын, - вераз егитъёслэн огазеяськонзылэн азьветлӥсез Ольга Лихачёва. - Одно студентъёсты гинэ пӧламы ум кутӥське, ужась нылъёслы-пиослы но шумпотӥськом. Акция ортчытон пумысен ивортон вӧлмытӥм социальной сетьёс пыр, потам дышетскон организациосы но: доноръёслэн туж кулэ уж лэсьтэмзы, улон кузьмамзы сярысь мадим.Нош егитъёс асьмелэн, зэмзэ но, ӟечокъёс - таяз учыре но возьматӥзы, шуге-леке вуэмъёслы юрттыны дась луо шуыса. Дырзэс ӧз жалялэ, вир басьтонъя станциын кылдэм черодъёсын сылыны чидазы. Нырысь возьматӥзы документъёссэс - улон интызы Удмуртиын луыны кулэ, собере анкета гожъязы - таза улонэн эшъяськемзэс возьматӥзы, чиньыысьтызы вир сётӥзы на - висёнъёссэс шараян понна. Собере гинэ вирзэс сётӥзы.- Доноръёслэн вирзы ӟеч луыны кулэ, - шуиз вир басьтонъя станциысь валтӥсь специалист Алексей Суворов. - Ми сое дорамы ӝыны арзэ эскерыса возиськом на. Соин ик туж оскиськом: кинлэн вирыз мукетъёсызлы сётыны ярамон, таӵеос дорамы вылысь но выльысь лыктозы шуыса.Элина Кумачёва Туспуктӥз А. Горбунов Теги: тазалык эмудыс | Улон-вылон |
Виталий Пронин Спортсменъёслы ӟеч куас сюрес сӥзе Сьӧлта ёрослэн йырыз В. Протопопов.4-тӥ феврале Сьӧлта ёросысь Югдон гуртын ортчиз «Удмурт дуннелэн» кубокез понна куасэн бызьылонъя 56-тӥ ӵошатскон. Туэ со радъяськиз Сьӧлта ёрос администрацилэн кичӧлтэмезъя. Куас сюрес вылын кужымзэс возьматыны люкаськылӥз 16 ёросъёсысь 300 пала адями. Данак спортсменъёссэс - 40-лэсь тросгес - дасяллям асьсэос сьӧлтаос. Быдэс автобусэн Югдонэ вуизы киясаос но. Тужгес кыдёкысь куноос но вал - Яр, Глазов, Балезино, Алнаш ёросъёс. Спортсменъёслы вольыт сюресъёс но вормонъёс сӥзизы Сьӧлта ёрослэн йырыз Василий Протопопов, Кильмезь муниципал кылдытэтлэн йырыз Олег Пчельников, «Удмурт дуннелэн» валтӥсь редакторез Зинаида Рябинина но мукетъёсыз. Ӟырдыт вожвылъяськон пуромиз котькуд стартын. Тужгес бадӟым дистанциез - 5 иськемез - ортчизы 18-40 аресъем воргоронъёс. 50-55 аресъем кышномуртъёс но пиосмуртъёс ортчизы 2 но 3 иськемез. Ардыло воргоронъёс но кышноос потӥзы 2 но 1 иськеме. Пыриськизы 16 ёросъёсысь 300 пала спортсменъёс.Шумпотымон, газетлэн кубокез понна радъям ӵошатсконъёсы ялан пыриськыло но вормонъёс утыло газетлэн кемалась эшъёсыз Вавожысь Надежда Жуйкова, Яр ёросысь Юлия Рудина, Пичи Пурга ёросысь Лидия Близнецова. Семьяосын вормисьёс пӧлы арысь аре сюрыло Кизнерысь Кобелевъёс, Киясаысь Баймурзинъёс, Вавожысь Зайцевъёс, Дэри ёросысь Малыхъёслэн, Кезысь Главатскихъёслэн семьяоссы но мукет. Нимаз стартъёсы но семьяосын вожвылъяськонъёсы тужгес трос спортсменъёссэс поттэменызы но вормонъёс басьтэменызы, газетлэсь кубоксэ таяз радэ утӥзы пичи пургаос, кыкетӥ интые потӥзы киясаос, 3-тӥ интыын - сьӧлтаос. Газетлэсь кубоксэ таяз радэ утӥзы асьсэос ик сьӧлтаос, кыкетӥ интые потӥзы киясаос, 3-тӥ интыын - пургаос.Ӵошатсконлэн ортчемез сярысь лыдӟе «Удмурт дуннелэн» вуоно номерысьтыз. Ужрадысь тросгес туспуктэмъёсты учкыны быгатӥськоды "ВКонтакте", "Одноклассники", "Фэйсбук" мерлыко бамъёсысьтымы яке курыны редакцие жингыртыса. Ӵошастконъёсысь протокол татын. | Улон-вылон |
Виталий Пронин Ижысь 69 номеро школа азьын 18-тӥ сентябре 10 часын ӵукна ик калык трос ни. Угось татын огдыре ик быръёнъёсъя куинь участок интыськемын: 1-25, 1-26 но 1-27 номеро. Со гинэ ќвќл, котькуд быръёнъёс дыръя татын школаын дышетскись нылпиос но соослэн анай-атайёссы понна пќртэм џошатсконъёс ортчо. Адямиосты бордаз кыске џукнаысен ик кыдёке чузъяськись шулдыр крезьгур, мылкыдэз бурдъяло Россилы но патриотизмлы сћзем чебер кырњанъёс. Тросэз бырйисьёс куаразэс сётэм бере но доразы бертыны уг дырто, вамышто школа вќзысь Космонавтъёслэн парказы. Татын џапак быръён нуналэ Гордъёслэн фестивальзы ортче. Фестивалез сӥё-дано усьтон нуназе 12 часлы чакламын ке но, быръёнъёслы луыса, вылды, пыркын џукна 10 часын ик џаш вазе ни. Куазь тќлаське, дырын-дырын зор кисьтэ. Но куара сётћсьёс ќжытгес уг луо. Озьы 1-26 номеро участокын 16 час 30 минутлы куаразэ сётӥллям ни ог 30 процентэз адямиос. Татысь быръёнъёсъя комиссилэн кивалтћсез Елена Парашутина верамъя, со туж њеч. Кышномурт шумпотэмзэ уг ваты: - Милям участокамы трос этажо выль коркаосын улћсьёс вань, пќлысьтыз быдњым люкетэз - егит семьяос. Соос быръёнъёсы туж мыло-кыдо пырисько. Тужгес зол паймытэ Воткинское шоссе ульчаысь 138 «б» номеро 10 этажъем юртын улӥсьёс. Татын 8 подъезд, 300-лэсь трос квартира, но вань улћсьёсыз куара сётын тыршо. Нялтас вераса, татын бюллетень басьтћсьёс пќлын ик пичияк черод кылдћз. Егит семьяосты ушъяз быръёнъёсъя 1-25 участоклэн кивалтћсез Елена Пухарева но. 16 час 30 минутлы татын явка 35 процент вылэм ни. Џукна тросгес лыктћзы, пе, мќйыос, нуназе бере - ог 35-40 аресъемъёс. - Участокысьтымы 17 адями туэ куаразэ нырысьсэ сётыны кулэ вал. 18 арес тырмемъёс 17 часлы 10 кузя луизы, - шуэ Елена Александровна, - котькуд 18 аресъем бырйисьлы ческыт салам - шоколад - кузьмамы. Мылкыдзы эшшо бурдъяськиз. 1-27 номеро участок пала кожи гинэ - паймытћз шыпытлык. Комиссие пырисьёс но, эскерисьёс но ваньзы ас интыязы пуко, одћг бырйись но ќвќл. Но комиссилэн кивалтћсез Степан Антонюк буйгатћз: - Та дырлы явкамы умой - ог 35 процент. Нунал пумозь 40 пала луоз, дыр. Милям участокмыя коркаосын мќйыосгес уло. Соос куаразэс сётыны нуназеозь ик тросэн вуылћзы, али шыпытгес луиз… Одћг школаын куинь участок бере, чакласьёсыз но татын ќжыт ќвќл. - Мон 10 арлэсь кема ини пќртэм быръёнъёс дыръя югдурез эскерисько, - шуэ ог 40 аресъем полицейской, - но ноку таџе паймеме ќй вал. Таяз быръёнъёсы туж мыло-кыдо, празднике кадь лыкто. Юэмъёс, люкетћсьёс но ќй вал, одћг песянайлы гинэ урод луиз, но солы љог юрттэт сётэмын. Школаысь кыре потћ гинэ, векчи кыдырась зор улэ шеди. Но кыдёке ик ортчыса ќй вуы, азям кылдӥзы плёнка-плащен шобырскем кык егитъёс, гадязы гожтэмын - «Экзит-пол». Ми, пе, юалляськон ортчытћськом. Кин понна, пе, куарадэс сётћды? Верасько. Собере асьсэлэсь визьзэс сынасько: нош кин поннагес калык сётэм? Егитъёс йырынызы гинэ шонало: милемлы та сярысь вераны уг яра, вот быръёнъёс ортчизы ке… - Быдэс нунал тазьы кынтћськыса ужаськоды ни-а? - Озьы, - йырынызы шонало егитъёс, - ми студентъёс, асьмеос та уже кыткиським ук, калыклэсь юалляськыны тунсыко. Сыӵе дыръя сием потэмдэ но, кынмемдэ но валано ќвќл ни… Елена Васильева | Иворъёс |
Виталий Пронин Кез каргуртысь «Леспромхоз» культурая юртысь ужасьёс кезъёслы мӧзмыны уг сёто, ялан тунсыко ужрадъёс ортчытъяло. Сцена вылэ кырӟасьсэ но, кырӟасьтэмзэ но потто. Озьы концертъёсазы нылпи садысь воспитатель но, пенсионной отделэн кивалтӥсь но, тылпу кысись но кырӟало. Нош кылем арын«Леспромхозын» «Эрико улон» театральной студия усьтӥськиз — татчы люкаськизы удмурт кыл понна сюлмаськись адямиос. Кез каргуртысь "Леспромхоз" ансамбль Туспуктӥз Елена Каракулова Уж бере — «Эрико улонэ» «Леспромхоз» культурая юрт кылдӥз 1951-тӥ арын — соку Кезын лесопункт усьтӥзы. Котыраз ӝутскизы коркаос, кылдӥзы почта, столовой. Пумен хозяйствозы юн бадӟым луиз, леспромхозлы пӧрмиз. Пичи клуб интые 1985-тӥ арын бадӟымгес юрт пуктӥзы. Культурая юртлэн кивалтӥсез, Удмуртиысь культура удысысь дано ужась Ирина Сердюк верамъя, Кезысь леспромхоз ужаку, улон умой вал: предприятие клублы юрттылӥз, татысь самодеятельной артистъёс концертъёсын Киеве, Москвае вуылӥзы. Леспромхоз пытсаськемен, культурая юртлэн улонэз начаргес луиз. Кылем арысен «Леспромхоз» ёрос клублэн ёзэз лыдъяське. Культурая юртын чеберлыкъя кивалтӥсь луыса ужа шаплы егит специалист Юлия Третьякова. Солэн турскеменыз, концертъёсын лачакгес удмурт кырӟанъёс чузъясько. Юлия чын удмурт гуртын — Кез ёросысь Вуж Гӧяын — будэмын, соин сюлмыз удмуртлык понна висе. — Мон клубе ужаны лыктытозь, татын удмурт кырӟанъёс ичи быдэсъяло вал, — вера Юлия. — Нош мон ваньзэ удмурт сямен лэсьтыны турскисько. Азьло возьдаськисько вал, удмурт акцентэ шӧдӥське шуыса. Табере визь пыриз-а, мар-а, возьдаськонэ кошкиз. Анай кылыным данъяськисько. Алигес Кезын Масленица элькун праздник ортчиз. Праздниклы дасяськон азьын шуиллям: со ӟуч праздник гинэ ӧвӧл, удмурт кырӟанъёс но мед чузъяськозы. Ой, макем мон шумпотӥ! Юлия йылпумъяз Ижысь культурая колледжез, али тодон-валанзэ заочно будэтэ Удмурт кун университетын, дышетэ калык творчестволэсь теоризэ но историзэ. — Нырысетӥ дышетскемея мон — повар-кондитер. Кезын профессиональной училищемы вал, сое йылпумъяй. Со дыре ик клубе кырӟаны, эктыны ветлылӥ. Быземе бере татчы ужаны куриськи, соку культурая колледжын дышетскисько вал ини. Озьы 2011-тӥ арысен татын тыршисько. Лачакезлэн егитъёслэн ёросъёсы берытскемзы уг поты. Нош мон Ижевсклэсь жадисько. Ваньзы тур-пар бызьыло, дыр туж ӝог ортче. Нош дорын сюлэм гань-гань кариське, татын ваньмыз аслам, — шуэ Юлия Третьякова. Юн шумпотэ Юлия «Леспромхозын» удмурт театральной студия кылдэмлы. «Эрико улонэ» 15 мурт ветлэ. Йӧскалык политикая министерство юрттэмен, кылем арын студия Быдӟым Вормонлы 75 ар тырмонлы сӥзем постановка пуктӥз. Л. Перевощиковлэн «Удмурт ныл» пьесаезъя дасям спектакльзэс нырысь-валысь клублэн «ВКонтакте» вотэс бамаз возьматӥзы. Нош туэ ёросъёсысь удмурт гуртъёсы но премьераенызы вуылӥзы ини. — Кезысь шаертодонъя музейлэн кивалтӥсез (азьвыл со «Удмурт Кенеш» огазеяськонлэн ёросысьтымы ёзэныз кивалтӥз) Наталья Селиверстова милемлы кемаласен вералляз: ойдолэ удмурт театр усьтомы. Кылем арын министерстволэн конкурсаз пыриськимы, проектмы вормиз. Коньдон трос ӧй вал ке но, со милемлы юрттӥз. Студиямы пӧртэм удысын тыршисьёс вуизы. Табере тодӥськом: со 15 адямиос милемлы котьку юрттозы, мукет ужрадъёсы но пыриськозы, — шуэ Ирина Сердюк. — Юн шумпотӥсько, спектаклямы пӧртэм удысъёсысь ужасьёс пырисько шуыса, — итӥське бордаз Юлия Третьякова. — Соос удмурт кылзэс ярато, сое вӧлмытэмзы потэ. Жаляса верано, али Кез ёросамы 4 школаын гинэ удмурт кылэз йӧнала дышето. Куректӥсько со пумысен. Аслам нылы пичи классъёсын дышетске, татын удмурт кылэз факультатив чотын гинэ дышето. Но ёросамы удмурт кылмы медаз кысы вал. «Эрико улонысь» артистъёслы театр дунне яраз, лэся: соос клубысь ужасьёсты выль спектакль пуктыны ёрто. Комедиын шудэмзы потэ. Одӥг актъем пьеса куро: выль вордскем студия понна 3 актъем пьесаез дасяны («Удмурт ныл» туж бадӟым уга) секытгес йӧтӥз. Со понна артистъёс но культработникъёс, уртче ужаса, эшъяськизы, одӥг семья кадь луизы. — Театральной студимылэсь нимзэ Наталья Селиверстоваен ӵош малпамы. Та ним юн яраськиз. Эрико улон мон понна — со ужлэсь ваньмон дыр. Мынӥськод отчы, кытчы аслад потэ — эрико улонэ, — валэктэ Юлия Третьякова. Бускелед ке паймытэ… «Леспромхозын» кӧня ке ансамбльзы вань, тужгес даноез — кырӟанъя но эктонъя «Ӟардон» калык ансамбль. Коллектив 1971-тӥ арын усьтӥськиз. Кема аръёс ӵоже соин кивалтӥз балетмейстер Пётр Вахрушев, Удмуртиысь культура удысысь дано ужась. Со кивалтэм улсын ансамбль ог 40 эктон пуктӥз. — Пётр Александрович туж усто специалист, котьмае быгатӥсь мурт вал. Жаляса верано, 2015-тӥ арын со улонысь кошкиз. Мон сое нуналлы быдэ тодам вайисько, — вера Ирина Сердюк. — «Ӟардон» ансамбльлэсь нимзэ со малпаз. Шуиз: удмурт шаерын улӥськомы, коллективмылэн удмурт нимыз мед луоз. Чебер кылӥське кадь… Собере самодеятельной коллективъёслэн смотразы мынӥмы но — отын «ӟардонъёс» маке мында… Алигес пенсионеръёс понна выль коллектив усьтӥмы. Сое «Кезчанка» нимамы — таӵеез нокинлэн уз луы ини. Али кезъёс дасясько Вормон Нуналэз пусйыны. «Леспромхозын» аспӧртэм концерт ортчоз. Ожлы сӥзем кырӟанъёсты быдэсъялозы дуэтъёс. Котькуд дуэтын кырӟась мурт вӧзын кырӟалоз сцена вылэ азьвыл тубамтэ адями. «Леспромхозын» 2 пол ортчылӥз рок крезьгурлы сӥзем фестиваль — рок кырӟанъёсты озьы ик быдэсъязы культура удысын ужасьтэм адямиос. — Учкисьёс таӵе концертъёсты ярато, палэнысь вуэм артистъёсты но сокем учкемзы уг поты. Бускелед сцена вылэ потэ ке, малпаськод: нош маин со монэ паймытоз? — вера Ирина Сердюк. Кезъёслэн йыр висёнъёссы но ӧжыт ӧвӧл. Кылсярысь, Кез ёросын, ма, быдэс элькунамы но уг тырмо аккомпаниаторъёс. Но культработникъёслэн ӟечезлы осконзы вордскиз: ӝоген культурая колледжын оркестровой отделение усьтӥськоз. — Азьвыл аръёсы та отделение ужа вал, бӧрысь сое пытсазы. Крезьгуръя училищеос, пе, вань, отысь специалистъёс луозы. Но крезьгуръя училищеосты йылпумъям педагогъёслы секытгес йӧтэ калык хорен, ансамблен ужаны, — вера Ирина Владимировна. Мукетыз висьытӥсь юан — транспорт. Али ёросысь вань культурая учреждениослы одӥг машина висъямын. Кытчы ке концертэн потоно ке, ӟудыло: машинаын 16 инты, нош калык ансамбльын 20 адями кырӟа-эктэ. Со сяна, пичи автобус понна мукет клубъёсын вожмаськоно луылэ… — Калык творчествоен тросгес выроно вал, — шуэ Ирина Сердюк. — Но милемыз берло дыре коньдон поттыны косо. Соин но эстрадалы тросгес саклык висъяно луиськомы. Тодӥськом: эстрадной концертъёсты кылзыны-учкыны калык одно ик лыктоз. Сюлэмшугъяськытӥсь юанъёс кылдыло ке но, «Леспромхозысь» ужасьёс лулӟылыса уг пуко: уж лачак, ваньзэ вутсконо. Юлия Третьякова верамъя, культура удысын ужась ваньзэ быгатыны кулэ. Калыкен ужаку, котькудӥныз огкыл шедьтоно. Анастасия Шумилова | Лулчеберет |
Виталий Пронин Юлия ТуроваМыным яра ас факультетам, Удмурт кун университетысь удмурт филология ёзын, дышетскыны. Но талы нокин но уг оскы кадь.Куд-огез шуоз: ярасал ке факультетэд, тон дышетскысал умой, пӧртэм ужрадъёсы пыриськысал. Нош мон шуо - яра. Сюлмыным мон яратӥ та факультетэз. Бен, татын огшорыесь адямиос. Тросэз лякыт сямоесь, мынясесь, тунсыкоесь. Соос ог-огзэсты яратыса серекъяло. Нош дышетӥсьёс! Кыӵе дышетӥсь ваёз на, вылды, гуртын лэсьтэм чеснокен карамелькаос - ми медам висе шуыса. Кыӵе дышетӥсь практика дыръя тӥледлы ачиз вазь ӵукна сиён лэсьтоз но обедозь тӥледлы кӧлыны лэзёз. Вань дышетӥсь, кудӥз туж зол серекъятоз, нош секунд ортчыса, бӧрӟытыны но быгатоз. Эшшо милям тужгес но лякыт сямо, котькуд студент сярысь сюлмаськись, котькудӥзлы юрттӥсь деканмы! Таӵеоссэ ноку но уд шедьты, мон малпасько. Мон туж шудо, та факультетэ шеди шуыса.***Ӵемысь пумиськылӥсько таӵе веранъёсын: «Малы токма астэ курадӟытӥськод?» «Шузи-а, мар-а тон, 6 часын ӵукна ик тренировкае мыныны?» «Ну тон шузи-и-и, выль ардэ поездын пумиталод ук!» «Гуртэ бертон интые, тренировкае кылиз ук».Ӵошатсконын призовой инты басьтӥд: «Ой, ӟечкыласько, удалтӥз тыныд».Ма, я уга… «Удалтӥз». Шуд пуйы ук! Нош со пичи вормон понна кӧня кужымдэ быдтӥськод, кӧня бӧрдӥськод, курадӟиськод - тодӥсез ӧвӧл. Тросэз малы ке уг валало, кызьы медаль басьтӥське. Спортсменъёс малпаськытэк бызьыло, кожало. Кужым вань, визь кулэ ӧвӧл. Студентъёс нуназеянлы чебурек басьтозы, нош тыныд уг яра. Ваньзы гольык йыр ветло, нош тон - изьыен. Огъяулонние вуид: адямиос сисько, нош тыныд уг яра - тренировкае мыноно. Ӵукна эшъёсыд кӧло на, тон султӥськод. Нош ма понна? Медаль понна? Озьы тон аслыд ачид возьматӥськод, умойгес улыны быгатӥськод шуыса. Мон малпасько: тыныд секыт ке - тон шонер сюрес вылын, лякыт ке - тон токма улӥськод кадь. Теги: Егитъёс чуралиосгожто | Улон-вылон |
Виталий Пронин Гажано лыдӟисьёс, «Гурт адями-2017» конкурсын адӟем карымон адямиос понна дурбасьтыны берпуметӥ арня кылиз.Тодады вайытӥськом: лыдэ басьтӥськозы кинюртэмъёсын списокъёс но Интернетын сётэм куараос.Кылем арын сярысь, туэ вожвылъяськон шыпытгес ортче, но редакцие гожтэтъёс пумен вуо ик.Кельшымон мурт понна дурбасьтӥсьёслэн кинюртэмъёсынызы списокез udmdunne@yandex.ru электрон почтае яке (3412) 73-33-42 факс пыр келяны быгатӥськоды, озьы ик гожтэтэн ыстыны «Удмурт дунне» газетлэн редакцияз: 426008, Ижкар, К. Маркс урам, 274-тӥ юрт. Та сяна, куара сётон усьтэмын «Удмурт дуннелэн» сайтаз, «ВКонтакте», «Одноклассники» вотэсбамъёсаз. Списокъёсысь но вотэсбамъёсысь куараос огазеямын луозы. Интернетын куара сётон 11-тӥ феврале 12 часын ворсаськоз. Нош кинюртэмъёсын списокъёсты 12-тӥ февралёзь возьмаськомы. Кылем арын сярысь, туэ вожвылъяськон шыпытгес ортче, но редакцие гожтэтъёс пумен вуо ик.Кылем арын сярысь, туэ вожвылъяськон шыпытгес ортче, но редакцие гожтэтъёс пумен вуо ик. Туннэ нуналлы таӵе лыдпусъёс вераны луоз (сётӥськом сайтысь но вотэсбамъёсысь куараосты лыдъятэк):«Устоез кивалтӥсь» номинация Пётр Петров - Кияса ёросысь Вуж Салья гуртысь ужбергатӥсь - 427 куара;Виктор Лебедев - Алнаш ёросысь Туймыйылысь «Прогресс» хозяйстволэн кивалтӥсез - - 1590 куара;Николай Михайлов - Алнаш ёросысь Улын Сыръезьысь «Писеевское» хозяйстволэн кивалтӥсез - 1209 куара.«Выжыоссэ утись» номинация Галина Веселкова - Сьӧлталась «Калмез гуръёс» ансамбльысь кырӟась - 1640 куара;Валерий Баймурзин - Пичи Пурга ёросысь Аксакшур гуртысь шаерчи, дышетӥсь - 272 куара;Евдокия Ильиных - Сюмси ёросысь Тукан гуртысь удмуртлыкез азинтӥсь - 2304 куара;Владимир Дмитриев - Можга ёросысь Комак гуртысь шаерчи, дышетӥсь - 1019 куара.«Ӟеч сюлэм» номинация Василий Морозов - Вавож ёросысь «Колос» хозяйствоысь механизатор - 216 куара;Эдуард Крестьянинов - Сьӧлта ёросысь Зямай гуртысь ужбергатӥсь - 367 куара;Людмила Баранова - Пичи Пурга ёросысь Аксакшур гуртысь нылпи садын ужась - 170 куара;Валентина Осипова - Кияса ёросысь Вуж Салья гуртысь дышетӥсь - 576 куара;Сергей Крутихин - Можга ёросысь Бадӟым Уча гуртысь лулчеберетъя юртэн кивалтӥсь - 1142 куара;Лариса Шиляева - Балезино ёросысь Дядьпи черкогуртысь лулчеберетъя юртэн кивалтӥсь - 1228 куара.УД Туспуктӥз Максим Егоров | Лулчеберет |
Виталий Пронин Пуштросэз:- Бырисьтэм кужым. Кытын пумиталоз 9-тӥ Маез Сюмси ёросысь 94 аресъем ветеран Иван Абашев.- Липет, сюрес но "Чипчирган". Мар сюлмаськытэ Сюмси ёросэз?- Адӟытонын кадь. Малы гурт удысэ дышетскись студентъёсты возёсъёс практикае уг куто?- Асфальт улысь история. Кызьы утёно вашкала юртъёсты?- Ку бертыске 13 процент? Валэктэ Вытъёсъя службалэн кивалтӥсезлэн воштӥсзе Венера Кузнецова.- Кавказ гурезьёслэн выжыязы. Маин гочатэ Кисловодск? | Улон-вылон |
Виталий Пронин Новгород улосвылысь Холм карысь поисковикъёс 3 ар ӵоже утчасько ни Быдӟым Отечественной ож вакытэ самолёт усем бервылысь. Кыдёке лобась бомбардировщик (ДБ-3) сыръясь интые выемын. Соин утчаськисьёс туж кема курадӟизы самолётлэсь бырем экипажзэ шедьтыны но поттыны. Туэ соослы удалтӥз . 5,5 метр музъем улысь ӝутэмын вал Осинцев Александр Васильевичлэн лысьӧмъёсыз. Старший сержант самолётын стрелок-радист луыса ожмаськем. Бордысьтыз шедьтэмын адресъёсын книжкаез, дневникез, медальонэз, профсоюз билетэз. Тужгес тунсыко шедьтос луиз мотоцикллы водительской удостоверениез. Музъем пушкын сомында ар улыса но, утиськемын туспуктэмезлэн оглюкетэз но гожъямъёсыз. Документ вылысь лыдӟыны луэ: Осинцев Александр Васильевич, удостоврение сётэмын Удм АССР-ын Ижкарысь госавтоинспекциен. Эшшо одӥгез документаз 74-тӥ заводэн сётэмын шуыса гожтэмын. Сыӵе лыдпусэз вал «Ижмаш» заводлэн. Элькунысь «Долг» огазеяськон, бырем ожгарчи сярысь кыӵе ке ивор шедьтыны курыса, вазиськиз ни та предприятие. Озьы ик утчало воргоронлэсь ӵыжы-выжыоссэ. Шугъяськытэ соиз: Интернетысь «Мемориал» утчаськон сайтын та воргорон сярысь номыр гожтымтэ. Эдуард Степанов Туспуктӥз "Пирамида" утчаськонъя отряд Теги: Быдымож | Иворъёс |
Виталий Пронин Валерий Сидоровлэн туала журналистика сярысь малпанъёсыз В. Сидоров "Мылысь-кыдысь" передачаын.«Удмуртия» ГТРК-ысь журналистлы, Удмурт Элькунысь Кун премилэн лауреатэзлы, шаерысьтымы культура удысысь дано ужасьлы, Кастрен нимо премилэн лауреатэзлы Валерий Сидоровлы 50 арес тырмонэныз валче лыдӟисьёс юанъёсын вазиськизы.Антонида Ермолина (Ижевск):- Вовик нимдэ Валерик каремед бере улонэд воштӥськиз-а?- Нимы но кык, родинае но кык, но соин валче ӧй вайяськы кадь. 4-тӥ классын дышетскыкум ик, малпаськылӥ ни журналист луон сярысь, та мылкыды азьланяз но ӧз вошъяськы.Вордӥськеме бере мон Вова вал. Метрикалы тятяе огназ ветлэм. Малы вордӥськем сярысь свидетельствоын Валера луиськем, тятяелэсь табере уд ни юа. Со бырыку, мыным одӥг но ӝыны арес вылэм. Нимылэн воштӥськемез шараяськиз Дэри ёросысь Подшивал гуртэ улыны выжеммы бере гинэ. Школае гожтон понна кулэ луиз метрика. Соку гинэ тодӥмы, мон Валерий шуыса. Тӥни озьы, Бадӟым Кибья школаысь 9-тӥ классэз быдэстӥ Владимир Сидоров луыса, нош Подшивалысь 10-тӥ классэз йылпумъям сярысь свидетельствоын Валерий Сидоров луи.Удмурт кун университетын Кибья школаысьтымы ми 4 кузя дышетским. Соос мыным Вова шуыса вазисько, нош преподавательёс паймемын кызьы вазьыны. Но улонэ кыӵе ке тур-пар луиз, ӧй шуысал.Ульфат Бадретдинов (Ижевск):- Валерий Сидоров яке Владимир Сидоров тӥледлы матын?- Дорын монэ али ке но Вова шуо. Та ним анай йӧлын пыӵамын бере, со мыным мусогес кылӥське. Нош Валерий - палэнысь пыртэм ним, официальнойгес луэ. Куараосыз ик мукетгес кылӥсько.Николай Емельянов (Можга ёрос, Удмурт Пычас):- 1976-тӥ-1979-тӥ аръёсы дышетӥ Можга ёросысь Бадӟым Кибья школаын. Трос нылпиос пӧлысь Сидоров вунонтэм кылиз. Мар сярысь урокъёсам малпаськиз меда пичи Вовик?- Уг тодӥськы, мар малпалляй. Мон туж примерной вал, дышетӥсьёслэн ымазы учкыса пуки, киы но котьку ӝутӥськыны дась улӥз. Малпанъёсы герӟаськемын вал, дыр, классмес азьлане кыскон сярысь - весь кыӵе ке но ужрадъёсы пыриськоно, мар ке но ортчытоно. Сямыя мон лидер - бере кыльыны уг яратӥськы, мукетъёссэ но сьӧрам валтыны тырши. Кӧня тыш сииськиз со понна пиослэсь! Мон, наивной пионер, ваньзэ куронъёсты быдэстоно кожасько вал. Кыл сётӥд ке, кызьы алама дышетскод, кызьы общественной улонэ уд пыриськы? Дышетӥсе Николай Николаевич мон понна пример вал. Сыӵе ик сэзь, ӟырдыт, визьмо луэме потылӥз.Борис Горбушин (Пичи Пурга ёрос):- Тодӥськод на меда Брестэ вуылэмдэ?- Ветлӥм Удмурт кун университетысь «Чипчирган» ансамблен. Туристъёс сямен вуылӥм кадь отчы, фотографие но кылемын ай. Пӧламы вал Борис Горбушин но, Ирина Семёнова (Тимирзянова) но, ансамблен кивалтӥсь Розита Анкудинова но. Общественной ужез яратон ик вуттӥз вал монэ та ансамбле. Кӧня ке кырӟамъяськи но, гуртъёсы но потаса вуттӥ.Одӥг ӝытэ но тэк ӧз ортчылы. Анатолий Митрофановлэн «Ижмаш» культура юртысь калык театраз но, университетын кылдытэм драмстудияз но ветлӥ. Али паймисько: ку меда дышетскыны вуттӥськем?Любовь Тихонова (Ижевск):- Котькуд нунал уже мылысь-кыдысь ветлӥськоды-а?- Инмарлы тау, уже азьвыл кадь ик туж яратыса ветлӥсько. 28 ар тыршисько ни телевидениын, нырысетӥ 3 арзэ отпуске но ӧй пота. Шуисько, таӵе уж понна мон ачим дун тырыны кулэ кадь. Мар меда талэсь интересноез дунне вылын вань на? Огез шугъяськытэ: мае лэсьтэме потэ, туннэ нуналэ со бордын ужаме уг луы.7 ар талэсь азьло Удмурт телевидениез ВГТРК-ен огазеямзы бере ужан радлыкмы чутрак воштӥськиз. Удмурт передачаос туж ӧжыт луизы, соос но тупамон дыре уг пото. Али иворъёс бордын тросгес ужаськом, «Мылысь-кыдысе» быдэсак выем уг луы, со кышъет выллем кылиз - уж вискын лэсьтӥськись передача. Тау Инмарлы, возё на. Вань кытчы мылкыдэз ӧръяны: иворъёсын гинэ кӧт уг тыры, мылкыд кырӟанъёсты но куре.Арсентий Домнин (Пичи Пурга ёрос):- Мылкыдды ӧвӧл-а асьтэлэсь передачадэс нуыны?- Та вакытэ «Мылысь-кыдысь» ӟоскытгес потэ ни. Лэсьтысал одӥг адямилы сӥзем куал-куал портретной передачаос, ог ӝыны часъем. Азьло дырез басьтоно ке, мон быдэсак творческой передачаосы выемын вал. Отын трос гольтыръяськонэз луылӥз. Нош туннэ нуналлы мон дась рос-прос передача борды кутскыны, со понна кужым но, валан но, шӧдон но вань. Но та вакытэ луонлык ӧвӧл. Улӥськомы, ӟечезлы оскыса.Елена Петрова (Ижевск):- Кыӵе луыны кулэ туала журналист?- Журналистика пӧртэм луыны быгатэ. Кызьы ке радиожурналистлэн, тележурналистлэн, озьы ик газет-журналъёсын ужасьёслэн - котькудӥзлэн асьсэлэн куронъёссы, ужан амалъёссы. Но котькытын тон мед ужалод - иворъёс-а дасяськод, мукет мар ке бордын ужаськод-а - котыр ласянь визьмо луыны кулэ. Кӧс иворъёсын гинэ передачаед яке гожтэмед адӟымон но лыдӟымон уз пӧрмы, быгатоно анализировать карыны, образъёсты уже кутыны.«Юмшан» промо-группалэн юанэз:- Кызьы удмурт СМИ-осты калыклы матэгес карыны луоз, туала электрон амалъёсты но вераса?- Азьлоеныз ӵошатыса, иворез вӧлмытон удыс асьмелэн вылынгес ни. Валанмы но, дӥсьтонмы но арысь аре будэ. Но огъя Россиен ӵошатыса, трослы бере кылиськом ай. Аналитикамы ӧвӧл, политика, экономика удысъёс палэнэ кылё. Школаосын солы уг дышето, Удмурт кун университетысь потэм удмурт журналистъёс но та ласянь ушъяськыны уг быгато. Азинлыко луыны юрттысал палэнын дышетскон, нош асьмелэн тросэзлэн сыӵе луонлыкъёсмы ӧвӧл.Нош Интернет сярысь ке верано, мон старомодной журналист - экранэн ваче вераськыны уг быгатӥськы. Но улонлэсь бере уг кылиськы, уже ласянь электрон амалэз палэнэ уг кельтӥськы. Нош гуртын Интернетэ ӧвӧл. Дорын мон шутэтскисько, телефонме гинэ но кысӥсько. Молитваез сямен книга лыдӟыса, пукисько. Студент дыръям вылтӥз ортчем книгаосты выльысь берыкъясько. Газет яке книга - со одно бумага вылын медло, мыным соосты киын кутылыны кулэ.Марина Морякова (Кияса ёрос, Вуж Салья):- Мар карысалды, Нобель премиез басьтысалды ке?- Трос уксёе луысал ке, усьтысал калгись коӵыш-пуныослы приют. Сюлмы ик оломар луэ, кузётэм пудо-животэз адӟыса. Ужысь бертыкум, колды нянь басьтӥсько ке, доре вуытозь, ӝыныез гинэ кыле. Пуныослэсь утьыса, сӧсырмем куакаосты но балконам возисько. Амалы луысал ке, нылпи юртъёслы юрттысал, нимаз фонд кылдытысал.Василиса Андреева (Дэри ёрос, Якшур):- Телевизорын паськыт адӟиськиськоды, нош учконо ке, ӟызы вылэм.- Отын нокыӵе секретэз ӧвӧл: олокыӵе но линзаос пуктылэмысь, экран адямиез паськытгес возьматэ. Монэ адӟыса, тросэз шуо: вот, пе, кыӵе ӟызы вылэмед. Милям выжымы гончий порода - урдэм пуос. Тятямы сыӵе вылэм. Ку гинэ уд учкиськы, мон весь сиськисько - ӧжытэн но ӵем. Зӧк луэме уг поты, но ӝужыт мугороослы вожъяськисько.Вероника Самсонова (Ижевск):- Малы уд кышнояськиське?- Пинал дыръям туж зол яратӥ но ӵуштаськи. Аръёс ортчыса, огнам улыны дыши. Нокин кутӥсь, алӥсь ӧвӧл. Туннэ нуналлы та юан монэ уг сюлмаськыты. Кирилл пиелы 23 арес. Пичи дыръяз мон сое будэтыны ќй быгаты - анаез палэнтћз, но али ми соин люконтэмесь, ог-огмес матысь эшъёс кадь валаськом. Семьяе бадӟым ӧвӧл, 3 воргоронъёс: Кирилл, ачим но Эксэй коӵыше.Надежда Бочкарёва (Пичи Пурга ёрос):- Кыӵе аспӧртэм малпанъёс бергало йырады?- Номыр аспӧртэмез ӧвӧл кадь - инметӥ уг поръяськы. Пие мед кышнояськоз, умой кен мед сюроз, внукъёсы визьмоесь мед луозы. Анаелы Татьяна Артемьевналы тазалык сӥзисько. Со милемды, 3 нылпиоссэ, огназ будэтӥз.50 арес тырмиз шуыса, улонам номыр ӧз воштӥськы. Туннэ но, толон но сюлэмы, егит дыръям кадь ик, улонлы паймись. Нош йырын одӥг малпан - уж.Тунсыко юанэз понна В. Сидоров аслэсьтыз кузьымзэ сӥзе А. Ермолиналы. Вазиськоно редакцие. Теги: тршорын юбилей | Иворъёс |
Виталий Пронин 24-тӥ-25-тӥ инвожое шаерамы пусйизы Егитъёслэсь нуналзэс. Егитъёс котьмаин выро, соин ик та нуналъёсы но Ижын пӧртэм ужрадъёс чакламын вал: спорт, таза улон, нылпиосын шудонъёс, пӧртэм буёлъёсын пазяськон, концертъёс.Нырысетӥ нуналаз куазь удалтӥз ке, кыкетӥяз жаль гинэ зор кисьтӥз. Озьы ке но, куазь шоры учкытэк, кышкасьтэм, етӥз егитъёс шулдыръяськизы 2 нунал.Нырысетӥ нуналаз спортэз яратӥсьёс люкаськизы пляжын. Татын егитъёс волейболэн шудӥзы. Пӧртэм интыосын мылкыд карисьёс йогаен, фитнесэн вырыны быгатӥзы. Ялан ӝуась тыл доры семьяос коляскаосын потӥллям. Огшоры гинэ ӧвӧл - кин кызьы пӧрмытскыса но нылпизылэсь 4 питранэн транспортсэ чеберъяса. Кыкетӥ нуналаз мон но дасяськи йогаен вырыны. Но ӵукнаысен ик зор кисьтӥз, собере - кыдыраз. Соин ик та нуналэ чаклам тросэз ужрадъёс я ӧз ортче, я липет улэ пегӟизы. Калык ӧз ик тоды, кытчы. Ӝытпал куазь буйгаз ик, буёлъёсын пазяськисьёслы шумпотон вайиз. Ма, таос, пилемъёс шоры учкытэк, кемалась Шор площаде люкаськемын ни.- Пазяськыса, мылкыд ӝутске, - чир-р потто пиналъёс!- Калыкез талэсь тросгес вал ай, зор бере ваньзы кин-кытчы пазьгиськизы. Укылтэмъёс! - верало егитъёс. Суредаськон искусствоосъя музейлэн азбараз кык арня ӵоже концертъёс ортчылӥзы.Собере концерт кутскиз: Надежда Уткина, New NaNa группа но Ижысь мукет кырӟасьёс калыкез шулдырто. Егитъёс тэтчало. Пурысь инкуазез асьсэ яркыт тусъёсынызы - буёлъёсын пазяськемзы бере ымныръёсы куӵо-маӵо - пачылась мылкыдъёсынызы сайкытгес каро. - Гуртады эн пуке, милемын шулдыр, - кесясько сцена азьын эктӥсь волонтёръёс. Уго соос та нуналлы кема дасяськизы, флэш-моб дасязы.Нош кин яратэ дырзэ пайдаё ортчытыны но гажа рок крезьгурез вамыштӥзы Суредаськон искусствоосъя музейлэн азбараз. Туннэ татын «Усьтэм кар» фестивальлэн берпуметӥ концертэз мынэ, асьсэ творчествозэс возьмато Ижысь тодмо группаос но кырӟасьёс: «Тишин», «Долбушина и Пугач», «ТралиВали», Африканец но мукет. Таӵе ужрад Ижысь творческой адямиосты 7-тӥзэ огазея ни. Радъясьёс оско, «Усьтэм кар», П. Чайковскийлэн крезьгуро фестивалез кадь ик, кема улоз шуыса. - Куке но фестивалез 3 кузя радъяллямы, нош таязэ ваньмыз умой пӧрмиз, командамы бадӟым вал, - юрттӥськисьёсыныз калыкез тодматӥз фествиалез радъясь Александр Старков. - Та адямиос нуналлы быдэ 2 сюрс ужъёс лэсьтылӥзы. Тау Дарали Лелилы удмурт культуралы сӥзем «Тысь!» нимо нуналэз радъямез понна. 2 арня ӵоже Суредаськон искусствоосъя музейлэн азбараз быдэс лаборатория ужаз кадь. Концертъёс сяна, татын дышетскыны но луиз: Ижысь рок, кино, ужбергатон сярысь лекциос чузъяськизы, калык киужен выриз. Тӥни кытын лул шутэтске но, узырме но. Ӵапак тазьы улыны дышемын туала егитъёс: пайдаё но яркыт. - Егитъёс пӧлын вань трос волонтёръёс, кудъёсыз нуналлы быдэ юртто Ижез умойгес карыны, проектъёс малпало, ужрадъёс ортчытъяло. Егитъёс уждунтэк тыршо, тау соослы таӵе бадӟым ужез берыкъямзы понна! - пусъе Ижкарлэн йырыз Юрий Тюрин. Вераны кулэ, Ижын сяна, егитъёс шулдыръяськизы ёрос центръёс но. Котькудаз радъямын вал концертъёс, дискотекаос но спорт ӵошатсконъёс.Мария Векшина Туспуктӥз А. Горбунов но Ф. Карпов Теги: Ижкар | Улон-вылон |
Виталий Пронин 5-тӥ-7-тӥ пӧсьтолэзе Шаркан ёросысь Быгы гурт ӧтчаське фин-угор сиён-юонъёслы сӥзем «Быг-быг» фестивале. Отчы мыныса, кӧттэс тыроды выль рецептъёс бичалоды, визьмогес но луоды. Уго пӧраськисьёс куспын вожвылъяськонъёс сяна, радъямын луозы кенешонъёс, конференциос. 6-тӥ пӧсьтолэзе Вортча 10.00-14.00 часъёсы - лудын но нюлэскын будӥсь емышъёс но будосъёс сярысь кенешон.14.00-17.00 часъёсы - творческой коллективъёслэн фестивальзы. Луоз пӧртэм юонъёсты веръяны, сиён-юонъёслы сӥзем азбаръёстӥ ортчыны.Быгы18.00-20.00 часъёсы - Башкириысь удмуртъёс сярысь вераськон. Ужрадэз нуоз Франицысь профессор Эва Тулуз. Со дыре ик вань мылкыд карисьёс, командаос кылдытыса, футболэн шудозы, егит пӧраськисьёс куспазы ӵошасткозы. Озьы ик ужалоз аспӧртэмлыко крезьгуро инструментъёслы сӥзем лаборатория.20.00-21.00 часъёсы - туала калык крезьгурлы сӥзем «Даур герӟет» фестиваль.21.00 часэ - этнодискотека. 7-тӥ пӧсьтолэзеШаркан ёрос09.00-12.00 часъёсы - егитъёс потозы гуртъёсы удмурт сиён-юонъёсын, тодматскыны пӧраськозы но.Быгы11.00 часэ - «Быг-быг» фестивалез сӥё-дано усьтозы.11.00-16.00 часъёсы - киужлы дышетон азбаръёс ужалозы.11.30 часэ - «Милям ческытгес!» вожвылъяськон. Быгатонлыкъёссэс возьматозы фин-угор пӧраськисьёс. Со дыре ик кырӟалозы фин-угор коллективъёс.15.00 часэ - фестивалез сӥё-дано ворсалозы. 0+ Мария Иванова Теги: кытынкумар | Улон-вылон |
Виталий Пронин ДУННЕЫН Секыт вакыт Украиналэн экономикаез куашкан калэ вуэмын, гривналэн дуныз ар ӵоже усиз 4 поллы. Магазинъёсын кузь черодъёс кылдыло, одӥг кие трос сиён-юон вузаны лэземын ӧвӧл. Магазинъёслэн кеносъёссы бушесь. Калык кышкатэ выль майдан ӝутонэн. Кытын но отын митингъёс ортчыло ни. Валютая калыккуспо фонд Украиналы уксё сётыны уг дырты - таин соглаш луыны кулэ фондэ пырись 188 кун. Украиналэн Нацбанкез та пумысен шыпыт улэ ай. Премьер-министр А. Яценюк янгыше уськытӥз валюталэн шудэмез вылын пайда поттӥсь спекулянтъёсты. РОССИЫН Гуртоослы уксё висъямын Правительстволэн Тӧроез Дмитрий Медведев та нуналъёсы пуктӥз: гурт удыслы висъяно 35 миллиард 730 миллион 900 сюрс манет. Гуртоослы та юрттэт вуоз АПК удысэз азинтонъя 2013-тӥ-2020-тӥ аръёслы чаклам программаез быдэстон улсын. Коньдон висъяськоз бакча сиён будэтонэн, пудо вордонэн вырись хозяйствоослы - вакчи дырлы басьтэм кредитъёссыя процентъёссылэсь оглюкетсэ пытсаны. Со сяна, уксё келямын луоз фермер хозяйствоослы но. УДМУРТИЫН Эскеры грамотадэ! Тодмо луиз Бадӟым удмурт диктантэз гожтон нунал: анай кылмес гажасьёс грамотазэс эскерыны быгатозы 18-тӥ апреле. Ужрад ортчоз Удмурт кун университетын - удмурт филология факультетлэн одӥгаз аудиторияз. Кутскоз 15 часын. «Мынам Удмуртие» телерадиокомпания пыр радъямын луоз меӵак эфир: озьы диктантэз кылзыны но гожтыны луонлык усьтӥськоз пӧртэм ёросъёсын улӥсьёслы но. Гожтэм диктантъёсты эскерон радъяськоз 2 арня ӵоже - ужъёстэс ыстоно таӵе адресъя: Иж, Песочной урам, 9 номеро юрт (конверт вылэ гожтэ «Бадӟым удмурт диктант»). Туэ удмурт диктантлэсь текстсэ дасян оскемын Удмуртиысь дано журналистлы, «Удмуртия» издательствоысь валтӥсь редакторлы Георгий Грязевлы. Елена Никитина Теги: БУД гуртудыс | Иворъёс |
Виталий Пронин Пичи Пурга гимназиысь удмурт но англи кылъёсъя дышетӥсь Александра Васильевна Герасимова Россиысь но Удмуртиысь национальной проектъёслэн вормисьсы, 7-тӥ-8-тӥ классъёслы удмурт кылъя учебникъёслэн соавторзы, анай кылъя устоез дышетӥсь луон понна конкурсын «Эссе» номинациын вормись, оскымон анай но кузпал, Пичи Пурга гимназиысь удмурт но англи кылъёсъя визьнодась Александра Васильевна Герасимова ачиз сярысь шуэ: «Огшоры дышетӥсь, шаерысьтымы уно сю педагогъёс кадь». Но ма меда солэн лул-сюлэмаз? - Асьмеос ог-огмес кемалась тодӥськом ини. Соин но паймисько: тӥ улондэс школаен герӟаны воксё уд малпаське вал ук?- Озьы. Укмысэтӥ класс бере документъёсме сётӥ Сарапулысь совхоз-техникуме бухгалтере. Но одӥгез эше шуэ: дыр вань ук ай, ойдо Можгалась педучилищее ветлом. Ма, ветлом ке ветлом. Озьы мон шӧдтэк шорысь педучилищее экзаменъёс сётӥ, пыри, нош эше - ӧз. Меӵак верасько: дышетӥсь луэме воксё уг поты вал! Яке экономист, яке юрист луо, шуылӥ. Атае, быдэс улонзэ экономикаен герӟам адями, шуиз: экономика - со нылкышно уж ӧвӧл, кышномуртлэн ужез - гурт, корка, семья. Нош анае азьвыл но шуылэ вал: тани школаын кыӵе умой, быдэс гужем тон аслад нылпиосыныд ӵош луиськод, соосты кытчы кельтон сярысь сюлмаськонэз ӧвӧл. Школаын адӟод, кызьы аслад но нылпиосыд будо, азинско, нылкышно уж - школаын.Анай-атае котьку огкылысь улӥзы, соослы пумит мыныны секыт вал. Кузпалъяськизы но соос туж вазь. Анае УдГУ-ын история факультетын дышетскиз, атае ИжГСХА-ын инженере тодон-валан люказ. Вордӥськи мон, собере сузэре. Студент дыръязы ик корка пуктыны кутскизы. Юрттӥськыны нокинлы вал: атае - сирота, будӥз песянаеныз, анае но туж вазь атайтэк кылиз, сое, агайзэ но эшшо кык сузэръёссэ ӵужбабамы огназ будэтӥз. Сессиос дыръя милемыз нялтас шедем машинаосын Пурга кемысен Кез ёросысь Дырпа гуртэ келяло вал. Али но тодӥсько на Дырпаысь пересь-пересь бабушенымы гур вылын кыллеммес. Ӵужбабамес туж юн яратылӥм. Бананъёс, дуно шоколад-канфетъёс - ваньзэ со вайылӥз.Атае мон понна - туж бадӟым авторитет. Со милемыз, кык нылзэ но пизэ, ачиз дышетӥз руль сьӧрын ворттылыны. 14 арескам мыным мотоцикл басьтӥз. Сыӵе зол оскемезлы али но паймисько. Та улонын со ачиз ассэ шедьтӥз кадь потэ. Котькудӥз туж зол дышетскем инженер но аслыз уж кылдытыны уз быгаты. Нош мынам атае секыт 1990-тӥ аръёсы быгатӥз аслэсьтыз автомастерскойзэ усьтыны, али вӧзаз магазинэз но вань ини, адямиосыз ужало. Таӵе семьяын будӥз.Атай туж ӟеч вуриськиз, пичиысен солэн пӧрмытэм дӥсеныз ветлӥм: кофтаос, ветровкаос, чебер дэремъёс, ку изьыос. Ӝытазе бертыса, ми, куинь нылпиос, куашканы кутскем пыдкутчанмес, кесиськем портфельмес, штанимес папалы гинэ куштӥськом вал. Ӵукна султӥськом но - ваньмыз вуремын, тупатэмын ни. Нош анаймы ялан школа уже выемын. Ӝытазе бер бертэ, нош ик тетрадьёсты эскерон борды пуксе…- Мыным потэ: та улон радлык асьтэ семьяды вылэ но выжиз.- Быдэсак! Картэлэн киосыз - зарни! Со вань сюлэмзэ сётэ пиосмес будэтонлы, котькыӵе ужез быдэсъя, пулэсь мебель но лэсьтоз, ма кулэ вуроз, техникаез туж вала - ас киосыныз кык снегоход лэсьтӥз ни! Нош мон - школа котырын.Семья кылдытӥ вазь, УдГУ-ысь удмурт филология факультетысь фин-угор ёзын дышетскыкум, 18 арескам. Сашаен тодматыкузы, син шорам ӧз но усьы вал. Но кыкетӥзэ шӧдтэк шорысь пумиським но общежитиысь комнатаямы куное ӧти. Милям улон сэрегамы трос тунсыко студентъёс люкаськыло вал, удмурт сямен кырӟаськом-вераськом, пӧртэм ужпумъёсъя вераськиськом. Али егитъёс сое пати шуысалзы. Вот сыӵе патие психология факультетын бадӟым курсын дышетскись Саша Герасимов вуиз. Тӥни со дырысен ми Сашаен ӵош. Котькытын.- Вераны кулэ, Александр - шаерысьтымы туж тодмо дышетӥсьлэн, Пичи Пурга ёросысь Гожня гуртысь школалэн азьвыл директорезлэн Р. П. Герасимовалэн бадӟымез пиез. Анаез кивалтэм улсын гуртысь школа Россиысь устоосыз пӧлы пыриз. Герасимовъёс - дышетӥсьёслэн кужмо династизы. Секыт вал, дыр, сыӵе семьяе кен луыса пырыны?- Вуоно картэлэн анай-атаез дышетӥсьёс шуыса, нырысь ӧй но тодылы. Саша монэ синмаськытӥз рос-прос луэменыз, корка пуктэме потэ шуыса верамъёсыныз. Мынам но чагыр малпанэ вал - аслам пуктэм коркаям улыны. Но со вакытэ мон туж эрико, бубыли кадь лопыръяськыса, улӥ. Малпай: ярам, бызё, нош марысь мар ке, ваньзэ воштыны но выль сямен кутскыны луоз ук…Картэлэн со вакытэ Яр педучилищеез йылпумъямез сярысь горд дипломез вал ни, УдГУ-ын со технологияя дышетӥсьлы дышетскиз. Бӧрысь, ӵош улыкумы, УдГУ-ысь ик экономика ёзэз йылпумъяз на.Быземе бере утыр ик вордскиз пимы, утыр ик корка пуктыны кутским. 1990-тӥ аръёслэн пумзы - котыр кузёяське ёрмон. Тӥни соку гинэ валай кытчы сюремме. Кулэ вал семьяез возьыны. Эркын бубылилы - секыт. Туж юрттӥзы ӵош дышетскись эшъёсы. Кызьы ке вутскылӥ бадӟым кӧтын но, пичи пиналын но конференциосы, удмурт дискотекаосы пыриськыны. Эсьма, эшъёсы монэ, зэмос удмурт кышномуртэ сямен, айшонъёсын дӥсяло-чебермало, мылкыдме ӝуто вал.Со вакытъёсы кылдэм студент семьяосты чакласько ке, туж шерез быдэс кылизы. Соос ӧз быгатэ шуг-секытъёс, ёрмон пыр потыны. Туж жаль...Дышетсконме горд дипломен йылпумъяса, Пургалась школае интыяськи. Нырысетӥ уждунэ - 600 манет. Со мырдэм но кызьы тырмиз некондиция шуиськись унитаз басьтыны, нош азьпалан ай быдэс толэзьзэ кызьы ке улоно. Картэ но школаын дышетӥсь луыса ужаз. Нош ӝытъёсы, уйёсы мурт бакчаосты гырылӥз, мунчо, корка пуктыса, ветлӥз. Инмарлы тау шуисько, со вакытъёсы адями трос картошка мерттэ вал, соослэсь бусыоссэс кинлы ке гыроно ук. Мон базарысь ӧй пыралля, картошка, кубиста, йӧл вузалляй. Школаын урокъёсмес йылпумъяськом но, вуж «Уазик» машинамес картошкаен тырмытыса, городэ вузаны нуиськом, уйин бертӥськом но урокъёслы конспект гожъяськом. Тӥни сыӵе дышетӥсьёс… Нош али улон капчигес луиз ни: адямиос лавкаысь басьто дуно сиён. Владивостокысь калыккуспо "Океан" лагерьын шутэтскыкуз.- Паймисько: эшъёсты гинэ но ноку тӥлесьтыд ӝож мылкыддэс ӧз адӟылэ. Котьку шунды кадь пальышась. Зэм, мон одӥг пол адӟылӥ ик, но со герӟаськемын вал воксё мукетыныз: удмурт кыл сярысь сюлмаськемен…- Мар вал со - 15 ар талэсь азьло ёрос центрын удмурт кылъя дышетӥсь луон? Нылпиос воксё ӟучомемын, удмурт кылэз анай-атайёсынызы ӵош адӟемпотостэм каро. Мон уйёссэ иземысь дугдӥ. Ӟучомем нылпиосын ужаны учебникъёс ӧвӧл. Завуч куаретэ: малы пиналъёсыд удмурт кылын умой уг гожъясько, уг лыдӟисько? Но ма лэсьтыса вуттод арняяз 2 час ӵоже? Соин ик ас азям ужпум пуктӥ: нылпиос удмурт кылэз гажаны, яратыны коть мед кутскозы. Ужам тросгес удмурт кырӟанъёс пыртыны кутски, удмурт сямен вераськись тодосчиосын, кунсьӧрысь адямиосын пумиськонъёс радъялляй. Мед адӟозы: сыӵе визьмо адямиос удмурт сямен верасько, уг возьдасько. Ми быдэс дуннелы тунсыко луиськом удмурт луэменымы. Ялан валэктылӥ: удмурт кыл - луло. Кызьы азинске, улэ - адӟыны луоз, удмурт изданиослы гожтӥськыса гинэ. Туннэ нуналлы Пичи Пурга гимназиямы 191 пинал «Кизили» журнал басьтэ.Ма кароно на, удмурт кыл мукет предметъёс радэ коть мед ӝутӥськоз шуыса? ЕГЭ ӧвӧл… Озьы ӟучомем нылпиослэн удмурт кылъя олимпиадаязы пыриськыны кутским. Пиналъёс адӟизы, удмурт кылъя но кытчы ке потыны луэ, тонэ данъяло, ёрослэн йырыз доры пумиськонъёсы ӧтчало, УдГУ-ысь удмурт филология факультетэ, экзамен сётытэк, пырыны быгатӥськод. Табере удмурт кылъя олимпиадае ветлыны - черод.Собере «Выжы» ассоциацилэн кивалтӥсезлы Ангелина Ефремовна Решетниковалы луыса элькунамы ортчись удмурт дебатъёсы пыриськыны кутским. Отын но вормонъёсмы вань. Атаезлэн вурем дӥсеныз.Али Пичи Пурга гимназиямы 762 пинал дышетэ удмурт кылэз. Нош 15 ар талэсь азьло ӝыныез но уг дышето вал. Бадӟым тау кареме потэ школалэн азьвыл директорезлы Галина Алексеевна Кирилловалы. Со сюлмаськиз, анай-атайёсын вераськиз, ӟеч кадръёс люказ. Азьвыл удмурт кылэз Екатерина Ермолаевна Соколова но мон гинэ нуиськомы вал, часъёс озьы но ӧз тырмылэ, нош табере сомында удмурт кылъя дышетӥсьёсмы! Ваньзы туж визьмоесь, огъя командаен ужаны быгатӥсесь. Соин ик пичияк буйгатски, тросгес урокъёс англи кылъя нуисько ни. Азьвыл трос ужай на шаертодонъя, нылпиосты олимпиадаосы дасялляй. Али шаертодонъя кружок но уг ни нуиськы, но анай-атайёс вазисько ке, пумит уг луиськы. Озьы кылем арын дасям пиналы Роман Иванов вузъёс куспын радъяськись конференциын нырысетӥ инты басьтӥз. Туж шумпотӥсько со понна.- Буйгатски, шуиськоды, нош зэмзэ ке - басьтӥськиды удмурт учебникъёс дасян борды.- Учебникъёстэк курад-ӟизы нылпиос но, анай-атайёс но, дышетӥсьёс но. Мон покчи классъёсын завучлэсь ужзэ но быдэсъяй на, шокчыны дыры воксё ӧй вал. Малпалляй, тани дышетскон ар йылпумъяськоз но, удмурт кылъя учебникъёс бордын ужась Надежда Прохоровна Боталовалы жингырто ни ай: басьтэ монэ но бордады, мон но быгато юрттыны... Шӧдтэк шорысь жингыртэ Дышетон удысын национальной ужпумъёсты тодон-эскеронъя институтлэн директорез Надежда Ураськина. Удмурт учебник бордын ужамды уг поты-а, пе. Ма, воксё малпанъёсме лыдӟиды ук, шуисько!Надежда Ивановналы туж бадӟым тау кареме потэ: со оскиз мыным, тодматӥз туж быгатӥсь, визьмо дышетӥсьёсын, басьтӥз аслаз командаяз. Валамон, учебникъёс бордын ми ужаськом ваньмон вискамы: шутэтскон нуналъёсы, каникулъёсы, отпускъёсы. Гожтӥм ини 7-тӥ, 8-тӥ классъёслы книгаос, ужан тетрадьёс, али ужаськом 9-тӥ класс бордын. Та учебникъёс лэсьтэмын, кунсьӧр кылъёсты дышетон методикаосты кутыса. Оло, ваньмызлы соку ик валамон уз луэ.Ми тыршим, туала пинал сад-бакча котырын гинэ медаз берга шуыса, удмурт кыллы луыса мед тодоз историысь, географиысь тунсыко иворъёсты. Ужамы трос кутӥмы улонэн ӵош вамышъясь «Удмурт дунне» газетэз, «Инвожо» журналэз. Книгаосмы туж яркыт но туала пӧрмизы. Али адӟисько ни куд-ог янгышъёссэ. Но азьланяз соос тупатэмын луозы, соин ик кинлэн кыӵе малпанъёсыз, дэмланъёсыз вань - мед вералозы, ми шумпотыса кылзӥськом. Александр кузпалыз но Даниил, Илья пиосыз Эльбрус гурезьын.- Тӥ ӵемысь потаськоды кунсьӧры. Фин-угор кунъёсы ветлэмды валамон кадь, но семьядэс кельтыса, 2 толэзьлы Индие кошкылон… Мар вал со?- Кыкетӥ пиеным декретысь потыса, туж секыт вал англи кылъя урокъёсты нуыны. Сюлмаськи: шонер-а дышетӥсько? Вераськемме кин ке вала-а? 10 ар талэсь азьло Интернет сокем азинскемын ӧй вал на. Тодӥ, вань сыӵе калыккуспо конкурс, отын вормисьёс Индиын уло но дышетско шуыса. Индиын огез кун кылзы - англи. Конкурсэ пыриськи но ворми. Индие вуыса, воксё пайми: Россиысь ми 2 кузя гинэ. Группаямы ваньзы кыӵе ке бадӟым адямиос, посолъёс, депутатъёс, правительствоын ужасьёс - Непалысь, Сириысь, Афганистанысь, Киргизиысь, Узбекистанысь, Эстониысь, Гватемалаысь но трос-трос мукет кунъёсысь. Мыным, гуртысь адямилы, пӧлазы шедемелы паймылӥзы.Вань лекциос мынӥзы англи кылын. Нырысь вакытаз туж секыт вал. Но со ветлэмелэсь пайдазэ аръёс ортчемъя юнгес валасько. Тау карисько семьяелы, картэлы, пиосылы. Пичиез пие соку валаз: мамаез огинтыяз пукыны чидасьтэм, нош атаез котьку вӧзаз луоз.Тодам лыктэ одӥг учыр: Ильяелы 2 аресъёс вал. Мон школаын 2 сменаен ужасько, вазь ӵукнаысен бер ӝытозь, утренникъёсаз но ветлыны уг ваньмиськы. Выль ар празднике мон пумаз гинэ вуи. Учкисько но, пиелэн ымнырыз ӧвӧл. Дорам лыктӥз но шуэ: тодӥськод-а, мама, мон быдэс праздникез тонэ гинэ возьмай, нош тон ӧд лыкты… Соку малпай: классам 20 пинал, соослэн ваньмызлэн вань анайзы но атайзы, нош мынам пиналылэн одӥг анаез, со но - ӧвӧл. Нош кин дорын мон пересь вакытме ортчыто? Мон тонэ будэтӥ шуыны ымы пыроз-а? Мукетаз утреннике, вань ужъёсме куштыса, мынӥ. Нылпиослы канфет сётъязы. Ваньзы соку ик сиыны кутскизы, нош мынамез дорам лыктӥз, мыным сётӥз… Со дырысен вань бадӟым ужрадъёсаз, ӵошатсконъёсаз кыкнамы но картэным ветлыны тыршиськом.- Ӵемысь озьы пӧрме: вань сюлэмзэс ужлы сётэм адямиослэн асьсэ нылпиоссы аналтэмын луо. Но тӥляд пиосты вормонъёсынызы али ик паймыто.- Ваньмыз асьсэлэн тыршемзы, ужез яратэмзы бордысь потэ. Бадӟымез - Даниил - астмаен туж курадӟиз. Кӧня уйзэ ӧй изьы, кӧня бӧрдӥ, та висён сярысь кӧня книга лыдӟи! Вазиськимы куасэн бызьылӥсьёсты дасясь тренерлы Василий Трошкинлы. Али но солы музъемозь йыбырттӥсько: ӧз кышка, котькыӵе адямиез спортсмен карыны луэ, шуиз. Зэм, бадӟым спортэн вырон понна трос коньдон но кужым кулэ. Но пие тыршиз, висёнэз но пумен палэнскиз. Даниил пыриськылӥз республикаямы но Россиын ортчылӥсь ӵошатсконъёсы. Дышетскыны но вуттӥськиз, химияя олимпиадаосы пыриськылӥз. Соку сое синйылтӥз Ижысь 41-тӥ лицейысь директор, дораз дышетскыны ӧтиз, но спортэз пие куштоно луиз. Дасэтӥ классын дышетскыкуз, химия предметъя республикаямы 3-тӥ инты басьтӥз, нош ӟуч кылъя дебатъёсын лицейысь командаен ӵош - 1-тӥ инты. Солэн мукет вормонъёсыз но трос, но тужгес бадӟымез - туэ Уфаысь нефтегазовой университетысь химия технологиосъя ёзэ дышетскыны пыриз. Семьяеныз.Ильяе шудэ шахматэн, бызьылэ куасэн. Туэ нырысьсэ пыриськиз Анапаын ортчем Россиысь шахматистъёслэн ӵошатсконазы, аслаз ёзъёсыз пӧлын 3-тӥ инты басьтӥз. Пиосы кыкназы но анай кылынызы умой верасько, котькыӵе удмурт ужрадын - мынам нырысетӥ юрттӥсьёсы, сотэк кыӵе мон удмурт кылъя дышетӥсь луысал?! Малпасько, удмурт кылъя дышетӥсьлэсь вормонъёссэ чаклано зэмос патриотъёсты будэтыны быгатэмезъя. Кӧняез гажаса дӥсялозы удмурт дэремез, валаса вераськозы удмурт кылын, котькытын дӥсьтозы вераны, мон удмурт шуыса.Улонын мыным удалтӥз: Пичи Пурга школаын дышетскыкум, ветлӥ «Вуюись» ансамбле, соин ас вакытаз туж быгатыса кивалтӥз Людмила Михайловна Маркова. Россиысь кӧня городъёсты удмурт концертъёсын ортчим! Можга педучилищеын туж зол дышетӥсьёсы вал. Ваньзы - удмуртъёс! Соин ик удмуртлык лул-сюлэмам мур пыӵаз.- Али тӥляд ваньмыз вань: яратоно ужды, сяськаосын котыртэм бадӟым коркады, валась семьяды, дорады ӵемысь вуыло шаерысьтымы но кунгожсьӧрысь эшъёсты, соосты котьку асьтэ ческыт пӧрамъёсын пумитаськоды, мунчое пыртӥськоды… Мар уг тырмы?- Тазалык. Аслым но матысь адямиосылы. Собере, мон ялан ачим асме утчасько. Одӥг ласянь, со умой. Мукет ласянь, аръёс ортчемъя валасько ни: быгатоно гань-гань но улыны, нуналмысь улонлэсь аспӧртэмлыксэ, чеберлыксэ адӟыны.* * *Толон гинэ тодмо луиз, А. Герасимова УдГУ-ысь магистратурае менеджмент удысъя дышетскыны пыриз. Озьыен, огсыр улыны солы вазь на...Елена Миннигараева Теги: даноадямиос дышетон ПичиПургаёрос | Улон-вылон |
Виталий Пронин Удмуртиысь Культурая, печатья но иворъёсъя министерстволэн коллегияз эскеризы, кинэ дэмланы луоно Удмурт Республикалэн Кун премиеныз пусйыны. Министерствоысь валтӥсь экспертлэн Лидия Осиповалэн верамезъя, шаерысьтымы валтӥсь премиез басьтыны но Данъян пул вылэ пуксьыны кык коллектив ассэ ӵектӥз: «Удмуртия» ГТРК-ысь «Мылысь-кыдысь» программаез дасясьёс-нуисьёс но республикаысьтымы Синтэмъёслы библиотекаын ужасьёс. Соос пыр-поч веразы ужзы, вормонъёссы, проектъёссы сярысь. Та кандидатъёсты ик ми туэ ӵектом Кун премилы, кин тодэ, оло, кыксылы ик шуд усёз сое басьтыны.Синтэмъёслы но ляб адӟисьёслы библиотека туэ ӝыны дауръем юбилейзэ пусйиз. Солэн директорез Татьяна Тенсина верамъя, бюджетысь ӧжыт коньдон вуэ ке но, соос лыдӟисьёссылы тыршо выль книгаос но басьтыны, вужмемъёссэ но, туала амалъёсты уже кутыса, ярамон-тодмамон карыны.- Арлы быдэ дорамы лыдӟиське ог 3 сюрс мурт, библиотекаын утиське 65 сюрслэсь ятыр издание. Синтэмъёслы лыдӟымон литература (аудиокнигаос, бадӟым шрифтэн, Брайльлэн системаезъя печатлам бичетъёс) вуэ Москваысь «Логос», «Репро» но мукет издательствоосысь. Со сяна, дорамы вазиськисьёсты дышетӥськом компьютерен ужаны, правооссэс, законэз валэктӥськом, - шуэ Татьяна Владимировна.«Мылысь-кыдысь» передача нырысьсэ эфире потӥз 1998-тӥ арын. Тросэз удмурт передачаос эфирысь ышизы ини («Такъян», «Рос-прос», «Эзь» но мукетъёсыз), нош «Мылысь-кыдысь» туннэ но учкисьёсты шумпоттэ.«Мылысь-кыдысь» передачаез нуись Валерий Сидоров верамъя, ар ӵоже соос ог 56 программа дасяло, озьыен, та дыр ӵоже 600-лэсь ятыр передача радъямын. Со бордын ужа 5 мурт: режиссёр Николай Эскандеров, журналистъёс Анна Федотова но Валерий Сидоров, оператор Иосиф Воробьёв но куарая режиссёр Ольга Алабужева. 13 ар ӵоже передачалэн нимыз но пӧртэм вал, нуисьёсыз но ужан амалъёсыз вошъяськылӥзы. Огдырлы со «Лулысь-сюлмысь» луылӥз, но калыклы сокем ӧз кельшы, соин ик берытскизы «Мылысь-кыдысе» ик. Учкисьёсты со тодматэ шаерысьтымы тодмо, визьмо, йӧно удмурт адямиосын, семьяосын, выль иворъёсын но шулдыр кырӟанъёсын.Кыксылы ик та коллективъёслы сӥзем потэ Удмурт Республикалэсь Кун премизэ киязы кутыны. Галина Семёнова. | Лулчеберет |
Виталий Пронин «Ижевский завоТ» адӟытон усьтӥськиз Петербургын. Туала искусствоя «Эрарта» музейлэн ньыль залаз Удмуртиысь суредасьёс пӧртэм ӧръёсты - живописез, цифра искусствоез, скульптураез - возьмато.Тодмо суредасьёслэн Сергей Орловлэн, Энвиль Касимовлэн, Александр Пилинлэн, Зоя Лебедевалэн ужъёсыныз артэ егитъёслэн чеберлыко арт-объектъёссы интыямын:. «Город Устинов» группалэн миниатюраосыз, «ТВ-дача» огазеяськонысь суредасьёслэн кырӟась ӵашаосыз. Таосыз жингыртӥсь ӵашаосаз чай лэзьыса, учкисьёсты кунояны малпало.Ужрадэз ортчытыны юрттэ Удмурт Элькунлэн Лулчеберетъя, печатья но ивортодэтъя министерствоез.Басьтэмын: izvestiaur.ru Теги: Петербург | Иворъёс |
Виталий Пронин Москваын улӥсь удмуртъёс бӧляксэс люкаллязы. Шоркарысь Национальностьёсъя юртэ уно адями лыктӥз. Люкаськон сямен элькунмылэн пӧртэм сэрегъёсысьтыз чебер суредъёсын «Мынам Удмуртие» фильмен тодматским.«Герд» огазеяськонлэн тӧроезлэн воштӥсез М. Сельченкова, удмурт постпредствоын ужась, удмурт бӧляклэн ар куспын ужамез сярысь вераз.Маргарита Родионовна пусйиз, туэ трос пӧртэм ужрадъёс ортчытэмын вал, куд-огез кунгож сьӧрысь эшъёсын валче радъямын. Кылсярысь, тулыспал толэзьлэн пумаз Москваысь Национальностьёслэн юртазы ортчиз Удмуртиысь калык писательлэн Вячеслав Ар-Сергилэн но Черногориысь писательлэн Душан Джуришичлэн творчествозылы сӥзем ӝыт.Кылем арлэн пумаз Удмуртиысь дано артисткаен Надежда Уткинаен пумиськон радъямын вал, озьы ик Удмуртиысь дано суредасьлэн В. Костылевлэн адӟытонэз усьтэмын. Тулыс Москваысь одӥгаз ресторанын удмурт егитъёслы сӥзем «Узы-боры» фильм возьматӥзы, отын шудӥсь артистъёсын пумиськон ортчиз.Нош «Герд» огазеяськонлы 20 ар тырмонэн валче гужем шорын Бронницыын шулдыръяськон радъямын вал. Удмурт эшъёссэс ӟечкыланы Москваысь мукет огазеяськонъёслэн тӧрооссы но вуылӥзы. Шуныт кылъёс веразы В. Шаймиев - «Онар» пор огазеяськонлэн тӧроез но Г. Крылов - чуваш общиналэн кивалтӥсез.Нош кыӵе праздник луоз концерттэк? Люкаськем калыкез шулдыртӥз Удмуртиысь культура удысысь дано ужась, полициысь подполковник В. Ельцов. Россиысь югдурез утёнъя министерстволэн Москва каръя валтӥсь управлениысьтыз духовой оркестрлэн шудэмез улсын ачиз гинэ ӧз, бичаськемъёсты но кырӟатӥз! Кужмо куараеныз паймытӥз аспалмы, калыккуспо конкурсъёслэн лауреатсы, «Геликон-Операысь» валтӥсь кырӟась П. Быков.Быгатэмзэс возьматӥзы Щепкин нимо вылӥ театральной училищеысь куинетӥ курсын дышетскисьёс но. «Юри кырӟаны лыктӥм но юри вераны лыктӥм» шуыса лэзизы ук! Люкаськем калык но мылкыдзэ кутыса ӧз ни возьы - крезьгур шудэм улсын эктыны потӥз.Лариса Марданова, удмурт бӧляклэн ёзчиез. Теги: Бускельёсмыдорын | Иворъёс |
Виталий Пронин Туспуктӥз О. МякишеваФестивальлэсь пресс-релиззэ вотэсысь кысконо / Пресс-релиз фестиваля скачатьТуэ южтолэзе Трокай Борисов нимо удмурт лулчеберетъя элькун фестиваль кутскиз.Сое Калык творчествоя элькун корка – Егитъёслэн юртсы, Чеберлыко киужъёсъя но ӧнеръёсъя йӧскалык центр, Калыкъёслэн эшъяськон юртсы ортчытэ. Фестивальлэн учредительёсыз – Удмурт Элькунысь Лулчеберетъя, печатья но ивортодэтъя министерство но Йӧскалык политикая министерство.Фестиваль-конкурс ортчытӥське удмурт калык культураез утён но азинтон понна, возьматэ тужгес но устозэ, маиз вань удмурт лулчеберетын: кема дыр ӵоже возиськись калык творчествоез но туала выль шӧмо тулкымез.Южтолэзе но оштолэзе вожвылъяськонлэн ёроскуспо эпапъёсыз ортчизы. Отчы ансамбльёс, нимысьтыз кырӟасьёс но ӧнеръёсъя юртысь кибашлыос пыриськизы. Ёроскуспо этапъёс ортчем бере, финалэ пыриськисьёс быръемын вал.24-тӥ шуркынмонэ но 1-тӥ толсуре берпуметӥ ӵошатсконъёс ортчизы.2012-тӥ арын 8-тӥ толсуре 14. 00 часын Удмурт Элькунысь йӧскалык кун театрын фестивалэн Гала-концертаз вожвылъяськонлэн вормисьёсыз тодмо луозы.Коллективъёс, соослэн кивалтӥсьёссы но ӧнеръёсъя юртысь кибашлыос дипломъёсын но кузьымъёсын пусъемын луозы. Тужгес но трос диплом басьтӥсь муниципал кылдытэт Гран-при утоз.Марина Баймурзина Калык-творчествоя элькун коркалэн пресс-службаез Open publication - Free publishing - More festival | Иворъёс |
Виталий Пронин Туэ шаерамы школаез йылпумъязы 6 сюрслэсь ятыр пиналъёс. Та пӧлысь ӝыныез - нылъёс.Кыӵе дэрем тупа «толлы» но «гужемлы» Туэ шаерамы школаез йылпумъязы 6 сюрслэсь ятыр пиналъёс. Та пӧлысь ӝыныез - нылъёс. Дыдыослэн али туж пӧсь вакытсы. ЕГЭ сётэм сяна, выпускной ӝытлы пӧрмытсконо.Сутэм йырсиНырысь пыраломы парикмахерскойёсы. Тросаз дэмланы дырто: тустылы кыӵе йырси тупа шуыса уд валаське ке, нырысь эскерон вылысь причёска лэсьтэ. Дуныз Ижын 500-1000 манет. Талы уксёез жаляно ӧвӧл. Угось, адями шоры учкыку, синъёс нырысь чукало йырси но дэрем борды.Ижысь Парикмахеръёсты дасянъя центрысь дышетӥсь Надежда Кадрова удысаз 15 ар берга ини.- Берло кык арзэ чакласько: егит нылъёслэн йырсиоссы туж быремын, - вера Надежда Кирилловна. - Кызьы утялтӥськоды шуыса юасько но, ваньзы шуо, утюжокен, пе, шонеръяськомы. Тросэзлэн йырси пумъёссы вайяськемын, кӧс луэмын. Уноез дыдыос мелирование карыны куро. Туннэ со модаын ӧвӧл. Йырси уродмемен, вылды, али паськыт вӧлмемын йырси лякылон. Макем кузь, зӧк пунэт нуллэмед потэ, сокем дуногес наращивание. Но лябӟем йырсиез таӵе амалэн йӧнатыны уз пӧрмы - мурт йырси лякыку чигиськылэ. Та сяна, тросэзлэн мурт йырсиез нуллэмзы уг луы - лыдыны кутско. Умой - шиньон. Таиныз капчи: дэмӟытӥд, куштӥд.Надежда Кадрова верамъя, туннэ кильтро лыдъяське... шунды улын пыжем йырси. Со понна пӧсь сиос улын кыллёно ӧвӧл. Нимысьтыз буёлъёсын маялляськон нимаське шатуш: сьӧд йырси ӵужпыръем луэ.Парикмахерскойёсын дун-ъёс синъёсты вӧсь каро: наращивание 7 сюрсысен кутске. Ӝыт причёска - 1 сюрс манетысен. Йырез улэп сяськаосын чеберман - 1 сюрс 500 манетысен. Дунъёсты рос-прос уг гожто. Угось йырсиез бабыллян азьын ӵем дыръя ӵекто сое йӧнатыны пӧртэм маскаосын, вӧйёсын. Таин сэрен дунъёс но будо.Лякем синлысЫмнырез буян но дунтэм ӧвӧл. Йырси тупатӥсьёс сямен ик, таосыз но пробной макияж лэсьтыны дэмлало. Дуныз - 800-ысен 1 сюрс манетозь. Ӝытлы рос-прос буяськон сылэ ини 2-3 сюрс манет. Та дунъёс пӧлы пыртэмын ӧвӧл синкашъёс. Соосты буям понна тыроно нимаз 200 манет, ишкем понна - эшшо 200 манет.Гижыосты огшоры гель-лакен шобыртон усёз ог 500 манет тыр. Будэтэмед, вылаз чебер суред лэсьтэмед потэ ке - потты эшшо 500 манеттэ.Луоз будэтыны синлысъёсты но. Дуръёсаз гинэ синлыс лякылон - 500 манет. Быдэсак ке - 1 сюрс. Но наращивание ласянь сак луоно. Йырси, гижы, синлыс лякылыса, нылашлэн ас чеберез медаз ышы. Ижысь тодмо стилист Олег Ажгихин мылкыдзэ кисьтэ:- Мыным туж уг кельшо «лякылэм» апокъёс. Паймод: мае быгато - ваньзэ будэто-кузёмыто, ява. Вунэто, лэся - туннэ чеберлыкъя конкурсъёсын, дуннеысь подиумъёсын дунъяське нылмуртлэн инкуазен сётэм чеберлыкез. Зэм, та узырлыкез весь утялтоно-чаклано луэ. Нош нылашлэн ваньмыз лякылэмын ке, со мунё но тӥни! 500 пумо ымдурПичи Пурга ёросысь Вуж Мӧнья гуртысь Ирина Никитина дэремлы лыктӥз Иже. Нылашлэн котькуд минутэз лыдъямын: ЕГЭ-лы но, пе, дасяськыса вуттоно, дэрем но тужгес чеберзэ шедьтоно.- Эшъёсы мынэсьтым визьмоесь вылӥллям, - вера Ирина, - толэзь азьлапал ик Интернет пыр дэремъёс 700-900 манетэн басьтӥллям. Мон али магазинъёстӥ ветлӥсько но паймисько - тужгес дунтэмез ӝыт дэрем 2 сюрс 500 манет сылэ. Эшъёсылэсь кылзӥськоно вылэм. Шуизы вал: ветлы Можга городэ. Отын дунъёс Ижынлэсь ичигес.Ижысь имиджмейкерлэн, 93-тӥ школаысь дыше-тӥсьлэн Наталья Овчинниковалэн выпускной ӝыт шоры учконэз аслаз. нылъёслы та ужрадлы, сюанлы сямен ик, рос-прос дасяськоно, шуэ. Дэрем, туфли, йырси - ма, ымдур гинэ но - ог-огзылы мед тупалозы.- Нылъёслэн бадӟым йыр висёнзы - дэрем, - вера Наталья Владимировна. - Угось школаез йылпумъяку, 3 пӧртэм дӥсь кулэ луэ - аттестат басьтонлы, ӝытлы но дискотекалы. Нуназе (коктейльной) дэремъёс пыдес дорозьгес луо. Соос тупалозы аттестат басьтонлы. Ӝыт дэремъёс кузесь - дӥсяно соосты балэ. Отын Королева быръем бӧрсьы яралоз воштӥськыны: брюки, огшорыгес дэрем тэтчаны-тапыртыны уз люкетэ.Кыӵе буёло дэрем быръёно? Наталья Овчинникова дэмла нырысь ик нылашлэсь туссэ эскерыны. Соос 4 пумо: сӥзьыл, тол, тулыс но гужем. Сӥзьыллы (горд йырси, вож, курень синъёс) тупалозы лызалэс-вож, мак сяська, кукуруза тысь, шундыберган буёло дэремъёс. Толлы (сьӧд-сьӧд яке инкуазен сётэм тӧдьы-тӧдьы йырси, сьӧд, курень синъёс) туж мынозы сапфир, рубин яке изумруд буёлъёс. Тулыслы (тӧдьы, ӵужалэс йырси, чагыр яке вож синъёс) - шампанской, пӧзьтэм курегпуз, крокус, фиалка сяська буёлъёс. Гужемлы (пеймыт йырси, лыз, пурысь синъёс) тупалозы чагыр, лызпыръем-тӧдьы, бездыт-льӧль буёлъёс.- Туала арын чеберен лыдъясько гольык пельпумъёсын дэремъёс, - визьма имиджмейкер. - Та сяна, али модае пыризы паськытаса кошкись саесъёсын дэремъёс. Таӵе дӥсез тужгес кельшыто Япониын улӥсьёс. Асьме дорын сокем ик уг адскыло на. Ма карод - шаермы модалэсь 2 арлы бероме.Весьёсын, суйпоскесъёсын кильтыръяськон ласянь йырын возёно одӥгзэ: ӝужыт но паськыт мугоро нылъёслы тупалозы бадӟым чеберъяськон арбериос, лапег но чиед дыдыослы - пичи. Дӥсяды ке зарни пельугы - чиньыосысь вань азвесь зундэсъёсты куштоно.Причёскаосты ке учконо, али паськыт вӧлмемын 4-ен-5-ен пунэтъёс, соосты орхидеяен яке векчи розаен чеберъян. Вунэтоно ӧвӧл ымдуръёсты. Горд буёл 500 пумо луэ, шуо. Озьыен, та пӧлысь аслыд тупасьсэ шедьтоно. Ӧд быгатэ? Помадаез воштоз блеск.- Пыдкутчан ласянь но вераме потэ, - шуэ Наталья Владимировна. - Чакласько: тросэз нылъёс нырысь чулка дӥсяло, собере - босоножки. Тодэлэ: босоножкиен ветло гольык пыд! Соин балэ мыноно ӧвӧл - нуназе аттестат басьтыны гинэ ке шат дӥсяны яралоз. Но гижыосты нырысь чылк-чылк утялтоно. Ӝытлы кулэ шпилька вылын югыт курень туфли. Таиныз уд янгышалэ - котькыӵе буёло дэремен со тупалоз. Ольга Корепанова Туспуктӥз Александр Горбунов | Лулчеберет |
Виталий Пронин Dart газетэз лэсьтӥсь Мария Векшина вераз милемлы, кыӵе киноос Ижын вань, кыӵе кинофестивальёс ортчыло.22-тӥ оштолэзе Г. Красильников писательлэн Ижысь музей-квартираяз ортчиз «Библиоуй» акцилы сӥзем ужрад. Нырысь ик куное лыктӥзы пичи пиналъёс. Соос учкизы, кызьы лэсьто мультфильмъёсты. Собере асьсэлэсьсэ лэсьтыны утчазы. Мылкыдзы бурдъяськемын, асэнызы туж данъяськизы - асьсэос быгатӥзы ук ог дас секундъем мультфильм лэсьтыны.Та акцилэн кыкетӥ люкетэз вал «Эмноюмно» творческой группаысь художникъёсын-перформеръёсын Жон-Жон Сандырен но Кучыран Юриен пумиськон. Нырысь ик соос веразы асьсэ сярысь, собере тодматӥзы видеоартэн. Возьматӥзы видеооссэс. Малпасько, тросэз учкисьёс та пумиськон бере малпаськонэ усизы, кызьы вашкалазэ герӟано туалаен.Куинетӥ люкетэз сӥземын вал удмурт кинолы. Dart газетэз лэсьтӥсь Мария Векшина вераз милемлы, кыӵе киноос Ижын вань, кыӵе кинофестивальёс ортчыло. Озьы ик тунсыко вал Ксения Ворончихиналэсь, Анатолий Добряковлэсь, Андрей Першинлэсь… кинооссэс учкыны. Кудзэ ке капчи вал учкыны, кудӥз ке малпаськемез кулэ каре. Пумаз ини, киноос сярысь вераськыку, споръяськон ӝутскиз.Малпасько, кино адямиез шара малпанъёс дорозь вуттэ ке, со кино - усто.Виктория Зайцева Теги: Библиоуй ужрад | Улон-вылон |
Виталий Пронин 2017-тӥ арлэн нырысетӥ палараз ог 15 сюрс мурт пенсия басьтыны кутскиз. Со сярысь Удмуртиысь ветеранъёслэн огазеяськонзылэн семинараз ивортӥз Удмуртиысь Пенсиосъя фондлэн кивалтӥсь Алексей Бельтюков. - Арысь аре пенсионеръёслэн лыдзы будэ. Али 1 пенсионерлы 2 ужась мурт лыдъяське, - шуиз Алексей Васильевич. - Кылем ар ӵоже 30 сюрслэсь уно мурт пенсие потӥз. Пенсиослы но мукет социальной тыронъёслы туэ Удмуртиысь Пенсиосъя фондын 76,6 миллиард манет чакламын. Нялтас вераса, туннэ шаерамы ваньзэ-ӧвӧлзэ 451 сюрслэсь ятыр пенсионеръёс лыдъясько. Елена Рябина | Иворъёс |
Виталий Пронин Дэбес ёросысь Тольён гуртысь Людмила Васильева эмъян удысын ог 40 ар пала тырше ни. Та дыре Тольён но Чепык гуртъёсын улӥсьёслэсь тазалыксэс эскере. Фельдшер Людмила Васильева ужзэ ӟеч быдэсъя Туспуктӥз Максим ЕгоровТольёнэ вуылон нуналамы гуртысь ФАП-е пырась-потасьёс трос вал, угось медпункт азьын бадӟым машина сылӥз. Со, пе, Балезино ёрос больницаысь передвижной мобильной комплекс — гуртысь нылкышноосты маммографен эскеризы. — Таӵе комплексъёс ми доры ӵем уг ветло. Гуртысь 20 мурт маммографиез ортчыны кулэ вал, ваньзы вуылӥзы, — шуэ Людмила Евгеньевна. — Гуртоос нялтас диспансеризация но ортчо. Анализъёс ӵуказеяз яке ӵуказе береяз дась луо, ёрос больницае мыныса уг вуиськы ке, Интернет пыр ысто. ФАП-ын компьютермы вань. Гуртоос эмъяськыны гинэ дорам уг ветло, ёрос больницаысь врачъёс доры но гожтыны куро. Озьы тӥни, пенсие потыса, котьмалы выльысь дышетсконо луиз на. Тольён но Чепык гуртъёсын ог 300 адями улэ, 18 ареслэсь бадӟымъёс 220 пала люкасько. Вазен Людмила Васильева артысь Чепык гуртэ ачиз но ӵемысь ветлылэм. Машина вуэмез витьытэк, велик вылэ пуксёз но ширтоз вылэм. Нош эшшо вазьгес ай Чепык гуртын но пичи медпунктсы вылэм. Гуртысь фельдшер доры ӵемгес вазисько сюлэм но сэр висёнъёсын курадӟисьёс, берло дыре егитъёслэн, пе, вирзӥбетсы бадӟым луэ. Гуртысь кинлы ке маке луэ ке, дыр шоры учкытэк, калыклы нырысетӥ юрттэт сётыны дыртэ. Та вакытэ коркась корка пыраса ветлэ, гуртоосты коронавируслэсь прививка пуктыны курыса. — Эмъян удысын ужасьёслы вазен ик прививка пуктӥзы ни, — шуэ Людмила Васильева. — Гуртын улӥсьёс пӧлысь ог 60 процентэзлы прививка пуктоно бере, калык пӧлын валэктон уж нуоно луэ. Монэ валало ке, шумпотӥсько, пумитъяськисьёсыз но лачак. Туннэ нуналлы ог 80 муртлы прививка пуктэмын ни. Людмила Евгеньевналы 62 арес, туэ арзэ ужаса, мыдъят шутэтскыны малпа. Артысь гуртъёсын ужась фельдшеръёслы ӧжытак вожъяське но кадь, угось Варние но Лесагуртэ выль ФАП-ёс пуктэмын. Кемалась ик ӧвӧл вӧзаз ужась санитаркаез, арлыдын эшшо но бадӟымгес вылэм на, шутэтскыны потэм. Толалтэзэ со ик, пе, медпунктлэсь гурзэ но пуэн эстылэм, азбарысь лымызэ но мычем. — Мон кошки ке, ужась гинэ мед шедёз вал, — ӵуказе нунал сярысь сюлмаське гуртысь фельдшер. — Егитъёсмылэн гуртэ кылемзы уг поты, ёрос центрлы матэгес яке городэ улыны кошко. Аресозь пиналъёсмы но гуртамы 2 кузя гинэ. Ярам коть, сюресмы асфальтэн шобыртэмын, ёрос центрлэсь но ог 12 иськемын гинэ улӥськомы. Оло, кин ке воштоз ик монэ. Валентина Емельянова | Иворъёс |
Виталий Пронин Сьӧлта ёросысь Югдонысь Н. Трофимовтэк пуконэз уг тодылы.Трофимовъёслэн архивысьтызы 15-тӥ июне 70 арессэ пусъе Сьӧлта ёросысь Югдон гуртысь Николай Семёнович Трофимов. Со 39 арлэсь кема ужаз — Югдон школаын черченилы, технологилы, суредаськыны дышетӥз. Адямиез уж чебер каре, шуо. Та кылъёс тупало Николай Семёновичлы но. Югдонысь котькинлэсь юа, ваньзы солэсь тыршись, ужез гажась сямзэ, ӝикыт луэмзэ, зарни киоссэ пусъёзы. Николай Семёнович вордӥськиз Сьӧлта ёросысь Парсьгуртын, 8 нылпиос пӧлысь бадӟымез, соин сузэр-вынъёссэ утён, визьнодан, соос понна сюлмаськон вылаз усиз. Дышетскиз Льнозаводысь, Бадӟым Ныръя-лась, Сьӧлталась школаосын. Школазэ йылпумъяса, Дышетӥсьёслэсь тодон-валанзэс будэтонъя институтын трудъя но черчениея курсъёсты ортчиз. Ужан сюрессэ кутскиз та предметъёсъя дышетӥсь луыса Сьӧлта ёросысь Юмга гуртын. Нялтас Удмурт кун университетын географлы дышетскиз на. Нырысетӥ ужан араз ик нылпиос понна моделированиея кружок усьтӥз, отын пыжъёслэсь, ракетаослэсь макетъёссэс лэсьтылӥзы. Ижкаре вожвылъяськонъёсы ветлылӥзы, отысь котьку но вормонъёсын бертылӥзы. Солэн кивалтэмез улсын нылпиос кутскизы «Селтинский» совхозлы бакча сиён будэтыны. Нырысь араз ик ёросысь бригадаос пӧлын самой трос урожай басьтӥзы. Юмга школаез 1972-тӥ арын Югдонэ выжтэмзы бере татын пиослы мастерской радъяз. Мастерскойзы районын устоез вал. Пиналъёс дистанционной управлениен пичи танкъёс, машинаос бичаллязы, дышетскон арлэн пумаз ракетаоссэс инме лэзьяллязы. Нош гужемъёсы 9-тӥ — 10-тӥ классъёсын дышетскисьёс лэсьтӥськонъя бригада кылдытъязы. Тӥрлык возён интыос, гидъёс пуктылӥзы, парсь, кунян сюдылӥзы. 1990-тӥ аръёсы трудъя урокъёс технологилы пӧрмизы. Нылпиос проект гожъяны дышетскизы, вашкала удмурт киужъёсын тодматскизы — туйлэсь арбериос пӧрмытъязы, бадьпу ньӧръёслэсь куды пуныны дышетскизы. Николай Семёнович Югдон школалэн директорез но вал. Соку школае выль трактор вуиз. Огвакытэ депутатэ бырйиськылӥз, кӧня ке ар сельсоветэн кивалтӥз. Нош семья кылдытӥз Кез палъёсысь Югдонэ дышетыны лыктэм Маргарита Евстафьевнаен. Соос оскымон эшъёс, кузпалъёс луизы, Николай Семёнович но Маргарита Евстафьевна 2 адӟем карымон пиоссэс будэтӥзы. — Мон синмаськи Николай Семёновичлэн котьма лэсьтыны быгатэмезлы, — вера Маргарита Евстафьевна. — Ачим мон востэм гинэ вал, нош со котькыӵе уж борды дӥсьтыса басьтӥськылӥз. Уката бордаз кыскиз фотографиен выремез. Пичи дырысен туспуктылӥсьёслы синмаськисько вал. Ӝоген 50 ар тырмоз ӵош улэммылы. Ӟег нянь кадь небыт, оскымон мынам кузпалы. Кытчы ке кошкисько-а, школаын ужлэсь уг ваньмиськы-а, тодӥсько, гуртын ваньмыз умой. Дышетон удысын кыӵе вормонъёсы вань, соос кузпалылэн но, мынам огнам номыр ӧй пӧрмысал. Ми ваньзэ ӵошен лэсьтӥськом. Шудо ужан вакытъёссэс тодазы вайизы ӵош ужам эшъёсыз — физкультураен дышетӥсь Михаил Блинов но географ Анатолий Погудин. — Николай Семёновичен ми пичи дырысенымы тодмо, — вера М. Блинов. — Иткулын улыкум, со дедуш-бабушез доры вуылэ вал. Дӧдьыен гурезьысь нискыламмы али ке но син азям. Школае но огвакытэгес ужаны лыктӥм, эшъяськыса улӥм. Кӧня гуртъёстӥ коллективенымы концертъёс пуктыса ветлӥм,пересьёслы юрттӥським, шудо вал егит дырмы. Мон сое мотикез но, машинаез но нуллыны дышетӥ. Ма, али но, пенсие потыса, кусыпмес ум ыштӥське, ог-огмылы, кин маин быгатэ, юрттӥськом. — Трофимовъёсын артэ улӥмы, семьяосмы, нылпиосмы эшъяськизы, школаын но ӵош ужамы, — шуэ А. Погудин. — Трофимовъёс котькытчы вуттӥсько вал. Тодам вайисько на Ижкаре мотикен ветлэмзэс. Нылпизы но вал ини, скал но вордӥзы, озьы ке но кыкназы Удмурт кун университетэ дышетскыны пыризы. Школаын но та семьялэсь адӟем кариськом вал. Югдонын соослэн кадь чебер азбарзы али но кинлэн ке вань меда? Сяська мертто, муш вордо, Николай Семёновичлэн киыз котьмалы усто. Кема аръёс ӵоже Узей-Туклялан улӥсько ини ке но, кусыпъёсмес ум ыштӥське. Юбилеям ас киыныз пунэм кудызэ кузьмаз. Мон понна та вал тужгес дуноез кузьым: губияны сотэк уг потӥськы. Николай Семёнович пенсие потэмез бере нылпиослэсь туж мӧзмылӥз. Буйган понна тросгес киужен вырыны ӧдъяз. Туйлэсь пӧртэм пумо арбериос пӧрмытъяз, крезь лэсьтыны дышетскиз. Пӧртэм кудыос кута. Калык магазинысь сяська будэтыны кашпо басьтэ, нош Николай Семёнович ньӧръёслэсь ачиз лэсьтэ. Кузпалыз но шумпотэ: нокинлэн но таӵеез ӧвӧл, кыӵе чебер пӧрмытӥд! Гужем со трос дырзэ мушъёсын ортчытэ. Пересьёслэн ӟеч веранзы вань: «Муш аслыз гинэ уг ужа». Озьы ик Николай Семёнович но вань сузэр-вынъёсыз, нылпиосыз понна сюлмаське. Кӧня корка, мунчо соослы пуктыны юрттӥськиз ни. Ӵыжы-выжыосыз но шуо, Николай Семёнович милемлы атай интыын: огазе люкалоз, индылоз, юрттӥськоз. ________ Ангелина СНИГИРЁВА Теги: адямиоссярысь гуртулон | Улон-вылон |
Виталий Пронин Ӵуказе кунамы - Буре ваён нунал. Соин валче Удмурт кун филармониын 5 часын ӵукна ортчоз «Ми буре вайиськом…» концерт. Пыронэз дунтэк.Учкисьёс понна чузъяськозы Э. Асадовлэн, Ю. Друниналэн, А. Дементьевлэн, А. Твардовскийлэн, Б. Окуджавалэн, В. Высоцкийлэн, Р. Щедринлэн, Ю. Фаликлэн но мукетъёслэн, озьы ик духовной крезьгур. Концертэз дася Удмуртиысь академической хоровой капелла Удмурт филармониысь но Удмурт театрысь артистъёс юрттэмен.Концерт кутскемлэсь азьло чус улон минут дыръя экранын возьматозы Быдӟым ожын бырем улосчиосмылэсь туспуктэмъёссэс.76 ар талэсь азьло 22-тӥ инвожое странамылэн историяз тужгес кӧшкемытэз ож кутскиз. Со 27 миллионлэсь уно совето солдатъёслэсь улонзэс нуиз. Соин арысь аре 22-тӥ июне быдэс Россиын пӧртэм ужрадъёс ортчо. 0+Елена Рябина Теги: Быдымож | Улон-вылон |
Виталий Пронин Асьме музъем вылын мерттӥсько сьӧрлоосКылем арын китайёс Дэри ёросысь Выль Ӟумъя гурт пумысь 40 гектар вылын помидор-кияр будэтӥзы. Теплицаоссы пайда сётӥзы, лэся, туэ но мерттӥськыны малпало.Тулысозь шунтӥськонГурт пуме вуыкумы, теплицаос палась ӵын ӝутӥське вал. Ну, малпасько, китайёс ури-бери теплицаоссэс эсто ни. Матэгес вуимы но долкамы: ӝуам бервыл гыбда, эгырӟем юбо нергеос гинэ на сыло. Котыраз воксё но китайёс уг бергало - удмурт воргоронъёс. Вӧзазы ӟуз вир луытозь жугем пуны зынъяське. Мар луиз шуыса юанлы пумит пиос, тылӝу шорысь синъёссэс вошъятэк ик, вазизы: китайёслэн улон корказы ӝуаз. Ог кызё метр кузьда пулъёслэсь гинэ шуккем «лапасын» туннэ сторож сяна уг улы вал. Одӥг липет улын валес но, ӝӧк но, бакча сиён утялтыны ярась пӧртэм арбериос но, бензопилаос но, гумыос но вал. Ваньзэ тае утьыны ик пуктэмын вал гуртысь воргорон. Гур бордысь тыл потэм, шуо. 4 часын ӵукна ваньбур пеньлы пӧрмиз. Ичизэ ӝыны миллион манет тыр ыштон. Ӵапак та коркае февраль пумын - март кутсконын берытскыны кулэ вал Китайысь гражданинъёс.- Ми азе ужпум пуктэмын вал: китайёс вуытозь, теплицаосты дасяно, лыктэмзы бере ик ужаны кутскыны мед быгатозы шуыса. Пу вайимы ни вал. Плёнказэ золтыса, пичи гуръёсты эстыса, теплица пушкысь лымыез но музъемез толэзь ӵоже шунтыны косэмын. Мартэ татын уд ӝужаны кулэ ни вал. Табере ӧйтӧд мар луоз. Вагон вуттыны туртто. Но отчы гинэ кызьы вань китайёс тэрозы? Соос ог 30 кузя тыршо татын бер сӥзьылозь, - шуо воргоронъёс.Люк поселениен кивалтӥсь Владимир Иванов верамъя, китайёслэн бригадаенызы кивалтэ Ань нимо пиосмурт. Ӟумъя бусыосты со арендае басьтон сярысь татысь «Леон» СХП-ен огкыл гожтӥз 3 арлы. 1 гектарез 5 сюрс манет тыр дунъяське, шуо. Китайёс асьсэлы скважина но ӝутӥзы ни. Будосъёс вылэ артэ бызись шурысь гумыос кузя ву бызе. Таче теплицаосын китайёс будэто кияр но помидор.Парсьпиослэн кӧтазы ӧз йӧтыУдмурт музъем вылын китайёс кузёяськыны кутско шуыса лекъяськисез сюрылӥз ик. Вылӥ кивалтӥсьёс пӧлын но верасез шедиз: китайёс бере бусыын кызё арзэ номыр уз буды ни. Помидор-кияръёссы туж чебересь, нокыӵе ядохимикатэн «сюдытэк» сыӵе ӟеч будоз шат, пе.- Кинэз но китайёслэсь ужамзэс эскерыны кылем арын ӧз вуылы, - тодаз вае Владимир Иванов. - Маке уродзэ шараясалзы ке, ужзэс пытсасалзы ук. Ӧз ворсалэ бере, мон ачим но быгыльскем емышсэс басьяй - ческыт потӥз.Владимир Иванов верамъя, Ань вуззэ тросгес келя Пермь, Оренбург но Москва палъёсы. Котьма ке но гуртоослы но кияр-огречез туж тырме. Одӥг теплицаысь гинэ ог 30 тонна урожай люкаське, дыр. Теплицаез 150 метр кузьда уго. Нош татын соос 20.- Нылпи садысь но школаысь пиналъёсты теплицае экскурсие нуллӥмы. Мурт кунысь вуэмъёсты адӟемзы потӥз, бадӟымесь теплицаосы но ку пырасалзы ай. Асьсэос китайёс уго теплицаысьтызы уг ик ваньмыло вал, - шуэ нылпи садэн кивалтӥсь Елена Иванова. - Азьвыл аръёсы мон ачим сылалтӥськыны кияр но помидор Ижысь овощной базаысь басьясько вал. Кылем арын Иж кеме ӧй ик вуылы ни. Меӵак китайёслэсь басьтӥ - дуныз отын но, татын но огкадь. Гуртын уноез озьы каризы. Ӟумъяослэн мерттӥськемзы уг поты уго. Китайёс сисьмыны кутскем емышсэс воксё дунтэк люкылӥзы, пудо сюдыны яралоз шуыса. Парсьпиосмылэн кӧтазы ӧз йӧты.Но Ӟумъялась магазин помидорзэ но, киярзэ но малы ке вузаны ӧз басьты. Мотоен гурт пуме вуззэз потто вал китайёс. Емышъёссы кие зуч-зуч кутымонэсь, чилясесь. Кызьы уд синмаськы? Нош кызьы гуртоослэн такем чебер уг буды - нокин ӧз ик паймылы, лэся.- Ма теплицаос улысь музъем ӟеч вал на. Ог дасо ар ӵоже со буш улӥз уго. Соин но ӟеч урожай басьтӥзы. Нош туэ удобрениостэк ужаны уз быгатэ ни, - шуэ гуртысь молдован Олег Бандура. - Мон вузан вылысь кемалась картошка но кубиста мерттонэн вырисько. Китайёслэсь адӟем карыса, мон но теплица ӝутоно кариськи. Зэм, кузьдалаез 44, пасьталаез 8 метр сяна ӧз луы. Но тае но клёнкаен шобыртон понна 30 сюрс манет кошкиз. Мукет материал сярысь веранэз ик ӧвӧл. Но кияр-помидоре соослэн кадь чебер ӧз луы.Удмуртъёсты каро мултэсГуртоос пӧлысь куд-огез теплицаос ӝужамлы шум но потӥз: гуртамы табере уж шедёз шуыса оскисез уно вал уго. Тапалан уго уж ӧвӧл. Уноез Вараксиноысь тылобурдо вордонъя фабрикае ветло. Куд-огез Олег Бандура дорын тыршо. Соин но лӧптӥзы вал: кыдёке ветлытэк, ужалом. Куд-ог китайёс берен вордскем палъёсазы но берытскизы уго ужаны разрешенизы ӧвӧлэн. Но Аньлэн гуртоосты уже кутэмез туж ик ӧз поты. Дас адями но отын ӧз тыршы. Гудӥськон я мукет секыт уж кылдыку гинэ, теплицаын бергазы.- Мынам агае теплицаын ужаз. Киыз котьмалы мынэ уго, - веранзэ азьланьтэ Елена Иванова. - Китайёс асьсэос сюлмоесь бере, азьтэмзэ но, юисьсэ но кулэ ӧз каре. Нош ужасезлы уждун ӟеч тыризы. Нуналаз агае 1 сюрс манет вае вал. 8 часысен 17 часозь тыршиз. Талэсь кемалыгес уж дораз ӝега ке, ватсаса коньдон вае на вал. Зэм, куддыр лулӟылӥз ик, китайёсын пал кыл но вераськыны уг луы шуыса. Но гуртоос талы дышизы ни. Гуртэтӥ гужем кинюртонъёсын бумага но ортчиз, ӟумъяос ужамзылы пумит ӧвӧл шуыса.Сюлэмшугъясько Россельхознадзоръя управлениысь специалистъёс гинэ. Кидыслэсь ӟечлыксэ возьматӥсь сертификат китайёс возьматыны ӧз быгатэ уго. Москваысь кидыс басьтӥм, шуо. Но кыл вылын оломар но вераны луэ. Со сяна, кыӵе пестицидъёс кутӥсько шуыса нокыӵе документъёс ӧй вал. Госинспектор Эльвира Туйматова верамъя, ядохимикатъёссы инбам улын утисько, озьы уг яра ке но. Кин тодэ, кӧняен сое пазяло. Нош макем ӝог емышсы быгыльске но кисьма! Бакчаын будэтэм кияр-помидор уд ого-кыкто ӝужа, нош татын ваньмыз огкадь юнэсь. Быгыльскем емышъёсыз но огбыдӟаесь. Та ик малпаськонэ уськытыны кулэ ни кадь басьяськисез. Шурысь ву гинэ сыӵе умой уз юртты.Но китайёслэсь ужзэс ворсаны уг луы - документъёссы шонер лэсьтэмын, законъя ужало, шуэ Кун Кенешысь Гурт удысъя, музъем кусыпъёсъя но инкуазез утёнъя ялан ужась комиссиен кивалтӥсь Владимир Варламов. Чакланы но чакласькыны гинэ на кыле. Угось куд-ог улосъёсын китайёс выллем арендаторъёс ужазы ни. Куинь ар пайда басьто но кошко, нош музъем номырлы ярантэм кыле.Теплица котырын туннэ буш музъемъёс вань на. Кинлэн помидор будэтэмез потэ?Елена Сараматова Теги: бакчаужъёс гурт экономика | Иворъёс |
Виталий Пронин Югдурез утён удысын тужгес секытэз луэ, дыр, участковойлэн ужез. Вань законъёсты тодэм сяна, калыкен вераськыны но быгатыны кулэ. Туннэ нуналлы шаерамы 414 участковой луыны кулэ, но куд-ог ёросъёсын соос уг тырмо. Полициысь участковойёслэн ёзэнызы кивалтӥсь Ильдар Ганеев сюлмаськытӥсь ужпумъёс сярысь ивортӥз.- Туннэ нуналлы 14 участковоймы уг тырмы. Та ласянь тужгес секыт югдур кылдэмын Пичи Пурга но Камбарка ёросъёсын. Малы шуиськоды? Городлы матысь ёросъёсын участковой луыса ужаны туж секыт. Со сяна, Пичи Пурга ёрос, кылсярысь, бадӟым - 1 сюрс квадрат иськемлэсь ятыргес музъем вылэ интыяськемын.Шаерысьтымы одӥг участковойлы 3 сюрс - 3 сюрс 500 пала адями усьыны кулэ. Валамон, куд-ог дыръя одӥг участковой 10-11 гурт борды юнматэмын луэ, нош гуртъёс куспын 40-50 иськем люкаське. Сыӵе дыръя участковойёслы машина висъяське. Туннэ нуналлы быдэс шаерын 72 участковой но 250 служебной пунктъёс кылдытэмын, полициын ужасьёс арняяз куинь пол калыкен пумиськон нуналъёс ортчыто.Туэ ар куспын шаерысьтымы участковойёс 850 йыружез шараязы, со пӧлысь 70-эз экономикаен герӟаськемын, 7-ез - йырез усыкмытӥсь суретъёсты вӧлмытонэн. Нош туж ӵем сэрттоно-пертчоно луэ юонэн герӟаськем йыружъёсты буйгатоно керетӥсь ӵыжы-выжыосты. Мурт ваньбурез лушкасьёсты но соос ик эскеро. Кемалась ик ӧвӧл Юкаменскысь участковой Алексей Чернышов колхоз ваньбурез качасьёсты кырмем. Нуназе шорын Юкаменскысь Малый Вениж гуртэ мынонъяз синйылтэм турын нуись воргоронъёсты. Озьы Жуки гуртын улӥсь воргоронъёс колхоз бусыысь куинь рулон турынэз асьсэлы кайпалтыны малпаллям.- Участковойлэн быдэстоно ужез лыдъяса быдтонтэм, - шуиз Ильдар Ганеев. - Йыружъёсты шараям сяна, калык пӧлын валэктон уж ортчыто, быдэ вуымтэосты эскеро, пытсэт сьӧрысь потэмъёсты чаклало. Суд улэ азьвыл шедьылэмъёс 6 сюрс пала лыдъясько, соос пӧлысь 930-эз секыт йыруж лэсьтэмъёс. Туннэ нуналлы шаерысьтымы 11 сюрс 500 пала адями учётэ султытэмын.Полициын ужасьёс огшоры семьяосты но син азязы возьыны кулэ. Ӝыны арлы одӥг пол котькуд семьяе йыгаськоно, улэм-вылэменызы тунсыкъяськоно. Оскисько, тросэз улӥсьёс ас участковойёсынызы ваче син ӧз на пумиськылэ шуыса. Керӟегъяськонэз ӧвӧл, туж адскемды потэ ке, участковой доры асьтэос мынэ. Солэсь кызьы ужамзэ тодэмды луоз МВД-лэн сайтысьтыз. Нош участковойлэн тӥ сярысь тодэмез потӥз ке, ивор шедьтыны быгатоз бускельёсты пыр но.Азьвыл аръёсы вань мылкыд карисьёсты участковое кутылӥзы ке, табере отчы шедёзы вылӥ юридической образование басьтэмъёс гинэ. Ильдар Ганеев али ик сюлмаське, участковойёслэн лыдзы азьланяз эшшо но кулэсмыны быгатоз шуыса. Соосты утён вылысь сюлмаське югдурез утёнъя министр но. Кылем арын, кылсярысь, МВД-ысь мукет ёзъёсын ужасьёсты кулэстыса, участковойёслэн лыдзы укмыс муртлы быдэтэмын вал, нош ас удысазы тужгес адӟем карымонъёсыз данъямын. Ӟеч сямъёссылэсь туэ но куштӥськыны уг малпало. Трос нылпиен участковойёслы выль улон инты висъяны дасясько.Валентина Емельянова | Иворъёс |
Виталий Пронин Фото: А. СнигирёваИжысь А. Демидов нимо спорткомплексын 25-тӥ декабре кутскиз 51-тӥез «Ижысь винтовка» биатлонъя ӵошатскон. Туэ ми дорын пиосъёс вожвылъясько, кужымзэс мертало Россиысь 25 улосъёсысь 160 ятыр спортсменъёс. Нош та вакытэ нылъёс Пермь улосысь Чайковскийын кужымзэс мертало. Соло пӧлын кужмо биатлонистъёс Антон Бабиков, Максим Цветков, Саид Халили. Удмуртилэсь данзэ утё Дмитрий Шамаев, Александр Поварницын, Виктор Плицев, Ильназ Мухамедзянов, Владимир Семаков, Максим Макаров, Александр Мяконький. Ӵошатсконлэн нырысетӥ нуналаз спортсменъёс 20 иськемез бызьылӥзы. Вормиз Москваысь Кирилл Стрельцов, 2-тӥ луиз асьме биатлонист Дмитрий Шамаев, 3-тӥ интыын Москваысь Илья Гаврилов. Ӵошатсконъёс 28-тӥ декабрёзь кыстӥськозы. Ӵошатсконлэн ортчоз дырыз: 26 декабрь 18 часын – «Калашников. Биатлон фест» 27-тӥ декабрь 11 час – пиос пӧлын 10 иськеме спринт; 13-30 – эстафета 4х7,5 28 декабрь 11.00 - пиос пӧлын 10 иськеме спринт; 14.00 – юниоръёс пӧлын 10 иськеме спринт. Туэ спорткомплексозь автобус уз нуллы. Ӵошатсконъёсты учкыны вуисьёслэсь масказэс но температуразы чаклалозы. УД | Спорт |
Виталий Пронин Калыкез лыдъян-чотам бере арлэсь трос дыр ортчиз ни. Но рос-прос йылпумъянъёс лэсьтэмын луозы 2013-тӥ арын декабре гинэ. Озьы ке но куд-ог лыдпусъёсты журналистъёс азьын шараяз Удмуртстатлэн кивалтӥсезлэн воштӥсез Сергей ПЕРЕВЕРЗИН.2010-тӥ арын ортчытэм лыдъян-чотан шумпоттыны ӧз дырты. Берло тямыс ар ӵоже Россиысь калык кулэсмиз 2,3 миллион адямилы. Али асьмеос 142,9 миллион кузя. Таин валче Россия дуннеысь кунъёс пӧлын калыклэн лыдызъя басьтэ 8-тӥ интыез. Азямы Китай, Индия, США, Индонезия, Бразилия, Пакистан но Бангладеш.- Удмуртиын улӥсьёслэн лыдзы усемын 48 сюрс 896 муртлы. Республикаямы улэ 1 миллион 521 сюрс 420 адями. Со пӧлысь Ижын - ог 628 сюрсэз, - шуиз Сергей Переверзин. - Нялтас вераса, Приволжск федерал округе пырись улосъёс пӧлысь Татарстанын гинэ калык йылэмын. Удмуртиын тросгес адямиос луэмын Дэри, Пичи Пурга но Сарапул ёросъёсын. Пусйытэк ӧвӧл созэ но: пиосмы ялан кулэсмо. Кышноосмы, воргоронъёс сярысь, 123 сюрслы уногес. Шоро-куспо улоно арлыдмы 38 ар. Нырысетӥ нылпизэс нылкышноос пӧлысь 54 процентэз вае 20-24 арескын.Берло 8 ар ӵоже городлы укшась каргуртъёс 5 поллы кулэсмемын. Шуом, Кез, Кизнер кадьёсты огшоры гуртэн лыдъяны кутскизы. 6 город пӧлысь 4-яз 100 сюрслэсь ӧжыт мурт улэ - Воткаын, Глазовын, Можгаын но Камбаркаын. Гуртъёс сярысь ке верано, 121-аз улӥсез чик ӧвӧл. Со дыре ик йылӥзы даслэсь уно адямиен шулдыртэм гуртъёс. Сыӵеос 507 люкаськизы. Тужгес трос соос Кезын, Глазовын, Можгаын но Балезиноын.Россиысь улӥсьёс пӧлысь 324 сюрслэсь ятырез ассэ удмурт кылэз тодӥсен пусъем. Удмурт шаерын асьсэды удмурт гожтэмъёс 28 процент. Ӟучъёс 62,2 процент, бигеръёс - 6,7, поръёс - 0,6. Выжызэс воксё пусйытэк кельтӥз 3,6 процентэз. Со дыре ик куд-огез ассэ гожтытӥз, кылсярысь, гоблинэн.Елена ФЁДОРОВА. | Улон-вылон |
Виталий Пронин Гуртоос ас адямиоссы понна куаразэс уг жаляло - кинюртэмъёсын та кузьда факс вуиз С. Викуловалэн дурбасьтӥсьёсызлэсь.Кытын тупаса уло? Кылем ар пумын ялэм «Гурт адями-2016» конкурсамы гуртоос туж мыло-кыдо пыриськизы. Быдэс толэзь соос, телефонмы пӧсятозь, жингыръязы, электрон почтамес гожтэтъёсын тырмытылӥзы. Табере ми дась вераны, кин луиз устоез кивалтӥсь, выжыоссэ утись но ӟеч сюлэм. «Устоез кивалтӥсь» номинациын вожвылъяськиз 2 мурт гинэ: Ува ёросысь Узей-Тукля гуртысь ужбергатӥсь Александр Штумф но Сьӧлта ёросысь Кильмезь муниципал кылдытэтлэн йырыз Олег Пчельников. Узей-тукляос гуртозы понна трос сюлмаськизы ке но, Олег Викторовичлэн куара сётӥсьёсыз проворгес вылӥллям. Солэн гурт поселениысьтыз Зямайын, Югдонын, Лудӟи-Жикъяын улӥсьёс, кивалтӥсьсы понна дурбасьтыса, гожтэтъёс ысъязы. Озьы «Устоез кивалтӥсь» номинациын, 370 куара люкаса, вормиз Олег Пчельников.«Выжыоссэ утись» ним утон понна зол вожвылъяськизы Пичи Пурга ёросысь Улын Юри гуртлэн старостаез Яков Петров но Алнаш ёросысь гожъяськись Любовь Ганькова. Та адямиос понна дурбасьтӥсьёслэсь маза ӧй вал - соослэн минутлы быдэ жингыръямысьтызы, телефонмы ӟырдалляз, электрон почтамы гожтэтъёсынызы тымиськылӥз. Куара сётон толэзь ӵоже Яков Петровлэн но Любовь Ганьковалэн огмындагес куараоссы вал. Зэм, пургаос ӵемгес жингыръязы, со понна алнашъёс кинюртэмъёсын гожтэтъёс ысъязы! Берпуметӥ нуналозь шугъяськимы вераны, кин вормоз. Но Любовь Леонидовналэн дурбасьтӥсьёсыз шаплыгес вылӥллям - телефон пыр, гожтэтъёсын вуэм, Интернетын сётэм куараосты ватсаса, тодмо луиз: Любовь Ганькова люказ 1 сюрс 959 куара! Гуртоосты конкурсэ пыриськыны љутказы «Алнаш колхозник» ёрос газетын ужасьёс. Я. Петров алнашъёслэсь ог 300 куаралы кылиз.Но тужгес пӧсь вожвылъяськон пуромиз «Ӟеч сюлэм» номинациын ӵектэм муртъёс пӧлын. Гуртоос, ас пал адямизы понна дурбасьтыса, 100-лэсь ятыр муртлэн кинюртэмъёсыныз гожтэтъёс ысъязы, дугдылытэк жингыръязы. «Улэп» кинюртэмъёсты гинэ лыдъясалмы ке, вормысал Пичи Пурга ёросысь Светлана Викулова - со понна 684 мурт гожтӥськем! Ӧжытгес - 508 кинюртэм - вуиз Шарканысь Николай Вахрушев понна, но шарканъёс шаплы вылӥллям Интернетын - со пыр 335 адями куара сётӥз. озьы, оглом 1 сюрс 24 куара люкаса, вормиз Шаркан ёросысь Карсашур школаысь физкультураен дышетӥсь Николай Вахрушев. Ӟеч сюлэмо воргорон понна дурбасьтӥзы дышетӥсьёс, соин визьнодам нылпиос, бускель гуртъёсын улӥсьёс.Но вылӥ пусъем муртъёс вормисе ӧй потысалзы, соос понна сюлмаськись, гуртооссэс куара сётонэ пыриськыны ӝуткась адямиос ӧй луысалзы ке. Соин нимысьтыз пусъеммы потэ Кияса ёросысь Вуж Салья гуртысь азьветлӥсез Марина Моряковаез. Та мыло-кыдо кышномурт котькуд вожвылъяськонамы пыриське, таяз радэ но со вал нырысетӥез, кин та конкурсамы гуртысьтызы адӟем карымон кышномуртэз ӵектӥз.Гуртоосты куара сётыны зол ӝутказ Пичи Пурга ёросысь Пичи Бӧдья гуртысь Александра Бочкарёва но. Берпуметӥ нуналаз, со сюлмаськемен, дорамы тужгес кузь - 6 бамъем - кинюртэмъёсын гожтэт вуиз. Пичи Пурга ёросысь Улын Юри гуртысь староста Яков Петров Нина Шутовалэн сюлмаськемезъя ог 1 сюрс 600 куара люканы быгатӥз. Вожвылъяськонэ туж мыло-кыдо пыриськизы Кияса ёросысь Калашур гуртысь кибашлы Евгения Анисимова понна дурбасьтӥсьёс но: куаразы сюрс котыр люкаськиз. Огкылын вераса, ми эшшо одӥг пол валам: удмурт гуртъёсын быгато тупаса улыны, ог-огзэс дунъяны.Конкурсэз ялыкумы, ивортӥм вал, вормисьёсты редакция, гуртазы потаса, ӟечкылалоз шуыса, но туннэ йылпумъян лэсьтыкумы, валтӥсь редактормы Зинаида Рябинина шуиз: гуртоослэсь ужрадамы сокем мыло-кыдо пыриськемзэс лыдэ басьтыса, ваньзэс городэ ӧтём, нимысьтыз данъян ужрад ортчытом.Озьыен, возьмалэ ивортонмес!Ангелина Снигирёва Теги: гуртадями гуртын удмуртдунне | Улон-вылон |
Виталий Пронин 29-тӥ феврале Ижын ортчоз Калашников Биатлон Фест любительёслэн биатлонъя вожвылъяськонзы. Спортэз гажасьёс люкаськозы Ижысь А. Демидов нимо спортъя комплексэ. Туэ ӵошатскон аспӧртэм луоз: Ижкаре люкаськозы Россиысь биатлонъя тодмо командаысь спортсменъёс — Николай Круглов, Иван Черезов, Максим Чудов но Дмитрий Ярошенко. Нимо-дано биатлонистъёс куас вылэ султозы, ыбылӥськозы, учкисьёслы автографъёс сётъялозы. Любительёс 4,5 иськем бызьылозы, 2 пол ыбылӥськозы. Озьы ик ик учкисьёсты но спортсменъёсты Тол келян шулдыръяськонъёс витё — куро мунёез сутозы, мильымен утялтозы, шудонъёс ортчытозы. 08:00-11:30 — аккредитация ортчон, номеръёс басьтон; 09:00-11:30 — пристрелка; 11:30 — ужаны кутскоз шулдыръяськон площадка; 12:00 — вожвылъяськонэз усьтон; 12:20 — вожвылъяськонлэн кутсконэз; 14:30 — Концерт 15:00 — Дуэлен ыбылӥськон 15:30 — Вормисьёсты пусъён; | Спорт |
Виталий Пронин «Италмас» ансамбльлэн концертъёсаз тросэз мыно эктӥсьёсты учкыны. Задор тапыртонъёс, лэйкыт поръян-берганъёс, «Гырлыосын эктон» - ансамбльлэн одӥгез яркыт тодметэз. «Италмасысь» валтӥсь балетмейстер Анжела Иловайская верамъя, ӵапак та эктонэн йылпумъяськоз юбилей концерт. Озьы ик возьматозы «Балезино тапыртонэз», «Уралочкаез» но трос мукетъёссэ. Нош али артистъёс дугдылытэк волято котькуд номерзэс.- Учкись мае адӟе: сцена вылэ пото чебересь артистъёс но мыло-кыдо экто, ваньмыз капчи, ӝог но синмаськымон адске, - вера Удмуртиысь дано артистка. - Куддыръя 3 нунал куспын сыӵе зол номер вордске, нош мукетсэ 3 толэзь курадӟиськод кисьматыны. Юбилей концертамы ми возьматомы «Италмасысь» азьвыл балетмейстеръёслэсьА. Бондаревлэсь, Д. Исуповлэсь, Л. Мамонтовалэсь,В. Подшиваловлэсь постановкаоссэс. Та концертлы мон дасяй выль эктон - «Вятской кадриль» нимаське. Сое уно аръёс талэсь азьло пуктэм вылэм Александр Исупов. Но нокыӵе видеоархив кылемын ӧвӧл, та эктонэз вунэтӥзы ини, утиськемын крезьгурез гинэ. Одӥг видеороликын кӧня ке секундэз гинэ та кадрильлэн вань. Соин ик мон та чебер номерез выльысен пуктоно кариськи. Валамон ини, ачим сямен дасяй. Учкисьёс сое дунъяны быгатозы ни юбилей концертамы. Капчи ӧй вал венгер эктонэз но дасяны. Мон сое, фольклор вылэ пыкиськыса, пуктӥ, чардашлэсь (венгер калык эктонлэсь) таиз юн висъяське. Номермес Венгриын но возьматӥмы, мадьяръёс туж умой пумитазы. Артистъёслы но тунсыко потэ, таӵе эктонэз соослэн быдэстэмзы ӧй вал на.Котькуд удысын шуг-секытъёс тырмо. Куддыр шугъяськисько крезьгур утчаны, малы ке шуоно котькуд гур эктонэ уг пуксьы. Мон кышномурт бере, вылаз ик, балетмейстерын ужасько кыкетӥ арзэ гинэ, соин ик шугъяськисько пиосмурт эктонъёсты дасяны. Татын мыным юртто эктӥсь воргоронъёсмы. Бадӟым опытэн артистъёслэн пыдъёссы, асьсэос но валатэк, кызьы кулэ, озьы мыно. Соослэсь дэмланъёссэс котьку ик лыдэ басьтӥсько. Воксё бурдъяськисько, соослы кельшо ке дасям эктонъёсмы, малы ке шуоно со артистъёслэн сцена вылэ потэмзы бере ик адӟиське. Нош эктӥсьёс ӝутскем мылкыдын, огшокчемен но задорен тапырто ке, со мылкыд учкисьлы но палаське, залын пукисьёслэн но пыдъёссы вырыны ӧдъяло. Малпасько, юбилей концертамы но озьы ик луоз.Галина Семёнова 0+ | Улон-вылон |
Виталий Пронин Бюджет пумысен малпанъёссэ вера калыкКызьы кутӥськиз 2016-тӥ арын бюджетысь коньдон? Кыӵе тырмымтэос шараямын, кызьы соосты лыдэ басьтоно, выль бюджетэз кутыку? Та пумысен Кун Кенешын нырысьсэ радъяськизы калык кылзонъёс.Залысен сяна, адямиос быгатӥзы министръёслы юанъёсын вазиськыны Интернет пыр - кылзонъёс онлайн амалэн ортчизы. Кун Кенешлэн Тӧроез Владимир Невоструев верамъя, калыклэн мылкыдыз, югдур шоры учконэз ужаны туж юртто. Кыӵе ке удыслы, оло, саклык уггес тырмы, ӵапак адямиос со тырмымтэос сярысь вераны быгато.Валтӥсь министерствоос ужамзы сярысь веразы. Коньдон ужпумъёсъя министрлэсь ужзэ быдэсъясь Станислав Евдокимов пусъемъя, 2016-тӥ арын республикалэн казнаяз 63 миллиард 90 миллион манет доход вуиз, 2015-тӥ арен ӵошатыса, со 13 процентлы уногес. Бадӟым предприятиосысь выт уногес лыктӥз. Огъя расход люкетэз 70 миллиард 241 миллион манет вал. Та пӧлысь 60 процентэз кошкиз социальной гарантиосты быдэстонлы, калыклы улон-вылонын юрттэт сётон, тазалыкез эмъян но мукет удысъёслы. Кылсярысь, дышетон удыслы висъяськиз 20 миллиард манет. Бюджет удысын тыршисьёслы вань расходъёс пӧлысь 38 процентэз кошкиз уждун тыронлы.Экономикая министрлэсь ужзэ быдэсъясь Михаил Зайцев верамъя, 2016-тӥ арын тужгес бадӟым барыш поттӥзы промышленность но гурт удыс. Санкциосын сэрен шуг-секытъёс адӟимы ке но, уноез предприятиос выль сямен ужаны дышизы. Бюджет оглом умой быдэстэмын, шуиз Кун Кенешлэн Тӧроезлэн воштӥсез Софья Широбокова.Зэм, кылзонъёсы пыриськисьёс 2016-тӥ арлэн бюджетэз пумысен гинэ ӧз юалляське. Туннэ нунал сярысь но ужпумъёсты ӝутӥзы. Кылсярысь, музейёсын ужез радъянлы бадӟымгес саклык висъяны куризы. Ижысь Иван Пастуховлэн музей-коркаез куашкан калэ вуэмын. Сое тупатъян-выльдон понна ог 4 миллион манет кулэ.Гуртоосты сюлмаськытэ хозяйствоосын кадръёслэн тырмымтэзы. Югдурысь потон вылысь зоотехнике но агрономе дышетскисьёслы ватсаса стипендия тыриське, гурт удысъя академиез быдтэм но гуртэ ужаны лыктэм специалистъёслы 200 сюрс манет подъёмной сётӥське. Но та тырмыт ӧвӧл. Гурт удысъя но сиён-юонъя министрлэсь ужзэ быдэсъясь Александр Прохоров ӵектэ та лыдпусэз 500 сюрс манетозь вуттыны.Миым шаерамы 26 фельдшер-акушер пункт пуктӥзы ке но, вань ёросъёсын соос ӧвӧл на. Кылсярысь, Дэбес ёросэ 1 ФАП но ӧз вуы. Туэ но со чакламтэ. Кивалтӥсьёс кылзонъёс дыръя оскытӥзы: 2018-тӥ арын ёросэ 2 ФАП пуктозы.2018-тӥ арлы бюджетэз чаклаку но, кылзонъёс дыръя калыклэсь мылкыдзэ юалозы - озьы куре закон.Елена Сараматова | Иворъёс |
Виталий Пронин Тулыс бусы ужъёс дорозь кыдёкын ай, но музъем ужасьёс уг бабо. Тани Алнаш ёросысь «Молодая гвардия» СПК-лэн трактор-машина возёнъя парказ тачыр поттыса ужало: мынэ тракторъёсты но мукет техникаез тупатон.Слесарьёс но механизаторъёс шуныт интыын тыршо, мастерской но автогараж газэн шунтӥсько. Вань душсы но.Техникаез тупатонлы кык бригада кылдытэмын. Огез тракторъёсын гинэ выре, мукетыз кизён но му небӟытон агрегатъёс бордын ужа. Тани слесарьёс Иван Ермаков но Вячеслав Соловьёв агрегатъёсты тупатъяло. Ужзэс соос ӟеч тодо, Иван гужем вылтӥ ужаз комбайнер луыса, Вячеслав ву киськан установкаын оператор вал.Гаражлэн кивалтӥсез Николай Крылов валэктэмъя, хозяйствоысь инженеръёс но механизаторъёс азе ужпум пуктэмын толалтэ вылтӥ вань тракторъёсты тупатыны. Сое быдэстозы, али ик угось 80 процентэз бусые потыны дась. Шунытгес нуналъёс вуыса, тупатъяны кутскозы пудо сиён дасян техникаез. Соку азбарын но ужъёс радъяськозы.Иван Аркашев Туспуктӥз Владимир Беломорских Теги: Алнаш | Иворъёс |
Виталий Пронин Кенӟалиосты тодӥсьтэмез ӧвӧл. Соослэн выросъёссы туж аспӧртэмлыкоесь, шаплы бызьыло. Дыртыкузы мугорзы солань-талань куасаське, кузь быжзы сюло выллем нюжтӥське. Кин ке кенӟалиез быжтӥз кутыны малпаз ке, уз пӧрмыты - та мугор люкетсэ со чигтыса кельтоз. Быжыз берло будоз на.Милям, Алнашысь пичи пиослэн, сюлэме кельшымон интымы вал - Чебернюк. Сусыпуо меӵ бамын пумиськылӥзы бадӟым изъёс но. Котькуд аре оштолэзьлэн пумаз ветлылӥм та интые. Нёжалъёсын но вукыремъёс пыдсын лымы шунаса уг вутты на, нош отын вож турын ӝутскыны ӧдъя, бубылиос лобало, нымы-кибыос, кузьылиос, жадёнэз валатэк, ас ужъёсынызы выро. Но милемлы тужгес но тунсыко потылӥзы кенӟалиос. Соосты тодмаськомы вал ини, куд-огезлы ним но сётӥмы: Куртчылӥськись, Ӝог бызьылӥсь, Курдась. Та кенӟалиос ог 20-25 сантиметръемесь, быжтэк ог 15-18 сантиметръемесь. Кӧс интыысь гуждор вылэ выдыса, сак чакласькиськом, угось тодӥськомы: кенӟали куак пушкысь яке из улысь одно ик потоз.Тани ӝоген потӥз Ӝог бызьылӥсь. Тыбырыз солэн куренё-пурысь, йыр дорысен быжозяз кыстӥсько векчи но сюбег лента выллем куинь тӧдьы чуръёс, соос, ку вылэ сьӧд сӥньысэн вурыса, юнматэмын кадь. Дыр ортчемъя но мӧйымемзыя кенӟалиослэн вылтуссы воштӥське. Айыоссы вож яке нап-вож буёло луо, мумыоссы кылё пурысь дӥсен ик.Куартолэзе айы но мумы кенӟалиос ваче карисько. Нош ӵош луон понна айы кенӟалилы тыршоно луэ: мумыосыз ваньмызлы уг тырмо бере, «кышно» понна нюръяськоно. Тани кызьы ортчо жугиськонъёссы. Айы кенӟалиос ог-огзы доры матэкто, азьпыдъёссы вылэ ӝутскыса, йырзэс урдо но, ымзэс паськыт усьтыса, ог-огзэс кышкато. Тушмонзэ котькуд нюръяськись урдэслане донгыны тырше. Та вакытэ ик мертаське солэн йырбераз куртчиськыны-мертчиськыны. Кенӟалиос жугиськыкузы ог-огзэс шуккыло чурыт кобыё йырынызы. Вазь-а, бер-а, но одӥгез вала аслэсьтыз лябзэ, пегӟыны ӧдъя. Вормисез со сьӧры уйиське ке но, кутыны уг быгаты - кужымез лябӟемын ук. Со понна сое чебер мумы кенӟали возьма, соос паръяськыса кӧня ке дыр ӵоже уло.Мумы кенӟали шуныт но небыт интые кельтэ 6-13 пуз. Гудырикошкон толэзе отысь пото пичи кенӟалиос. Соос сэзесь, етӥзэсь, сьӧд мугоро, кузьдалазы 4 сантиметр пала. Ог 3 ар ортчыса гинэ, соос мӧйымозы но асьсэлы пар утчалозы.Кенӟалиослэн вань асьсэлэн улон гузы но пӧйшуран интызы. Гу дурысьтызы кыдёке уг кошко - ма, котыр сьӧсь лулосъёс ук! Кенӟалиосты сиё тылобурдоос, кыйёс, ӟичыос, кырпарсьёс но мукет лулосъёс. Асьсэос но соос кӧтсэс тыро пӧртэм лулосъёсын. Мае куто, вормо, мар сюре нымы-кибыос пӧлысь - ваньзэ сыскыса ньыло. Быгато узы-борыез но, векчи губиез но оскалтыны.Та гожъям сэзь кенӟалилы гинэ тупа. Со ӵемгес пумиське асьме лымшорпал ёросъёсын. Вань на пиясь кенӟали. Таиз пичигес - 15 сантиметрлэсь кузь уг буды. Пумиське со котькуд ёросын. Адӟыны луэ нюлэс кушъёсысь, яратэ пу корам бервылъёсты, куштэм бакчаосты, коркаосты, юртъер котыръёсты, нюро интыосты. Кышкытлыкез шӧдэ ке, вуын но пегӟон инты шедьтэ, шур пыдсысь сумедэ гудӥськыса ватске. Мумы кенӟалилэн пузъёсыз кыре усё гинэ, сьӧд буёло пиосыз отысь пото ини. Пиясь кенӟалиос сиё пӧртэм нымы-кибыосты, нумыръёсты, чонариосты, кутъёсты, мушъёсты но мукет векчи лулосъёсты. Ӟозъёсты но быгато кутыны. Бадӟым мугоро вож ӟозэз кутэмзы бере кӧня ке сыскыса возё, собере солэсь мугорзэ кесяло. Чурыт люкетъёссэ нимаз-нимаз сыско.Кенӟали ассэ вӧсь карыны уг сёты - кужмо лулосъёслэсь пегӟе, кужымъя ачиз кадьёсын нюръяське - котькуд кенӟалилэн мугораз жугиськем-куртчылӥськем пытьыосыз вань. Адямиез но со быгатэ куртчыны, таиз нерад каре ке. Вир уз потты ке но, вӧсь кароз.Кенӟалиос адямилы капчиен дышо. Соосты сюдыны-утялтыны кутсконо ке, сюлмаськемез шӧдо, курдамысь дугдо. Соин ик куд-ог адямиос соосты террариумын возё-утялто.Кенӟали выжые тросэз тодосчиос пырто на ӵуж йыро ыргон кыез (веретеница). Таиз мугорызъя кельше кыйлы, но синъёссэ кыньылэмез луэ. (Кыйёслэн синкабъёссы ӧвӧл). Музъем вылтӥ нюжтӥськемзэ адӟыса, сое адямиос жалятэк быдто - кый кожало. Нош солэн инкуазьын аслаз интыез - нюлэсэз арам карись нымы-кибыосты быдтэ.Виктор Туганаев. | Улон-вылон |
Виталий Пронин Дышетонъя но наукая министерство ивортэмъя, шаерамы училищеос, техникумъёс 40 лыдъясько. Та пӧлысь 3-яз гинэ дышето удмурт кылэз. Уноез талэсь мугзэ огшоры валэкто: удмуртлы визьноданъя огъя методика гожтэмын ӧвӧл. Со зэм. Мар люкетэ?2011-тӥ арозь Дэбесысь политехникумын удмурт кылэз воксё тодӥсьтэм студентъёсты но удмурт кылэн тодматылӥзы. Нош табере, вераськыны дышетэм интые, татын тодмато шаермылэн историеныз, культураеныз но литератураеныз.- Ми дась удмурт кылэз пыртыны дышетон программае, - шуэ политехникумлэн директорезлэн воштӥсез Татьяна Головизнина. - Дышетонъя планэ воштонъёс пыртыны луоно - та кивалтӥсь бордысь потэ. Законъя уго этнокультурной компонентъя дисциплинаослы 144 час висъяське. Но туннэ училищеос но техникумъёс понна ӧвӧл кылдытэмын удмурт кылэз нуонъя огъя методика. Котькудӥз дышетӥсь ачиз утчаське, ачиз программа кылдытэ, соя тырше. Но та воксё но капчи уж ӧвӧл. Таин сэрен ик уноез учреждениос куштӥськизы удмурт кыллэсь. Йырез тӥятозь, капчигес регионоведениез нуыны, шуо. Та ласянь уго методической пособиосын шуг-секытъёс уг кылдыло. Нош удмурт кылын пособиос ӧвӧл, шуыны луоз. Ми дышетӥсь гинэ но шедьтыны ум быгатӥське.Но ужпум дышетӥсь шедьтон бордын гинэ меда? Удмурт кылэз одно нуоно шуыса курон луысалыз ке, амал утчасалзы ук. Собере, туэ гужем ӟуч пиналъёслы удмурт кылэз дышетыны мылкыд карись училищеос понна шаерамы, Дышетонэз азинтонъя институт (азьвыл - Дышетӥсьёслэсь тодон-валанзэс будэтонъя институт) сюлмаськемен, 3 толэзь ӵоже радъяськиз нимысьтыз семинар. Филология наукаосъя кандидат Татьяна Волкова тодматӥз аслаз ужъёсыныз. Кунгож сьӧрысь кылъёсты дышетонъя методической пособиос вылэ пыкиськыса, со гожтӥз аслэсьтыз пособизэ. Сӥзьыл со печате потыны кулэ. Но вань училищеос пӧлысь семинаре вуылӥзы Можга педколледжысь, Уваысь профколледжысь но Ижысь социально-педагогической колледжысь дышетӥсьёс гинэ. Мукетъёсызлы семинар кулэ ӧй вал, шӧдске. Зэм, институтлэн директорез Владимир Байметов вера: удмурт кылэз училищеосын дышетонъя методической пособиосты дасянэз азинтозы, учебникъёс поттон борды басьтӥськозы.- Кылэз дышетонъя туж синмаськымон ужа Можга педколледжысь дышетӥсь Татьяна Иванова, - шуэ Татьяна Волкова. - Туж шумпотысал, дышетӥсьёс асьсэлэсь тодон-валанзэс калыклы но гожтыса возьматысалзы ке, пособие пӧрмытысалзы ке. Одӥг гинэ методичка луыны кулэ ӧвӧл. Кунгож сьӧрысь кылэз дышетонъя пособиос уно. Дышетӥсь ачиз быръе аслыз кельшисьсэ. Удмурт кылын но сыӵе ик югдур луиз ке, оло, уногес училищеос солы саклыксэс висъялозы. Можга педколледжын гинэ дасяло на начальной школалы удмурт дышетӥсьёсты.Огазеялоз Можга?- Училищеосын удмурт кылэз дышетонъя номыр но гожтэмын ӧвӧл. Кун стандарт вылэ пыкиськыса, аслыд ваньзэ сое малпано, - шуэ «Лыдӟон книга» учебниклэн авторез Татьяна Иванова. - Собере, удмурт кылэз дышетӥсь школаос трос на. Соин ик таос понна учебник я пособие гожъясьёс но вань, бадӟым тиражен поттыны но сое кышкыт ӧвӧл - одно кулэ карозы. Нош училищеос понна кӧня тиражен гинэ поттод? Визьнодасьёслэн, оло, мылкыдзы вань ас ужзэс мукетъёсызлы кельтыны. Но соку ик малпало, вылды: методичка дасяло, нош кинлы со кулэ луоз? Куддыр кенешыны гинэ но нокинэн. Ярын, Дэбесын, Уваын уго начальной классъёслы удмурт дышетӥсьёсты воксё уг дасяло ни. Кин тодэ, оло, Можга педколледжын но югдур пӧртэм ӧй луысал. Но директормы Николай Пискунов трос бызьылӥз, колледж национальной кадръёсты дасян кебит мед кылёз шуыса. Татарстанэ вуылӥ эскерыны, кызьы меда татын бигер кылэз дышето шуыса. Отын анай-атайёслэсь мылкыдзэс уг ик юало - бигерез дышето но тӥни. Асьмелэн удмурт кылмы 1970-тӥ аръёсы кысыны кутскиз. Улӟытыны табере сое туж секыт. Погылян каллен питра ке, кыдёке кошке. Нош усемзэ ӝутыны но питыртыны туж секыт ни. Ӝутыны юрттӥсез ӧз луы ке, оген уд вормы.Татьяна Иванова ас вакытаз удмурт кылэз тодӥсьтэм пиналъёслы программа дасяз, сое Дышетонъя но наукая министерство но юнматӥз. Уваос, ижъёс соя студентъёсты визьнодазы. Туннэ Татьяна Сергеевналэн бадӟым мылкыдыз вань, ас ужъёсыз вылэ пыкиськыса, методичка борды басьтӥськыны.Училищеослы удмурт кылэз дышетонъя огъя методика луысалыз ке, кин тодэ, оло, асьсэос студентъёс но анай кылэз предметъёс пӧлы пыртыны курысалзы. Ваньзы уго городэ улыны уг кылё. Гуртъёсын уж шедьтэмъёслы куддыр, удмурт кылэз валатэк, туж секыт йӧтэ. Таин сэрен кошконо но луо.- Мон дасо ар талэсь азьвыл йылпумъяй Можгалась медучилищеез, - вера Ижысь ӝог юрттэт сётонъя станциын ужась удмурт пияш Юрий Мануилов. - Кытчы ке практикае потыку но, ӟуч эшъёсы ялан шуо вал: тыныд каньыл, арлыдоос вань висемзэс верало, нош милемлы укол пуктыны кизэс но сётыны кышкало кадь. Удмурт сямен верамзэс валамелы но вожъяськылӥзы. Ми но, пе, кык кылэз ке но тодысалмы ке, оло, шулдыргес ужасалмы. Али но кинлы ке юрттыны мынӥсько ке, удмурт тусо песяйлы удмурт сямен вазисько ке, висемысь ик дугдэ кадь.Али Можга педколледжез национальной кадръёсты дышетонъя центр карон ласянь ужпум ӝутэмын. Ӵапак та центрын чакламын училищеослы но методической пособиос лэсьтон, школаосысь дышетӥсьёслы юрттэт сётон. Туннэ национальной центрлы проект вань ни. Туэ 21-тӥ апреле Кун Кенешысь Наукая, дышетонъя, культурая но егитъёсын ужан политикая ялан ужась комиссиысь ёзчиос но сое умоен лыдъязы. Педколледжлэсь штатсэ но базазэ паськытатоно но юнматоно на. Кылсярысь, семинаръёс радъян понна ик аудитория кулэ. Дышетонъя но наукая министр Алексей Мирошниченко верамъя, 2016-тӥ арлы бюджетэз эскерыку, центрлы уксё висъян сярысь ужпум ӝутэмын луоз.Елена Сараматова Туспуктэм: mozpk.udmprof.ru Теги: анайкыл дышетон ужпум | Югдурез утён |
Виталий Пронин Яр каргуртысь Елена но Евгений Пагинъёс 3 пиналъёсэс будэтӥзы но нылпи юртысь эшшо 5-сэ басьтӥзы на.Выль ар азьын Кун Кенешыь депутатъёс Владимир Невоструев но Рауф Каримов Яр но Юкаменск ёросъёсысь трос нылпиё семьяосын пумиськылӥзы.Яр каргуртысь Елена но Евгений Пагинъёс 3 пиналъёсэс будэтӥзы но нылпи юртысь эшшо 5-сэ басьтӥзы на. Юкаменск ёросысь Ертем гуртысь Любовь но Владимир Кутявинъёс 6 пинал будэто, таос пӧлысь 3-ез асьсэлэн ӧвӧл, но соосты асьсэлэсьёссэ кадь ик ярато. Кызьы улэм-вылэмзэс тодыны ик вуылӥзы депутатъёс. Вань нылпиос шумпотӥзы, корка трос куноосты адӟыса. Депутатъёсын ӵош нылпиос доры уго Тол бабаен Лымы ныл но вуылӥзы. Ческыт сиён вайизы. Пичиос кырӟазы но, веразы но, умоесь отметкаосын дневникъёссэс но возьматӥзы.- Аслым ачим шуи: Выль ар азьын одно кожалляло трос нылпи будэтӥсь я нылпи юртысь пиналъёсты басьтэм семьяос доры, - шуэ Кун Кенешлэн Тӧроез В. Невоструев. - Туж шумпотоно адӟыса, кызьы нылпиослы пичиысен ужез гажан мылкыд пыӵато, спортэн, хореографиен эшъяськыто. Нылпиосты пичиысен шонер сюрес вылэ пуктоно.Сергей Захаров Туспуктэм: udmgossovet.ru Теги: Нылпиос | Улон-вылон |
Виталий Пронин Удмурт программист Виталий Пронин.Туала вакытэ тросэз уг ни быгато улыны компьютеръёстэк но пӧртэм гаджетъёстэк. Ми шӧдыса но ум вуиське, кызьы нуналысь нуналэ кылдо выль приложениос, выль проектъёс. Кызьы соос улонэз азинто, тодэ удмурт программист Виталий Пронин. - Удмуртъёс пӧлын туж ӧжыт программистъёс. Малы озьы?- Удмурт программистъёс вань, но удмуртлык понна ужась программистъёс ӧжыт. Мон уг тодӥськы, малы озьы. Оло, удмуртлыкын тыршыны мотивация ӧвӧл. Удмурт культураез азинтон понна кулэ трос пӧртэм экспериментъёс. Трос пӧртэм!Дуннеын ӟеч интыын сылон понна удмуртъёс вань удысъёсын азинскыны кулэ. Сотэк, 50 ар ортчыса, мар кылёз на калыклэсь? Удмуртъёс али но кылем даурын уло на, азьланез сярысь малпаськытэк, монэ со сюлэмшугъяськытэ. Улонлэсь, туала амалъёслэсь азинскемзэс дугдытыны уг лу. Макем удмурт калык со амалъёсты ас дуннеяз валаса кутыны быгатоз, сокем со азинскоз. Кылсярысь, искусственной интеллект, машинное обучение, робототехника экономикаез вошто. Со азинскон мынэ али! Данакез удмуртъёс сое уг валало.- Ку тон программированиен тунсыкъяськыны кутскид?- Нырысьсэ компьютер сьӧры нылпи садын пукси. Со вал 1992-тӥ-1993-тӥ аръёсы. Милям отын компьютеръёсмы вал. Али но уг валаськы, кытысь со вакытэ шоро-куспо городысь садикамы (Виталий Пронин вордӥськемын Татарстанысь Бавлы карын - авт.) вал компьютерной класс. Милемыз отчы удмуртарнялы быдэ шудыны нуллӥзы. 3-тӥ классын дышетскыкум, усьтӥзы выль школа. Отын соку ик информатикая урокъёс нуыны кутскизы. Дышетон программаос тырмымтэен-а, мар-а милемлы соку ик программирование сётъяны кутскизы - та курсэз бадӟым классъёсын гинэ дышетыны кутско. Пичи дырысеным ик котырам компьютеръёс трос вал, но асламез 2-тӥ курсын гинэ кылдӥз.3-тӥ классын дышетскыкум, тётяе мыным олома мында «Юный техник» журнал вайиз. Соин ик монэ ӵемгес но ӵемгес технической удыс пала кыскыны кутскиз. Но мынам котьку но трос тусыкъяськонъёсы вал, трос лыдӟиськылӥ. Улонам али но таӵе малпанэн улӥсько: потэ ваньзэ тодэме!Зэмзэ вераса, мон котькыӵе удысын асме шедьтыны быгато, дыр. Мынам экономической образование, озьы ик быгатысал на кыӵе ке но технической профессия басьтыны. Но улон берытскиз мукет сямен: мон луи программист. Мон понна валтӥсез: уже тунсыко но пайдаё мед луоз, и, конечно, со уксё мед ваёз. Али мон понна туж тунсыко луо искусственной интеллект сярысь кенешонъёс, машинной обучение, bigdata… Но мон нокызьы но уг ваньмиськы со темаосты мургес гырыны. Эшшо потэ на капчиен англи кылын вераськеме но фин кылэз дышетэме. Милемлы финъёслэсь дышетсконо вылэм. Соос сямзыя милемлы матын.- Нош ваньмон дырдэ кызьы ортчытӥськод? Кыӵе книга берпуметӥзэ лыдӟид?- Ваньмон дыры мынам ӧвӧл. Но шуысал: вань дырме дышетсконлы быдтӥсько. Кельше велосипедэн ворттылыны, крезьгурен вырисько, ваньмон дыръям мон - диджей. Берло дыре чеберлыко литератураез ӧжыт лыдӟисько. Тросгес техническойзэ. Пенсие потӥ ке, лыдӟисько, оло, удмурт классикаез но. Шутэтскыны мыным юрттэ крезьгур. Мон меломан. Зэмзэ вераса, трос ма мыным тунсыко, но вань дырме быдто удмурт кылъя но литературая электрон учебникъёс. - Тон али соосты лэсь-тӥськод?- Озьы, валтӥсь проектэ али - удмурт кылъя но литературая электрон учебникъёсты лэсьтон. Таӵе куронэн мыным вазиськиз шаерысьтымы Дышетон удысысь йӧскалык ужпумъёсты тодон-эскеронъя институт. Покчи классъёслы учебникъёс пӧрмытэмын ни, али дасяськом шор но бадӟым классъёслы. Мынам потэ соосты чебергес, валамонгес, туалагес кареме. Со сяна, та бордысен ик потӥз мукетыз малпан: кылдытыны платформа, кытын луоз лэсьтыны пӧртэм предметъёсъя выль учебникъёс. Озьы учебникен луоз ужаны, компьютере пуктытэк. Али ми ужаськомы Windows 10, Android но IOS сӧзнэтъёсын гинэ, азьланяз соос паськыталозы.Мукет малпанэ - бадӟым электрон кыллюкам лэсьтон. Но, жаляса верано, али таин вырыны дыры ӧвӧл. Кӧня ке толэзь ортчыса, кутско.Таяз арлы пуктэм ужъёсы пӧлын вань на нылпи садэ ветлӥсь пиналъёслы чаклам дышетон приложение кылдытон. Та проектэз но ми Дышетон удысысь йӧскалык ужпумъёсты тодон-эскеронъя институтэн ӵош улонэ пыӵатом. Со ватсэт удмурт азьветлӥсьлэн Настя Тутаевалэн «Чингыли» проектэзлы маин ке но тупа, но со быдэсак удмурт кылын луоз.- Малы тон таӵе проектъёс борды кутскид?- Мон валасько, та бордын, мон сяна, нокин уз выры. Ма, мыным со аслым но туж тунсыко.Учконо ке туала электрон пособиосты, адӟиськом, соосын ужаны туж шуг. Англи кылынъёсыныз ӵошатоно ке, ми туж бере кылиськом. Таӵе проектъёс бордын кулэ ужаны али! Тужгес но телефонъёсы но планшетъёсы ватсэтъёс кылдытон бордын. Электрон учебникъёсмы милям туж умой пӧрмизы (Россиын соос тужгес устоосыз пӧлы пыртэмын - авт.), но мыным ваньмыз уг на яра. Соос быдэс дуннеын тужгес умойёсыз луыны кулэ! Озьыен, вань на мар бордын ужаны. Али туж ичи на туала куронъёсъя быдэстэм электрон книгаос. Соосты fb2, epub амалэн лыдӟыны мед луоз, нош ӵемысь книгаослэн бамъёссы сканировать каремын но PDF-е огазеямын. Озьы сое телефонысь секыт лыдӟыны луэ.Удмурт книгаос бордын ужакум, мыным ӵемысь уг тырмо лингвистика удысысь тодон-валанъёс, программированилэн куд-ог интыосаз мургес пыроно на. Но тужгес секытэз - со огшоры уж, учебникъёсы йырыныд выёно, соос туж трос дырдэ быдто.- Кыӵе проектэд, ачид малпамъя, тужгес но удалтӥз кадь?- Мон уг тодӥськы, кызьы дунъяно: удалтӥз уже яке ӧз. Кылсярысь, лэсьтӥм ми электрон учебникъёс, но соосъя школаосын урокъёс уг нуисько на, соин ик мар вераны уг тодӥськы. Экспериментальной школаосын гинэ мон пиналъёсын пумиськылӥ но юай, кельшо-а соослы таӵе учебникъёс. Кельшо, шуо. Озьы ке, шумпотымон.- Нош мар тонэ бурдъя?- Ӵемысьгес - крезьгур, туспуктэмъёс… Мон улонме трос поллы азьпала малпай ни, мон вамышъясько, ас азям пуктэм ужпумъёсме быдэсъяса. Мон уг тодӥськы, кӧня малпанъёсме быдэсто. Но одӥгзэ улонэ пыӵатӥсько ке, выль тодон-валанъёс басьтӥсько ке, со монэ бурдъя ни выль ужъёслы.- Кыӵе ӵектонъёс тон сётысалыд кутскись программистъёслы?- Котьку вылезлы дышетске! Пӧртэм удысъёсын тодматске: дизайн, социология, психология, математика но мукет. Ноку уд тоды, мар тыныд улонад кулэ луоз. Пӧртэм кылъёсты дышетэ.Мон трос пӧртэм кылъёсын вераськись, мультикультурной калык пӧлын будӥ. Мынам анай-атайёсы 3 кылын вераськыны быгато. Трос кылъёсын вераськись адямилэн дунне шоры учконэз паськыта, со турлы сямен малпаськыны быгатэ. Сыӵе адямиос дунне шоры шумпотыса учко, нош со улонын ӟечлыко арбери лэсьтыны юрттэ. Нош мар ке борды кутскиськод ке, сое одно ик умой быдэстоно.Евгения Корепанова Туспуктӥз Максим Егоров | Улон-вылон |
Виталий Пронин Вотка городысь тыметын 14-тӥ-15-тӥ пӧсьтолэзе кыкетӥзэ ортчозы триатлонъя «Титан» ӵошатсконъёс. | Иворъёс |
Виталий Пронин Ижын «Улон инты но городлэн котырыз» («Жильё и городская среда») национальной проект улсын уно скверъёс, паркъёс, синпелетъёс выльдӥсько. Туэ Нылпи творчествоя юрт бордын кулэ усьтӥськыны «Слава ВДВ» монумент, сое пуктонэ быдэс город пыриськиз. Монумент вылысь адӟыны луэ Удмуртиысь геройёсты-десантникъёсты.Туспуктӥз Мария Емельянова— Воздушно-десантной войскоослы туэ 90 ар тырме, — вераз Удмуртиысь Десантникъёслэн кенешсылэн тӧроез Алексей Лебедев, — элькунысьтымы трос адямиос отын служить каризы, трос ветеранъёс. Соос сярысь вунэтыны уг яра. Нылпи творчествоя юрт бордын 10 ар талэсь азьло воин-интернационалистлы синпелет усьтӥськиз, ми асьмелэсь монументмес со вӧзы ик интыяны малпамы. Трос кенешонъёс мынӥзы: мар быдӟа, кыӵе кулэ луыны десантникъёслы синпелет. Али со дась ни, кытӥ-отӥ буяны кылемын на. Монумент вылысь адӟыны луэ Удмуртиысь геройёсты-десантникъёсты. Паллян палаз — Быдӟым оже пыриськем солдатъёс. Одӥгез соос пӧлысь Александр Ярославцев, со ватэмын Дэбесын, черкогуртын солэсь нимзэ одӥгез ульча нуллэ. Бур палаз — 21-тӥ даурысь геройёс. Кылсярысь, Глазовысь Сергей Краев, со 22 аресаз Афганистанын быриз. Оглом монументын 7 герой возьматэмын. — Милемлы туж юрттӥзы геройёслэн ӵыжы-выжыоссы, — вераз Алексей Лебедев, — соослэн келям туспуктэмъёссыя барельефъёс лэсьтэмын, дано солдатъёслэсь биографиоссэс лыдӟомы, монументэз усьтыкумы. Синпелетэз пуктыны десантникъёслы быдэс элькун юрттӥз: вань мылкыд карисьёс коньдон люказы, инициативной бюджетирование чотын Ижкарлэн бюджетысьтыз коньдон висъяськиз, палэнэ ӧз кыле ужбергатӥсьёс но. — Адӟем карымон уж пӧрмиз, — вераз Ижкарлэн йырыз Олег Бекмеметьев, — огазеяськыса ужамлэн таӵе емышез пӧрмиз. Синпелет сяна, бадӟым площадь но кылдӥз, со митингъёс, мукет ужрадъёс ортчытыны яралоз. Синпелетэз усьтыны 15-тӥ сентябре малпало. Мария Емельянова Теги: Ижкар | Иворъёс |
Виталий Пронин 16 ар талэсь азьло удмурт нылъёс куспын нырысьсэ ортчиз «Чеберина» ӵошатскон. Валамон, быдэс странаез азьпалтыны асьмелы бер вал ни - Россиын «миссъёс» сайказы 8 арлы вазьгес - 1988-тӥын. Но Москваын - дуно кузьымъёс но йыр поромымон контрактъёс. Ижын - одӥг нуналлы данъян.Пусйымон огез: тузӥ нылъёсты быръёнъя ӵошатсконъёсмы асьмелэн одӥг гинэ ӧвӧл. Вить пол ортчылӥз «Чеберина», одӥг пол - «Чеберай». Егитъёс радъязы мукет - нокыӵе пафостэк - ужрадъёсты: «Мисс Удмуртлык» но «Мисс Италмас».Нялтас вераса, нылъёслы таӵе вожвылъяськонъёс туж кулэ. «Удмурт дунне» газет но куинь пол ортчытъяз ӵошатскон - туспуктэм ыстоно но ачид сярысь пичияк гожтоно. Газет баме вожмаськыса куриськылћзы.Районъёсын но «Чеберинаос» лачак. Тани арысь аре Пичи Пурга ёросысь нылъёс понна конкурс ортче.- Ньыль пол бӧрсьысь «Чеберина» радъямы ни. Туэ 11 нылъёс ӵошатсконэ пыриськизы, - вера ёросысь культура юртысь методист Елена Пименова.Нырысь араз Леналы капчи ӧй вал. Сценарий гожтон, нылъёсты конкурсэ ӧтён сяна, аслыз ик спонсоръёсты но утчано луиз. Но ужамезлэн емышез вуоно араз ик быгыльскиз - коньдоно адямиос тулыс вуэмъя асьсэос «Чеберина» сярысь юалляськыны кутскизы. Куро бере - Лена нош ик уж борды басьтӥськиз. Конкурсэз радъяны коньдонэн пичияк юртто районысь культурая юрт но администрациысь культурая отдел. Нош нылъёслы кузьымъёслы уксёзэс кисьто спонсоръёс. Вожмаськыса кадь юртто. Тани районысь банкъёс но, такси служба но, автошкола но, ужбергатӥсьёс но уг сукъясько. «Чеберинае» пыриськись нылъёслэн киоссы тырмо сяська керттэтъёсын.- Фен выллем чыры-пыры арбериос но нылъёслы ноку мултэс ӧвӧл, - шуэ Лена Пименова. - Кузьымъёс чотын - ӟеч косметика. Туэ райцентрысь автошкола одӥг ныллы праволы дышетскыны сертификат кузьмаз, мукетъёсызлы но бадӟым скидка сћзизы.Жюри но Пургалан туж эркын быръемын. Пӧлазы вань эмъясь, егитъёсын ужась специалист, егитъёслэн парламентазы быръем мурт, спонсоръёс.- Чебер нылъёс шоры учкыны котьку но тунсыко, - шуэ ди-джей МоNIKI, со ик ИжГТУ-ысь студент Никита Москвин. - Нылъёсты адӟон понна конкурсэ визьтэммыса мынӥськом вал. Кылем арын жюрие ӧтизы - районын егитъёслэн парламентазы быръемын, соин, дыр. Пургаос та конкурслы сокем дышемын, возьмало сое. Нош «Чеберинаез» шуак-дуак быдтӥзы ке, калык тае уз вала.* * *Нимысьтыз вераны кулэ пурга чеберина сярысь. Туэ коронаез утӥз Улћнь Юри гуртысь Катя Романова. Конкурсэ пыриськон понна Турциын ужась нылаш юри вордскем палъёсаз бертӥз. Куинетӥ арзэ Катя Турциысь курортъёсын аниматор луыса ужа. Нылаш йыр поромымон чебер гинэ ӧвӧл - визьмо но. Ижысь педколледжын со англи кылэз дышетӥз. Отӥяз УдГУ-ысь история факультетэз йылпумъяз. Дышетскон висказ школаын ужаса вуиз. Но огнуналэ улонзэ чутрак воштэмез потӥз - озьы кунгож сьӧры кошкиз.- «Чеберинае» пыриськыны кемалась ӵектӥзы ни, - шуэ Катя. - Но аслым осконэ пичигес вал. Клубын ужасьёсмы юрттом шуизы но - пумитъяськыса ӧй выры.Пичи Пургаын конкурс кӧня ке люкетлэсь кылдӥз. Асэныд но тодматоно, туала манерен удмурт дӥсь но пӧрмытоно. Купальникен гинэ сцена вылэ потыны уг косо. Катялы бон таиз туж тупасал - солярийын пыжыса, сыӵе ненег шоколад куо уд луы. Но нылашлы вормон сотэк но пиштӥз. Сцена вылын ассэ йӧно воземез сяна, дунъясьёслы туж кельшиз кампет бумагалэсь пӧрмытэм удмурт дӥсез. Дэрем но, айшет но, кышет но туж тузӥ адскизы.Районын вормемез бере Катялы ассэ эскерыны туж тупасал республикаын но. Зэм, малпанзэ быдэстыны уз кылды, дыр. Угось «Чеберай» конкурсэ пыриськыны быгато 15-25 аресъемъёс гинэ. Нош пурга чебериналы 26 тырмиз ни.* * *Жаляса верано, республикаын конкурс радъясьёс уг вырӟо. Историе ӧжытак выёно ке, «Чеберина» ӵошатсконлы кутскон сётӥз вал радиожурналист Галина Кондратьева. Солэн кужымез тырмиз 5 конкурслы - 2006-тӥ арозь. 2010-тӥ арын та ужез улӟытыны малпазы «Дэмен» но «Удмурт кенеш», озьы конкурслэн нимыз воштӥськиз - «Чеберай» луиз. Вожвылъяськонэз чаклазы кык арлы огпол карыны. «Удмурт кенешлэн» планаз конкурсэз туэ апреле ортчытоно шуыса пусйиллям, нош уж быдэсмытэк кылиз.2013-тӥ арын фин-угор калыкъёслэн «Звезда Севера» конкурссы Удмуртиын ортчыны кулэ. 2011-тӥ арын шаркан ныл Ксения Воронцова отын вормись луиз.Иське, отчыозь нош ик так улом? Йыре шукке - лэсьтӥськом, дыр уг окмы - вунэтӥськом. Таӵе «политикаен» йӧно удмурт имидж уд лэсьты. Нош макем бадӟым вормон басьтысалмы, Удмуртилэн туала тусыз «Чеберай» конкурс луысал ке. Татын ик - удмурт кылэз но удмурт сямез утён, шаплы но чебер нылъёсты шараян, егитъёс пӧлы удмуртлыкез вӧлмытон. Сыӵе паймымон шоу «пӧзьысал». Егитъёс - нылъёс но, пиос но - возьмало ук сое! Оло, таяз радэ ӵапак вырӟоно «Шунды» огазеяськонлы?Удмурт чеберайёс уг возьмало туж дуно кузьымъёс. Тодэ лыктэ, 2006-тӥ арын Надежда Яковлевалы сётӥзы зарезь дуре путёвка - Крыме вуылӥз. 2010-тӥ арын котькудӥзлы дыдылы 2 сюрс манет сётӥзы. Кӧтсэс ӝож ӧз каре Дыдыкай но Мусокай ним басьтэм дыдыослэсь - таосызлы 5 сюрс но 8 сюрс манет сётӥзы. Нош Ксения Воронцоваез 15 сюрс манетэн шумпоттӥзыВог Олён. Тодӥськоды-а тӥ удмурт чеберинаослэсь нимтулъёссэс?1996-тӥ арын - Наталья Кашина, шаркан ныл.1998-тӥ арын - Алёна Фёдорова, якшур-бӧдья ныл.2000-тӥ арын - Елена Дюкина, яр ныл.2002-тӥ арын - Наталья Петрова, шаркан ныл.2006-тӥ арын - Надежда Яковлева, пурга ныл.2010-тӥ аре кутскиз «Чеберай». Вормиз шаркан ныл - Ксения Воронцова. Та тулыс ик уй клубын ортчиз «Мисс «Удмуртлык». Вожвылъяськонын ваньзэс азьпалтӥз алнаш ныл Настя Петрова. Туэ «Италмас» сяська вузан салон но «Юмшан» промогруппа азьланьтӥзы та ӵошатсконэз. «Мисс Италмас» луиз шаркан ныл Лилия Кондратьева. | Иворъёс |